SERIE  NOUĂ,  Anul  XI  (83),  Nr.  2,  APRILIE— IUNIE,  2001 


EDITURA  MITROPOLIEI  ARDEALULUI 

—  SIBIU  — 


> 


V 


/ 


I 


k 

n. 


i 


4  + 


/. 


REVISTA  TEOLOGICĂ 

<  i  *•  -  % 

ORGAN  PENTRU  ŞTIINŢA  ŞI  VIAŢA  BISERICEASCA 

ÎNTEMEIAT  IN  1907 


/ 


CUPRINS 


i  » 


Pag. 


3 

7 


(  PASTORALE  ARHIEREŞTI 

f  '.  f  ^ 

•  ,  ,  •  •  I  f 

t  ANTONIE,  Arhiepiscop  al  Sibiului  şi  Mitropolit  al  românilor  or¬ 
todocşi  din  Ardeal,  Crişana  şi  Maramureş,  Pastorală  la  învie¬ 
rea  Domnului,  2001  .  *  .  .  .  .  v  . 

t  BARTOLOMEU,  Arhiepiscop  al  Vadului,  F,eleacului  şi  Clujului, 
Pastorală  la  învierea  Domnului ,  2001  . ' 

t  ANDREI,  Arhiepiscop  al  Alba  Iuliei,  Pastorală  la  învierea  Dom¬ 
nului,  2001  . . .  12 

t  IOAN,  Episcopul,  Oradiei,  Bihorului  şi  Şălajului,  Pastorală  la  în¬ 
vierea  Domnului,  2001  * . 17 

t  JUSTINIAN,  Episcopul  Maramureşului  şi  Sătmarului,  Pastorală 

la  învierea  Domnului,  2001  . .  21 

f  t  IOAN,  Episcopul  Covasnei  şi  Harghitei,  .i  Pastorală  la  învierea  • 
Domnului,  2001  .  .  .  >  .  .  .  .  ".  .  .  25 


\  • 


STUDII  ŞI  ARTICOLE 


Pr.  prof.  dr.  MIRCEA  PÂCURARIU,  Nicolae  Mladin,  profesor  de 

_  teologie ,  apoi  mitropolit  fal  .Ardealului  .  '  .  ^  ;.  '  .  .  23 

£rof.  dr.  CONSTANTIN  CATRINA,  Ioan  Sin  Radului' Duba  Bra- , 

cmînnmi  ci  Pc  nTiîrhin  P 1 1  rm  h'n  nn  cnft  “  rl  n  In  7  7^7  ^9^0  V7  a  nnî  \ 


şoveanu  şi  „Psaltichia  Rumănească,t  de  la  1751  (250  de  ani 
de  la  finalizarea  acestui  manuscris)  . 


42 


*, 


r  s 


\ 


?- 


j 


i 


% 


I  p.~/}()9 

£Ttf> 


REVISTA 

TEOLOGICĂ 


—  REVISTA  OFICIALA  A  MITROPOLIEI  ARDEALULUI  — 


SERIE  NOUA,  Anul  XI  (83),  Nr.  2,  APRILIE— IUNIE,  2001 


Tiparul  TIPOGRAFIEI  EPARHIALE  SIBIU 


iRE  VIST  A  TEOLOGICĂl 

ORGAN  PENTRU  ŞTIINŢA  ŞI  VIAŢA  BISERICEASCA 

ÎNTEMEIAT  IN  1907 


COMITETUL  DE  REDACŢIE: 

f  PREŞEDINTE 

I.  P.  S.  Dr.  ANTONIE  PLĂMĂDEALA,  Mitropolitul  Ardealului 

VICEPREŞEDINŢI 

I.  P.  S.  BARTOLOMEU  ANANIA,  Arhiepiscopul  Clujului 
I.  P.  S.  ANDREI  ANDREICUŢ,  Arhiepiscopul  Alba  Iuliei 

P.  S.  Dr.  IOAN  MIHÂLŢAN,  Episcopul  Oradiei 

•  > 

P.  S.  JUSTINIAN  CHIRA,  Episcopul  Maramureşului 

P.  S.  IOAN  SELEJAN,  Episcopul  Covasnei  şi  Harghitei 

P.  S.  VISARION  RAŞINÂREANU,  Episcopul-vicar  al  Sibiului 

MEMBRI 

Pr.  Prof.  Dr.  MIRCEA  PACURARIU 
Arhid.  Prof.  Dr.  IOAN  FLOCA 
Pr.  Prof.  Dr.  ION  BRIA 
Pr.  Prof.  Dr.  VASILE  MIHOC 


Redactor  responsabil  —  Pr.  Prof.  Dr.  AUREL  JIVI 
Secretar  de  redacţie  —  Asist.  SEBASTIAN  MOLDOVAN 

REDACŢIA  ŞI  ADMINISTRAŢIA 

ARHIEPISCOPIA  SIBIULUI.  STR.  MITROPOLIEI  NR.  24 
.  CONT  Nr.  2511.1-61.1 /ROL  B.C.R.  Sibiu 


Pastorale  arhiereşti 


+  ANTONIE 

DIN  MILA  LUI  DUMNEZEU  ARHIEPISCOP  AL  SIBIULUI 
ŞI  MITROPOLIT  AL  TRANSILVANIEI, 

CRIŞANEI  ŞI  MARAMUREŞULUI 

Prea  Cucernicilor  protopopi  şi  preoţi,  cinului  monahal  şi  tuturor 

binecredincioşilor  creştini 

Har,  milă  şi  pace  de  la  Dumnezeu,  iar  de  la  noi  arhierească  binecuvântare! 

Iubiţi  credincioşi, 

HRISTOS  A  ÎNVIAT! 

Iartă-ne  din  nou  împreună  în  gând,  în  rugăciune  şi  meditaţie,  cu  bu¬ 
curie  întâmpinând  Sărbătoarea  sărbătorilor,  evenimentul  cel  mai  mare  din 
istoria  creştinismului  şi  anume  învierea  Domnului. 

Ziua  învierii  Domnului  -  sărbătoarea  vieţii  fără  de  moarte  -  a  venit 
din  nou  ca  să  bucure  inimile  noastre  şi  să  dea  încredinţare  minţilor  noas¬ 
tre,  că  toate  în  lume  îşi  au  rostul  lor.  Toate  îşi  au  rostul  lor  pentru  că,  de 
la  Dumnezeu  sunt  rânduite,  şi  atunci  când  le  înţelegem,  şi  atunci  când 
nu  le  înţelegem.  Din  vechea  tradiţie  creştină  răsăriteană,  ni  s-a  transmis, 
din  generaţie  în  generaţie  cântarea:  „ Hrisios  a  înviat  din  morţi  cu  moar* 
tea  pe  moarte  călcând  şi  celor  din  morminte  viaţă  dâruindu-le(t . 

Am  cântat-o  toţi  în  această  zi  a  învierii,  şi  ne  vom  saluta  in  această 
vreme,  vestindu-ne  unii  altora  că:  HRISTOS  A  ÎNVIAT! 

Iată,  chiar  astăzi,  ni  se  face  vestire  mare  de  bucurie  şi  încurajare, 
că  nu  moartea  este  ultimul  cuvânt  al  destinului  omenesc,  ci  învierea  şi 
viaţa.  Iisus  Hristos,  Fiul  lui  Dumnezeu  Cel  care,  aşa  cum  am  auzit  istori- 
sindu-ni-se  în  săptămâna  ce  a  trecut,  pentru  noi  oamenii  şi  pentru  a  noas¬ 
tră  mântuire,  a  fost  răstignit  în  zilele  lui  Ponţiu  Pilat,  şi  a  pătimit,  şi 

s-a  îngropat.  Acest  Iisus  Hristos  dat  morţii,  a  înviat  după  trei  zile,  aşa 
precum  şi  promisese  că  va  face,  cât  fusese  în  viaţă,  şi  aşa  cum  scriseseră 
despre  El  profeţii.  De  aceea  în  Simbolul  Credinţei  mărturisim,  că  „a  m- 
viat  a  treia  zi  după  Scripturi 

De  la  El  ştim  că  moartea  e  doar  trecerea  din  această  viaţă  la  altă 
viaţă.  De  la  El  ştim  că  mor  doar  trupurile,  dar  sufletele  rămân  vii  pentru 

totdeauna,  în  lumea  de  dincolo.  De  la  El  ştim  că  ne  vom  întâlni  acolo  unii 
cu  alţii  şi,  că  vom  avea  parte  acolo  de  comuniunea  cu  Dumnezeu. 

Sfântul  Evanghelist  Matei  ne  spune  că  cel  dintâi  cuvânt  pe  care 
l-a  adresat  Mântuitorul  înviat,  mironosiţelor  care  veniseră  duminică  dis- 
de-dimineaţă  la  mormânt,  într-o  Duminică  şi  o  dimineaţă  întocmai  ca 
aceasta,  la  această  vreme  a  anului,  a  fost  cuvântul  „Bucur  aţi-vă“  (Matei 
XXVIII,  9).  Bucuraţi-vă  că  a  fost  învinsă  moartea.  Nu  mai  plângeţi. 
Moartea  nu  e  definitivă  şi  veşnică.  Moartea  aceasta  a  fost  învinsă,  fiindcă 
a  fost  învinsă  teama  de  ea,  după  ce  a  înviat  Hristos.  „ Unde-ţi  este ,  moar¬ 
te ,  boldul ?“  întreba  satisfăcut  Sfântul  Pavel  (I  Cor.  XV,  55),  care  se  temuse 
şi  el  de  dânsa,  ca  de  marele  şi  cel  din  urmă  vrăjmaş  al  existenţei,  al  omu¬ 
lui  (I  Cor.  XV,  26).  Sfârşitul  e  înviere  şi  viaţă  veşnică.  Sfârşitul  e  de  fapt 
un  nou  început. 

„Aceasta  este  ziua  pe  care  a  făcut-o  Domnul  ca  să  ne  bucurăm  şi  să 
ne  veselim  într-însa“  —  aşa  cântăm  în  cântările  Paştilor,  şi  inimile  noas¬ 
tre  se  simt  într-adevăr  cuprinse  de  o  sfântă  bucurie.  Pentru  că  înviind 
Hristos,  ne  dă  şi  nouă  siguranţa  învierii.  Învierea  Domnului  ne  arată  că 
suntem  nemuritori,  că  viaţa  de  aici  are  rostul  de  a  fi  trăită  frumos,  în 
iubire  şi  înţelegere,  deoarece  toţi  suntem  fiii  lui  Dumnezeu  şi  fraţi  între 
noi.  Suntem  creaţia  Sa  cea  mai  iubită,  pentru  că  totul,  cerul  şi  stelele,  şi 
pământul  cu  toate  frumuseţile  şi  darurile  lui,  pentru  om  au  fost  create, 
„spre  desfătarea  noastră cum  spun  textele  bisericeşti.  Viaţa  este  cel  mai 
mare  dar  pentru  că,  numai  Dumnezeu  o  poate  da. 

Şi  iată  că  înviind  Iisus,  El  ne  arată  că,  chiar  dacă,  aparent,  la  un 
moment  dai  ne  pierdem  viaţa,  de  fapt  n-o  pierdem.  Ea  continuă  dincolo, 
acolo  de  unde  Iisus  s-a  putut  întoarce.  Această  întâlnire  cu  Hristos  cel 
înviat,  le-a  dat  ucenicilor  temeiul,  îndreptăţirea  şi  îndatorirea  de  a  măr¬ 
turisi  ceea  ce  au  văzut,  dar  le-a  dat  şi  ceva  mai  mult,  le-a  dat  încredin¬ 
ţarea  că  tot  ceea  ce  le  propovăduise  Iisus  cât  fusese  cu  ei,  era  de  la  Dum¬ 
nezeu,  era  adevărul  în  care  trebuiau  să  creadă,  calea ,  pe  care  trebuiau 
să  meargă,  viaţa  pe  care  trebuiau  s-o  ducă.  Viaţa  a  căpătat  sens  înalt  şi 
fiind  veşnică,  impune  răspundere  pentru  felul  cum  o  trăim  pe  pământ. 
Nu  mai  poţi  trăi  la  întâmplare,  când  ştii  că  eşti  nemuritor.  Nimic  nu-ţi 
mai  este  indiferent,  când  ştii  că  trăieşti  sub  ochiul  lui  Dumnezeu. 

învierea  Domnului  e  temeiul  moralei,  a  faptei  bune.  Şi  viaţa  şi 
moartea  au  căpătat  înţelesuri  noi,  pline  de  rosturi  care,  fără  învierea 
Domnului,  ar  fi  rămas  ascunse  omenirii  şi  ar  fi  dominat  ca  şi  până  atunci 
în  lume,  neştiinţa  şi  întunericul.  Ar  fi  domnit  filosofiile  imaginate  după 
mintea  fiecăruia,  religiile  idolatre  lipsite  de  sens,  sau  cele  care'  erau  ne¬ 
desăvârşit  descoperite,  formaliste,  învechite,  lipsite  de  cea  mai  elemen¬ 
tară  legătură  dintre  moarte  şi  viaţă.  Moartea  era  privită  ca  o  catastrofă 
inevitabilă  şi  absurdă,  şi  din  perspectiva  ei,  tot  aşa  de  absurdă  apărea 
în  cele  din  urmă  şi  viaţa.  Numai  învierea  Domnului  a  dat  sens  ultim 
şi  definitiv  vieţii  şi  morţii,  căci  a  convertit  moartea  în  viaţă,  a  dat  sens 
non-sensului,  a  dat  înţeles  neînţelesului. 

Dacă  Iisus  a  înviat,  şi  noi  vom  învia,  şi  vom  avea  de  dat  socoteală  de 
felul  cum  i-am  urmat  învăţăturile.  Se  cuvine  să  le  urmăm  în  aşa  fel,  în- 

cât  învierea  noastră  să  fie  înviere  spre  viaţă,  nu  spre  judecată.  Să  fim 
buni  şi  drepţi,  să  stăruim  în  fapta  cea  bună,  să  ne  iubim  unii  pe  alţii  ca 
fraţii,  să  ne  purtăm  cum  ne  îndeamnă  Sfântul  Pavel  „intr-un  chip  vrednic 
de  Evanghelia  lui  Hristos “  (Filipeni  I,  27).  Să  avem  toţi  „aceeaşi  iubire , 
un  suflet ,  aceeaşi  cugetare “  (Filipeni  II,  2). 

în  această  zi  a  învierii  „sâ  ne  luminăm  cu  prâznuirea  şi  unii  pe  alţii 
sâ  ne  îmbrăţişăm ;  $â  zicem  ,,/rafiZor"  şi  celor  ce  ne  urăsc  pe  noi;  să  ier¬ 
tăm  toate  pentru  înviere în  aşa  fel  încât,  cum  ne  povăţuieşte  Sfântul 
Ioan  Gură  de  Aur  în  ziua  aceasta,,  „sâ  intrăm  toţi  în  bucuria  Domnului 
nostru “.  Şi  mai  ales  să  rămânem  tari  şi  uniţi  întru  dreapta  credinţă,  aşa 
cum  ne  povăţuieşte  din  nou  Sfântul  Pavel:  Rămâneţi  „statornici  într-un 
Duht  împreună  luptăndu-vâ  într-un  suflet  pentru  credinţa  Evangheliei “ 
(Filipeni,  I,  27).  Să  păstrăm  neschimbată  credinţa  aşa  cum  ne-a  fost  trans¬ 
misă  prin  Sfinţii  Apostoli,  şi  prin  întreaga  tradiţie  ortodoxă,  aşa  cum  au 
ţinut-o  veacuri  după  veacuri  strămoşii  noştri,  poporul  nostru  românesc 
cel  născut  ortodox  pe  aceste  meleaguri,  ale  noastre  de  când  ne  ştim  ro^ 
mâni  pe  lume. 

Strămoşii  noştri  au  adormit  întru  credinţa  ortodoxă  şi,  de  acolo 
unde  sunt, .  veghează  asupra  nostră,  aşteaptă  de  la  noi  să  le  fim  urmaşi 
credincioşi,  să  le  aprindem  candela  pomenirii  la  biserica  şi  cimitirul,  în 
care  au  fost  prohodiţi  după  legea  ortodoxă.  Să  nu  le  dăm  niciodată  pri¬ 
lejul  să  nu  mai  recunoască  în  noi  pe  fiii  şi  urmaşii  lor,  înstrăinându-ne 
de  credinţa  în  care  au  fost  botezaţi  şi  în  care  au  adormit  întru  nădejdea 
învierii,  pe  care  ne-au  lăsat-o  ca  pe  o  moştenire  sfântă. 

Să  nu  ne  lăsăm  ademeniţi  de  cei  care  răstălmăcesc  Sfintele  predşnii, 
care .  încearcă  să  ne  rupă  credinţa  noastră  ortodoxă,  de  trecutul  nostru 
şi  de  moşii  şi  strămoşii  noştri,  descoperindu-se  ei  acum  „ învăţători “  rftai 
buni  decât  au  fost  de  două  mii  de  ani  preoţii  noştri  ortodocşi,  legaţi  iţe 
sufletele  credincioşilor  prin  toate  fibrele  fiinţei  lor,  propovăduindu-16 
dreapta  credinţă  cea  de  la  Mântuitorul  şi  de  la  Apostoli,  prin  Biserică 
învăţată  şi  păstrată.  „Nimeni  sâ  nu  vă  înşele  cu  vorbe  deşarte ",  îndemna 
Sfântul  Pavel,  adică  cu  alte  învăţături  străine  de  credinţa  şi  tradiţia  or¬ 
todoxă. 

Vestindu-vă  bucuria  învierii,  vreau  să  vă  ştiu  pe  toţi  uniţi  în  ace¬ 
laşi  cuget  şi  în  aceleaşi  simţiri,  ca  să  aveţi  parte  la  vremea  cuvenită  de 
răsplata  cea  bună  a  învierii  în  comuniune  cu  toţi  cei  de  dinaintea  noas¬ 
tră.  Credinţa  în  înviere  să  ne  unească  in  tot  gândul,  şi  în  toate  aspira¬ 
ţiile  noastre. 

învierea  lui  Hristos  ne  echilibrează  existenţa,  gândirea,  speranţa, 
comuniunea  cu  cei  dragi,  punând  pe  ambele  talere  ale  balanţei  destinul 
nostru,  viaţa  aici  şi  dincolo,  acum  şi  în  vecii  vecilor.  De  aceea  primul  cu¬ 
vânt  pe  care  îl  pronunţă  Iisus  după  înviere  este:  „Bucur  aţi-vă!“  (Matei 
XXVIII,  9).  Am  dat  sens  vieţii  voastre.  înviind,  „Eu  sunt  cu  voi  până 

la  sfârşitul  veacurilor"  (Matei  XXVIII,  20),  deci  nu  mai  sunteţi  singuri  şi, 
„v-am  dat  şi  vouă  viaţă  veşnică  şi  în  veac  nu  veţi  pieri ,  şi  nimeni  nu  vă 
va  răpi  din  mâna  Mea M  (Ioan  X,  28). 


6 


REVISTA  TEOLOGICA 


Ne-a  făcut  Dumnezeu  parte  de  o  iarnă  şi  o  primăvară  frumoasă. 
Să-l  rugăm  să  dea  ploaie  la  vreme,  şi  tot  ce  mai  trebuie  pământului  pen¬ 
tru  a  da  roadă  bogată.  Iar  noi  să  facem  tot  ce  se  cere  de  la  noi,  pentru 
a-1  lucra  cum  trebuie,  căci  scris  este  că  „suntem  împreună-lucrători  cu 
Dumnezeu"  (I  Cor.  III,  9). 

în  această  sfântă  şi  mare  zi  a  învierii,  sărbătoare  a  sărbătorilor  şi 
praznic  al  praznicelor,  „zi  purtătoare  de  lumină ",  să  ne  bucurăm  şi  să  ne 
veselim  duhovniceşte.  Să  ne  înnoim  sufletele,  curăţindu-le  în  nădejdea  în¬ 
vierii.  Să  ne  luminăm  viaţa,  prin  hotărârea  de  a  fi  mai  buni  şi  drepţi.  Să 
cântăm  lui  Dumnezeu  cântare  nouă,  din  inimi  noi,  renăscute  într-o  cre¬ 
dinţă  şi  mai  puternică.  Să  plecăm  acasă  împăcaţi  în  cugetul  nostru,  cu 
noi  înşine,  cu  aproapele  şi  cu  Dumnezeu. 

învierea  lui  Hristos  să  ne  întărească  în  dreapta  credinţă  şi  în  toată 
fapta  cea  bună.  în  dimineaţa  învierii,  în  ziua  duminicii,  mironosiţele  care 
au  aflat  cele  dintâi  de  înviere,  plecând  de  la  mormântul  gol,  au  vestit  uce¬ 
nicilor  şi  tuturor  celor  pe  care  i-au  întâlnit  că:  „HRISTOS  A  ÎNVIAT!44 
De  atunci  a  rămas  salutul  acesta  între  creştini,  în  aceste  zile.  Cu  această 
veste  mă  adresez  şi  eu  Dumneavoastră,  şi  vă  îndemn  s-o  duceţi  mai  de¬ 
parte,  fraţilor,  întru  credinţa  noastră  ortodoxă:  „HRISTOS  A  ÎNVIAT!*4 

Să  petreceţi  sărbătorile  în  pace  şi  bucurie! 

t  ANTONIE 

Arhiepiscop  al  Sibiului 
şi  Mitropolit  al  românilor  ortodocşi 
din  Ardeal,  Crişana  şi  Maramureş 


t  BARTOLOMEU 

PRIN  HARUL  LUI  DUMNEZEU ,  ARHIEPISCOP 
AL  VADULUI ,  FELEACULUI  ŞI  CLUJULUI 

Iubitului  nostru  cler  şi  popor:  Har,  pace ,  ajutor  şi  milă  de  la  Dumnezeu , 

iar  de  la  noi ,  arhierească  binecuvântare! 

Iubiţii  mei  fii  sufleteşti, 

HRISTOS  A  ÎNVIAT! 

A  trecut  postul,  au  venit  Paştile,  ne  bucurăm  şi  ne  veselim  şi  prăz- 
miim  învierea  lui  Hristos  cu  gândul  la  propria  noastră  înviere. 

Aşa  vom  face  an  după  an,  generaţie  după  generaţie;  Paştile  vor  veni 
şi  vor  trece,  noi  ne  vom  petrece  şi  ne  vom  împlini  şi  vom  îmbătrâni  şi  vom 
adormi  şi  ne  vom  odihni  şi  vom  aştepta  şi’n  aşteptare  vom  nădăjdui. 

Şi  va  veni  o  vreme  când  vremea  se  va  poticni  şi  când  trâmbiţa  va 
suna  şi  vom  învia  şi  Domnul  va  veni  şi  ne  va  judeca:  Domnul  în  strai  îm¬ 
părătesc,  Domnul  pe  tron  de  aur.  Domnul  cu  apostolii  şi  sfinţii,  Domnul 
în  constelaţii  de  îngeri,  Domnul  îmbrăcat  în  slava  pe  care  o  avusese  la 
Tatăl  mai  înainte  de  a  fi  lumea,1  Domnul  pe  care  istoria  nu-L  va  cunoaşte 
şi  nu-L  va  recunoaşte,  Domnul  pe  care  noi  înşine  11  vom  cunoaşte  şi-L 
vom  recunoaşte  numai  din  slavă,  din  icoană  şi,  uneori,  din  vedenie. 

Domnul  va  face  un  semn  şi  semnul  ne  va  rândui,  pe  unii  de-a  dreap¬ 
ta,  pe  alţii  de-a  stânga  Sa.  Şi  toţi  vom  înţelege:  buni  şi  răi. 

Şi  ne  va  spune  celor  de-a  dreapta:  „Veniţi,  binecuvântaţii  Părintelui 
Meu,  moşteniţi  împărăţia  cea  pregătită  vouă  de  la  întemeierea  lumii .  Că 
am  flămânzit  şi  Mi-aţi  dat  să  mănânc ,  am  însetat  şi  Mi-aţi  dat  să  beau; 
străin  am  fost  şi  M-aţi  primit;  gol  şi  M-aţi  îmbrăcat;  bolnav  şi  M-aţi  cer¬ 
cetat;  în  temniţă  am  fost  şi  aţi  venit  la  Mine".2 3  Ne  va  spune  şi  celor  din 
stânga:  „Duceţi-vă  de  la  Mine ,  blestemaţilor,  în  focul  cel  veşnic ,  care  este 
gătit  diavolului  şi  îngerilor  lut  Că  am  flămânzit  şi  nu  Mi-afi  dat  să  mă¬ 
nânc;  am  însetat,  şi  nu  Mi-aţi  dat  să  beau;  străin  am  fost  şi  nu  M-aţi 

primit ;  gol,  şi  nu  M-aţi  îmbrăcat;  bolnav  şi  în  temniţă,  şi  nu  M-aţi  cer - 
cetaV 


1  In.  17,  5. 

2  Mt.  25,  34-36. 

3  Mt.  25,  41-43. 

Atunci  se  va  petrece,  pentru  noi  toţi,  nedumerirea,  mirarea,  uimi¬ 
rea,  uluirea,  marea  buimăceală;  cu  ochii  ţintă  la  Domnul  de  pe  tron, 
ni-L  vom  aminti  pe  Domnul  din  Scripturi  şi  nu  vom  şti  să-L  fi  văzut 
vreodată  bolnav  într-un  spital  sau  închis  într-o  temniţă  sau  neavând  pe 
trup  un  strai  ca  lumea;  şi  dacă  uneori  a  fost  flămând  sau  însetat  sau  că¬ 
lător  întârziat,  El  niciodată  nu  Şi-a  întins  mâna  să  cerşească.  Unde  să-L 
căutăm?  Unde  să-L  găsim?  Unde  să-L  identificăm  pe  măsura  spuselor 
Lui?  Şi,  cel  puţin  pentru  o  clipă,  ni  se  va  părea  că  măsura  e  strâmbă: 
pentru  păcătoşi,  un  iad  nedrept;  pentru  cei  buni,  un  rai  nemeritat...  Şi 
ne  vom  dezmetici  şi  vom  cuteza  şi  vom  întreba;  iar  Domnul,  de  pe  tronul 
slavei,  ne  va  răspunde  simplu,  cu  o  simplitate  tot  atât  de  uluitoare:  „Ade¬ 
văr  vă  spun,  întrucât  aţi  făcut  -  sau  nu  aţi  făcut  -  unuia  dintr-aceşti  foarte 
mici  fraţi  ai  Mei,  Mie  Mi-aţi  făcut  -  sau  nu  Mi-aţi  făcut**.  Cuvintele  se 
vor  rosti  ca  o  sentinţă  a  propriilor  noastre  fapte;  ele  sunt  cele  ce  ne-au 
judecat;  ele  au  ajuns  la  Tatăl,  Tatăl  i  le-a  spus  Fiului,  Fiul  le-a  auzit 
şi,  judecând,  a  făcut  dreptate.  Intre  El  şi  faptele  noastre  nu  mai  poate 
fi  decât  rugăciunea  mijlocitoare  a  Maicii  Sale. 

Iubiţii  mei  fii  sufleteşti , 

i  4  •  • 

De  ce  vi  le  spun  pe  toate  acestea  tocmai  acum,  în  ziua  de  Paşti?: 
Pentru  că,  aşa  cum  pomeneam  la  început,  noi  prăznuim  învierea  lui 
Hristos  cu  gândul  la  propria  noastră  înviere;  o  înviere  în  care  credem, 
pe  care  o  mărturisim  şi  pe  care  o  aşteptăm  de-a  lungul  veacurilor. 

Atunci,  la  învierea  cea  de  obşte,  toate  se  vor  lămuri,  dar  nouă  ne 
rămâne,  acum,  o  întrebare:  Cine  sunt  aceşti  „fraţi  foarte  mici1*  ai  Dom¬ 
nului?  Căci  nu  e  vorba  de  creştini  în  general,  care  pot  deveni  „fraţi**  ai 
lui  Hristos,4  ci  de  nişte  „fraţi**  nu  numai  „foarte  mici**,  dar  cu  care  El, 
Domnul,  Se  identifică:  —  Cine  l-a  ajutat  pe  acest  suferind,  pe  Mine 
M-a  ajutat!...  Desigur,  nu  poate  fi  vorba  de  una  şi  aceeaşi  persoană  -  căci 
o  persoană  e  unică  -,  ci  de  două  persoane,  dar  în  aceeaşi  ipostază:  aceea 
de  suferinţă.  E  ca  şi  cum  Domnul  S-ar  ascunde  în  spatele  sau  în  fiinţa 
unui  suferind  şi  aşteaptă  să-L  identificăm,  pentru  ca  noi  să-L  alinăm  prin 
mijlocirea  aceluia.  Aşadar,  suferinţa  e  un  semn  prin  care  Dumnezeu  poate 
fi  identificat  în  om.  Dar  ce  ştim  noi  despre  legătura  dintre  semn  şi  Dum¬ 
nezeu?  Să  încercăm  o  lămurire. 

Din  cei  treizeci  şi  trei  de  ani  şi  jumătate  cât  a  trăit  Domnul  pe  pă¬ 
mânt,  în  primii  treizeci  de  ani  El  S-a  ocultat  pe  Sine,  trăind  într-un  ade¬ 
vărat  anonimat  în  orăşelul  Nazaret  din  Galileea;  în  afară  de  Sfânta  Sa 
Maică,  nimeni  n-a  ştiut  cine  era  acest  Iisus  în  realitate.  La  treizeci  de 
ani  iese  în  lume  şi  merge  spre  Iordan,  laolaltă  cu  mulţimile.  Atunci  Dum- 
nezeu-Tatăl  îi  spune  lui  Ioan  Botezătorul  că  tânărul  care  va  veni  şi  se  va 
boteza  şi  peste  care  Duhul  Se  va  pogorî  din  cer,  Acela  este  Cel  ce  trebuie 
să  vină.  Iisus  intră  în  apă  şi  se  botează,  Duhul  Sfânt  vine  asupră-I  în 
chip  de  porumbel,  Ioan  vede  semnul,  îşi  îndreaptă  faţa  spre  mulţime  şi-L 


4  Vezi  Rom.  8,  29. 

descoperă  pe  Noul-Venit:  „ Iată  Mielul  lui  Dumnezeu ,  Cel  Ce  ridică  pă¬ 
catul  lumii!u$  De  acum,  Iisus  va  fi  cunoscut  şi  recunoscut  după  chipul 
Său,  aşa  cum  ni  S-a  păstrat  şi  nouă  în  icoană.  în  următorii  trei  ani  şi 
jumătate,  Domnul  nu-Şi  va  părăsi  niciodată  înfăţişarea  omenească,  cu  o 
singură  excepţie:  momentul  schimbării  la  faţă,  dar  şi  atunci  în  prezenţa 
a  numai  trei  dintre  ucenicii  Săi  şi  sub  pecetea  tainei:  ei  nu  vor  spune 
nimănui  ceea  ce  văzuseră  -  adică  înfăţişarea  dumnezeiască  a  lui  Iisus  - 
decât  după  învierea  Acestuia. 

Iată  însă,  iubiţii  mei,  că  îndată  după  înviere  Domnul  Se  ocultează 
uneori,  aocunzându-Şi  înfăţişarea  în  spatele  semnului;  mai  precis,  punând 
semnul  să  meargă  înaintea  chipului. 

In  lumina  zorilor,  Maria  Magdalena  e  prima  fiinţă  care  îl  întâlneşte 
pe  Iisus  Cel  înviat,  dar  nu-L  recunoaşte,  crezând  că  e  grădinarul;  e  nevoie 
ca  Iisus  să  emită  un  semn,  adică  s-o  cheme  pe  nume,  pentru  ca  ea  să-L 
recunoască  şi  să  I  se  închine.5 6 

In  aceeaşi  zi,  în  lumina  asfinţitului,  ucenicii  Luca  şi  Cleopa  vin  de 
la  ţarină  îndreptându-se  spre  satul  lor,  Emaus,  abătuţi  şi  trişti.  Li  se  ală¬ 
tură  un  „drumeţ"  care  le  vorbeşte  despre  ceea  ce  îi  doare:  Fiul  Omului, 
Care  a  trebuit  să  moară  pentru  ca  să  învie.  Ajunşi  în  dreptul  casei,  ei  îl 
poftesc  la  cină.  El  primeşte,  Se  aşează  la  masă,  ia  pâinea  şi  o  frânge;  ei 
recunosc  semnul  euharistie  de  la  Cina  cea  de  Taină,  îşi  dau  seama  că 
„străinul"  e  Iisus,  dar  în  aceeaşi  clipă  El  se  face  nevăzut.  Cum  de  nu-L 
recunoscuseră  pe  drum?:  Ne-o  spune  evanghelistul:  „ochii  lor  erau  ţinuţi 
să  nu-L  cunoască ".7 

După  mai  multe  zile,  şapte  dintre  ucenici,  care  îşi  reluiaseră  mese¬ 
ria  de  pescari,  se  întorceau  dimineaţa  din  largul  mării,  după  o  noapte 
de  trudă  zadarnică.  Un  „străin"  îi  întâmpină  de  pe  ţărm  şi-i  întreabă 
dacă  au  ceva  de  mâncare.  Ei  răspund  că  n-au  izbutit  să  prindă  nimic,  El  îi 
îndeamnă  să  arunce  mreaja  în  partea  dreaptă,  ei  o  aruncă,  o  scot  plină 
de  peşte,  Ioan  recunoaşte  în  aceasta  semnul  pescuirii  minunate  pe  care 
ei,  ucenicii,  o  mai  trăiseră  o  dată,8 9  şi  exclamă:  „Domnul  este!"  Aşadar, 
în  spatele  semnului  se  află  Iisus.  Ucenicii  se  reped  la  el,  pe  ţărm,  dar 
văd  că  „străinul"  Care  le  ceruse  de  mâncare  frigea  peşte  pe  jăratec, 
având  alături  şi  pâine;  înseamnă  că,  de  fapt,  El  era  gazda.  Ajuns  aici, 
Evamghelitul  Ioan  ne  relatează  un  fapt  extraordinar:  în  timp  ce  prân¬ 
zeau,  „nici  unul  dintre  ucenici  nu  îndrăznea  sâ-L  întrebe:  Cine  eşti  Tu?, 
ştiind  că  este  Domnul"?  Această  superbă  ambiguitate  e  menită  să  ne  arate 
că  deşi  ucenicii  încă  nu  erau  în  stare  să-I  desluşească  chipul,  nu  se  în- 
doiau  de  prezenţa  reală  a  lui  Iisus;  ceea  ce  înseamnă  că,  cel  puţin  în 
această  situaţie,  semnul  e  mai  puternic  decât  înfăţişarea,  credinţa  e  mai 
puternică  decât  experienţa;  de  altfel,  între  cei  şapte  se  afla  şi  Toana! 


5  In  1,  29  şi  contextul. 

6  In.  20,  14-18. 

7  Lc.  34,  13-33;  Mc.  16,12-13. 

8  Lc.  5,  4-28. 

9  In.  21,  1-14. 

După  alte  câteva  zile,  Domnul  Îşi  adună  ucenicii  pe  un  munte; 
acolo  le  dă  ultimele  porunci,  acolo  îi  binecuvintează  şi  de  acolo  Se  înalţă 
la  cer,  dar  nu  înainte  de  a  le  spune  un  lucru  esenţial:  „Şi  iată ,  Eu  cu  voi 
sunt  în  toate  zilele ,  până  la  sfârşitul  veacului" . 10  Nu  e  o  făgăduinţă,  ci 
atestarea  unui  fapt;  nu  spune:  „ voi  fi  cu  voi",  ci  „ sunt  cu  voi";  înălţa¬ 
rea  e  o  despărţire  şi  nu  e  o  despăriţre:  Iisus  Se  întoarce  la  Tatăl  de  la 
Care  plecase,  dar  rămâne  cu  oamenii  pentru  care  venise;  El,  acelaşi, 
ieri  şi  azi  şi  în  veci. 

Iubiţii  mei  fii  sufleteşti, 

In  ce  anume  fel  se  află  Domnul  cu  noi?  Ştim  cu  certitudine  că  El 
e  prezent  în  rugăciunea  curată,  puternică  şi  fierbinte,  în  experienţa  mis¬ 
tică  şi,  mai  presus  de  toate,  în  actul  liturgic  care  se  cheamă  Euharistie, 
când  ni  Se  dăruieşte,  întreg  şi  real,  spre  sfinţire  şi  luminare. 

Iată  însă  că  la  Judecata  din  Urmă  vom  afla  că  printre  noi  a  existat 
şi  un  Iisus  pe  Care  nu  L-am  văzut,  pe  Care  nu  L-am  bănuit,  pe  Care  nu 
L-am  recunoscut,  un  Iisus  anonim,  tăinuit  în  spatele  unui  semn  ce  se 
cheamă  suferinţa  umană.  Atunci,  la  Judecată,  II  vom  privi  pe  Iisus  îm¬ 
păratul,  pe  tronul  slavei  Sale,  dar  El  ne  va  întreba  dacă  în  viaţa  noastră 
am  recunoscut  vreodată  un  Iisus  flămând,  un  Iisus  însetat,  un  Iisus  în 
zdrenţe,  tremurând  de  frig,  un  Iisus  înnoptat  la  o  poartă  care  nu  I  se  des¬ 
chide,  un  Iisus  gemându-Şi  durerea  pe  un  pat  de  spital,  un  Iisus  singu¬ 
ratic  în  spatele  unor  gratii,  un  Iisus  schilod  sau  paralitic  sau  orb  sau 
gârbov  sau  lepros,  un  Iisus  ca  oricare  din  miile  de  betegi  pe  care-i  vin¬ 
decase,  un  Iisus  împovărat  de  bătrâneţe  sau  un  Iisus  Care  ne  imploră  prin 
ochii  unui  copil  de  pripas.  Atunci  vom  fi  întrebaţi  şi  ne  vom  uita  în  urmă, 
în  propriile  noastre  vieţi,  şi  vom  şti  sau  nu  vom  şti  dacă  am  întâlnit  şi 
un  alt  Iisus  decât  pe  Cel  din  apa  Botezului  sau  din  Rugăciune  sau  din 
Extaz  sau  din  Cuminecătură,  un  Iisus  care  Se  descoperă  nu  numai  prin 
revelaţie,  ci  şi  prin  ocultare.  Da,  iubiţii  mei,  Iisus  este  Cel  care  stă  în 
faţa  uşii  tale  şi  bate,  dar  şi  Cel  care  stă  în  spatele  uşii  Sale  şi  aşteaptă 
să-ţi  deschidă.  El  a  venit  să-l  caute  şi  să-l  mântuiască  pe  cel  pierdut, 
dar  îl  şi  aşteaptă  pe  cel  pierdut  să-L  caute  şi  să-I  ceară  mântuirea.  Cre¬ 
deţi  oare  că  Dumnezeu  există  doar  pentru  cei  ce  stau  cu  mâinile-n  sân? 
Nu,  dragii  mei,  rouă  cerului  nu  va  străluci  decât  pe  florile  care  şi-au 
deschis  cupa  ca  s-o  primească!  Mergi  şi  caută-L  şi  găseşte-L  pe  Iisus 
prin  fapta  ta  cea  bună,  care  nu  e  altceva  decât  întruparea  iubirii  tale  de 
Dumnezeu  prin  aproapele! 

îndemnul  acesta  e  mai  necesar  acum  decât  oricând,  într-o  ţară  bân¬ 
tuită  de  criză  economică  şi  morală,  de  sărăcie,  mizerie,  dezgust,  dispe¬ 
rare  şi  violenţă.  Zilnic  descoperim  că  în  societatea  noastră  există  copii 
orfani,  copii  fără  identitate,  copii  abandonaţi  în  spitale,  în  şanţuri  sau 
în  lăzi  de  gunoi,  copii  maltrataţi  de  propriii  lor  părinţi,  copii  pe  care 
groaza  i-a  alungat  de-acasă,  copii  rătăcitori  pe  stradă  sau  adăpostiţi  prin 


10  Mt.  28,  20. 

canale,  pândiţi  de  abuzuri  şi  vicii  precoce,  copii  hămesiţi  de  foame,  copii 
cu  ochii  trişti  şi  suflete  pustii.  Toţi  aceştia  au  nevoie  de  ajutorul  nostru. 
Fiecare  din  noi  poate  şi  trebuie  s-o  facă,  fie  direct,  fie  prin  Biserică,  fie 
prin  asociaţiile  de  profil  şi  demne  de  încredere.  Guvernul  a  elaborat  un 
vast  program  de  asistenţă  maternală,  asigurând  şi  fondurile  necesare;  Bi¬ 
serica  s-a  oferit  să  participe  prin  servicii  şi  cadre  specializate.  Se  pune  la 
cale  un  parteneriat  fructuos ,  în  care  responsabilitatea,  cinstea,  devota¬ 
mentul  şi  dăruirea  să  se  constituie  în  principii  de  neclintit.  Arhiepisco¬ 
pia  noastră  are  la  dispoziţie  Sectorul  Misionar-Social,  Asociaţia  „Chris- 
tiana“,  Societatea  Femeilor  Ortodoxe,  ASCOR-ul  şi  echipe  de  voluntari. 
Fiecare  din  noi  se  poate  implica  în  această  mişcare  duhovnicească,  chiar 
acum,  de  Paşti,  începând  cu  o  simplă  făgăduinţă  intimă  faţă  de  sine 
şi  faţă  de  Dumnezeu,  că  va  încerca  să  descopere  şi  să-şi  apropie  unul  din 
miile  de  Iisuşi  anonimi  care  trăiesc  şi  suferă  printre  noi. 

Trăind  bucuria  învierii  lui  Hristos,  fiecare  îşi  poate  anticipa  şi  ar¬ 
vuni  bucuria  propriei  sale  învieri,  când  la  picioarele  împăratului  va  aduce 
pe  unul  din  fraţii  foarte  mici  ai  Acestuia  şi  va  spune: 

Doamne,  nu  ştiu  cât  m-am  rugat,  nu  ştiu  cât  am  postit,  nu  ştiu 
cât  am  privegheat,  nu  mai  ştiu  de  câte  ori  m-am  cuminecat,  dar  am  izbutit 
să-i  redau  acestui  copil  limpezimea  ochilor  şi  surâsul  buzelor. 

Atunci  împăratul,  cu  ochii  limpezi  de  bunătate,  îţi  va  surâde  şi-ţi 
va  binecuvânta  învierea. 


t  BARTOLOMEU, 
Arhiepiscop  al 

Vadului,  Feleacului  şi  Clujului 


\  l 


t  ANDREI 

RÂNDUIT  DE  DUHUL  SFÂNT  ARHIEPISCOP  AL  ALBA  IUL1EI, 

•  ff  *  ■  t  *  J  -*  •  **  ‘  I  .  t  #  .  ‘  J  44  ‘  4  *  -  l  L.J  4  9 

iubitului  cler ,  cinului  monahal  şi  vrednicilor  credincioşi ,  bucurie 

de  la  Hristos  Cel  înviat  din  morţi ,  iar  de  la  noi  sfântă  îmbrăţişare 

Jubifi  /rafi, 

•  ^  •  <•  * 

•  »  ♦  •  .  ■  « 

Ne-a  ajutat  Dumnezeu  să  ajungem  din  nou  la  acest  praznic  al  praz¬ 
nicelor  şi  sărbătoare  a  sărbătorilor.  Cu  toţii,  bogaţi  şi  săraci,  tineri  şi  bă¬ 
trâni,  intelectuali  şi  oameni  simpli,  „prăznuim  omorârea  morţii ,  sfărâ¬ 
marea  iadului  şi  începătura  altei  vieţi  veşnice".1 2 3 

Praznicul  presupune  şi  un  ospăţ.  De  aceea  Sfântul  Ioan  Gură  de 
Aur  ne  pofteşte  cu  mărinimie:  „Cei  ce  aţi  postit  şi  cei  ce  n-aţi  postit ,  ve- 
seliţi-vă  astăzi.  Masa  este  plină ,  ospătaţi-vâ  toţi.  Viţelul  este  mult,  ni¬ 
meni  să  nu  iasă  flămând.  Gustaţi  toţi  din  ospăţul  credinţei;  împărtăşi - 
ţi-vă  toţi  din  bogăţia  bunătăţii 

Ascultând  aceste  cuvinte  nu  excludem  masa  sărbătorească  de  la 
Sfintele  Paşti,  dar  precizăm  că,  mai  întâi  de  toate,  este  vorba  de  un  os¬ 
păţ  spiritual.  Dacă  foamea  şi  setea  trupească  îl  pot  duce  pe  om  la  inaniţie, 
secătuindu-1  de  forţa  fizică,  foamea  şi  setea  duhovnicească  îl  duc  la  o 
anemie  spirituală  care  se  finalizează  într-o  totală  nesimţire  pe  plan  su¬ 
fletesc. 

Omul  postmodem,  secularizat,  se  înşeală  crezând  că-şi  poate  as¬ 
tâmpăra  setea  de  infinit  cu  surogate:  „A  mânca  bine ,  a  îndrăgi  femei  fru¬ 
moase ,  a  se  închina  icoanelor  rotunde  ale  banului  devenit  în  acest  fel 
un  adevărat  dumnezeu",*  este  deviza  vieţii  lui.  Din  păcate  această  deviză 
îl  duce  la  prăbuşire.  Ceea  ce  gustă  e  puţin  şi  nesemnificativ  pe  lângă  foa¬ 
mea  şi  setea  ce  se  naşte  în  el.  Iar  foamea  şi  setea  aceasta  spirituală  este 
cea  mai  chinuitoare,  este  martiriul  cel  mai  înspăimântător.  „ Două  rele 
a  făcut  poporul  Meu ,  ne  spune  Dumnezeu  prin  proorocul  Ieremia,  pe  Mine, 
izvorul  apei  celei  vii  M-au  părăsit ,  şi  şi-au  săpat  fântâni  sparte,  care  nu 
pot  ţine  apă “  (Ieremia  2,  13). 

Sfântul  Ioan  Damaschinul,  în  slujba  învierii,  ne  zice  tuturor  celor 
flămânzi  şi  însetaţi:  „ Veniţi  să  bem  băutură  nouă,  nu  din  piatră  stearpă 
făcută  cu  minuni ,  ci  din  izvorul  nestricăciunii  cel  izvorât  din  mormântul 


1  „Slujba  învierii Alba  Iulia,  1997,  p.  42. 

2  Ibidem,  p.  52. 

3  Ernest  Bemea,  Îndemn  la  simplitate,  p.  15. 

lui  Hristos,  întru  Care  ne  întărim"  *  De  fapt  această  chemare  ne-o  face  cu 
mai  multă  putere  Însuşi  Domnul  Iisus  Hristos:  „ Dacă  însetează  cineva , 
să  vină  la  Mine  şi  să  bea.  Cel  ce  crede  în  Mine ,  precum  a  zis  Scriptura: 
râuri  de  apă  vie  vor  curge  din  pântecele  lui "  (Ioan  7,  37-38). 

Iubiţi  credincioşi , 

Viaţa  noastră  biologică  se  întreţine  prin  respiraţie  şi  nutriţie.  Dacă 
nu  respirăm  şi  nu  ne  hrănim,  murim.  Acelaşi  lucru  se  petrece  şi  pe  plan 
duhovnicesc.  Dacă  nu  respirăm  şi  nu  ne  nutrim,  murim  din  punct  de  ve¬ 
dere  spiritual. 

Respiraţia  sufletului  este  rugăciunea.  Hrana  duhovnicească  este  cu¬ 
vântul  lui  Dumnezeu  şi  Sfânta  Împărtăşanie.  De  aceea  grăind  profetic,  cu 
referire  la  vremurile  de  înstrăinare  duhovnicească,  Amos  Proorocul  ne 
transmite  avertismentul  Domnului:  „Iată  vin  zilele  în  care  voi  trimite 
foamete  pe  pământ,  nu  foamete  de  pâine  şi  nu  sete  de  apă ,  ci  de  auzit 
cuvintele  Domnului"  (Amos  8,  11). 

Spuneam  că  respiraţia  sufletului  este  rugăciunea.  Creştinul  nu  poate 
trăi  fără  rugăciune.  începe  ziua  cu  rugăciune.  Se  roagă  când  se  aşează 
la  masă.  îi  mulţumeşte  seara  lui  Dumnezeu  pentru  purtarea  de  grijă  din 
ziua  ce  se  încheie.  Dar,  mai  ales,  se  duce  duminica  la  biserică. 

Domnul  Hristos,  însuşi,  se  ruga  Tatălui.  După  o  zi  de  trudă,  înche¬ 
iată  cu  minunea  înmulţirii  pâinilor  şi  peştilor,  „dând  drumul  mulţimilor , 
S-a  suit  în  munte,  ca  să  Se  roage  singur"  (Matei  14,  23).  Iar  înainte  de  pa¬ 
timi  i-a  sfătuit  pe  ucenici:  „Privegheaţi  şi  vă  rugaţi,  ca  să  nu  intraţi  în 
ispită"  (Matei  26,  41). 

Sfântul  Ioan  Scărarul  ne  spune  că  „ rugăciunea  este,  după  însuşirea 
ei,  unirea  omului  cu  Dumnezeu;  iar  după  lucrarea  ei,  susţinătoarea  lu¬ 
mii".4 5  Rugăciunea  este  o  întâlnire  şi  o  relaţie  intimă  cu  Dumnezeu.  Rugă¬ 
ciunea  este  respiraţia  sufletului. 

Dreptmăritori  creştini , 

• 

Felul  întâi  de  hrană  duhovnicească  este  cuvântul  lui  Dumnezeu. 
Domnul  Hristos  ne  spune  clar:  „Nu  numai  cu  pâine  va  trăi  omul ,  ci  cu 
tot  cuvântul  care  iese  din  gura  lui  Dumnezeu".  (Matei  4,  4).  De  aceea  pe 
sfânta  masă  a  altarului  este  prezentă  mereu  Sfânta  Evanghelie.  Şi  de 
aceea  prima  parte  a  Sfintei  Liturghii,  în  care  se  citeşte  Apostolul  şi  Evan¬ 
ghelia,  se  mai  numeşte  „liturghia  cuvântului44,  sau  a  celor  chemaţi  la 
credinţă.  .  > 

Intr-o  lume  în  care  se  citeşte  tot  mai  puţin,  pentru  că  se  pierde  tot 
mai  mult  timp  în  faţa  televizorului,  vine  Biserica  şi  ne  îndeamnă  să  citim 
zilnic  măcar  un  capitol  din  Sfânta  Scriptură.  Iată  ce  zice  Sfântul  Ioan 
Damaschinul:  „Să  batem  mereu  la  poarta  paradisului  prea  frumos  al 


4  Slujba  învierii,  Alba  Iulia,  1977,  p.  30. 

5  Scara  XXVIII,  1;  Filocalia  9,  Bucureşti,  1980,  p.  403. 

Scripturilor ,  la  paradisul  cel  cu  bun  miros,  cel  prea  dulce ,  cel  ce  răsună 
la  urechile  noastre  cu  tot  felul  de  cântări  ale  păsărilor  spirituale  purtă¬ 
toare  de  Dumnezeu ,  cel  care  se  atinge  de  inima  noastră ,  care  o  mângâie 
când  este  întristată ,  o  potoleşte  când  este  mâniată  şi  o  umple  de  o  bucu¬ 
rie  veşnică  .  .  .“ 6 . 

Nici  dintr-o  casă  creştinească  nu  poate  lipsi  Sfânta  Scriptură.  Ea 
este  cartea  cărţilor.  Este  adevărat  că  omul  se  poate  şi  rătăci  interpretând 
Scriptura  după  capul  său.  Spune  Sfântul  Petru  „că  nici  o  proorocire  a 
Scripturii  nu  se  tâlcuieşte  după  socotinţa  fiecăruia ;  Pentru  că  niciodată 
proorocia  nu  s-a  făcut  din  voia  omului,  ci  oamenii  cei  sfinţi  ai  lui  Dum¬ 
nezeu  au  grăit ,  purtaţi  fiind  de  Duhul  Sfânt “  (2  Petru  1,  20-21).  Interpre¬ 
tând  oamenii  Scriptura  subiectiv,  după  capul  lor,  au  înfiinţat  nenumăra¬ 
tele  confesiuni  creştine  pe  care  le  vedem  astăzi.  De  aceea  atunci  când  cre¬ 
dinciosul  nu  înţelege  sensul  vreunui  citat  din  Biblie,  trebuie  să-l  întrebe 
pe  preotul  său. 

Cuvântul  lui  Dumnezeu,  pe  care-1  ascultăm  în  biserică  sau  îl  citim 
acasă,  este  nutremânt  dătător  de  viaţă.  „Cel  ce  ascultă  cuvântul  Meu, 
spune  Mântuitorul,  şi  crede  în  Cel  ce  M-a  trimis  are  viaţă  veşnică  şi  la 
judecată  nu  va  veni ,  ci  s-a  mutat  din  moarte  la  viaţă"  (Ioan  5,  24).  Sfân¬ 
tul  Apostol  Pavel,  scriindu-le  evreilor,  afirmă  acelaşi  lucru:  „Cuvântul 
lui  Dumnezeu  e  viu  şi  lucrător  şi  mai  ascuţit  decât  orice  sabie  cu  două 
tăişuri ,  şi  pătrunde  până  la  despârţitura  sufletului  şi  duhului,  dintre  în¬ 
cheieturi  şi  măduvă ,  şi  destoinic  este  să  judece  simţirile  şi  cugetările 
inimii "  (Evrei  4,  12). 

Chiar  credinţa  în  Dumnezeu,  fără  de  care  nu  ne  putem  mântui,  se 
întăreşte  prin  auzirea  cuvântului:  „Credinţa  este  din  auzire,  iar  auzirea 
prin  cuvântul  Zui  Hristos"  (Romani  10,  17).  De  aceea,  Sfânta  Scriptură 
rămâne  cartea  peste  care  nu  se  poate  trece  fără  de  interes,  rămâne  cea 
mai  monumentală  operă  din  care  aflăm  şi  cunoaştem  că  Dumnezeu  a  vor¬ 
bit  oamenilor. 

Poetul  german  Goethe  mărturisea  cu  convingere:  „Eu  personal  iu¬ 
besc  şi  preţuiesc  Biblia ,  căci  aproape  numai  ei  îi  datorez  toată  cultura 
mea  morală.  Istorisirile,  învăţăturile ,  simboalele ,  pildele  ei,  toate  s-au  în¬ 
tipărit  adânc  în  mine  şi  m-au  influenţat  într-un  fel  sau  altul.  De  aceea 
nu  mi-au  plăcut  atacurile  nedrepte ,  batjocoritoare  şi  răutăcioase  împo¬ 
triva  ei.  Am  citii-o  pe  toată  de  mai  multe  ori,  am  citit-o  şi  pe  sărite  şi  de 
la  început  şi  de  la  sfârşit",7 

•  •  *  i 

Iubiţi  credincioşi,  < 

Al  doilea  fel  de  hrană  duhovnicească,  cel  mai  consistent,  este  Sfânta 
Cuminecătură.  Domnul  Iisus  Hristos  afirmă  acest  lucru:  „Cel  ce  mănâncă 
trupul  Meu  şi  bea  sângele  Meu  are  viaţă  veşnică ,  şi  Eu  îl  voi  învia  în 


6  Dogmatica ,  Bucureşti,  1993,  p.  180. 

7  Cf.  Ilarion  Felea,  Religia  Iubirii,  Arad,  1946,  p.  350. 

ziua  cea  de  apoi .  Trupul  Meu  este  adevărată  mâncare  şi  sângele  Meu 
adevărată  băutură “  (Ioan  6,  54-55). 

Minunea  prefacerii  prescurii  şi  a  vinului  în  trupul  şi  sângele  Dom¬ 
nului  Hristos  are  loc  în  a  doua  parte  a  Sfintei  Liturghii,  numită  „Litur¬ 
ghia  euharistică41  sau  „Liturghia  credincioşilor",  când  la  rugăciunea  de 
invocare  făcută  de  către  preot,  Duhul  Sfânt  se  coboară  şi  sfinţeşte 
darurile. 

Sfânta  Liturghie  a  fost  instituită  de  Mântuitorul  în  Joia  Mare  când 
„ luând  pâine  şi  binecuvântând ,  a  frânt  şi,  dând  ucenicilor ;  a  zis:  Luaţi, 
mâncaţi ,  acesta  este  Trupul  Meu.  luând  ptfharul  şi  mulţumind ,  le-a 
dat ,  zicând:  Beţi  dintru  acesta  toţi.  Că  acesta  este  Sângele  Meu,  al  Legii 
celei  noit  care  pentim  mulţi  se  varsă  spre  iertarea  păcatelor11  (Matei  26, 
27-28).  Apoi  a  adăugat:  „ aceasta  să  faceţi  spre  pomenirea  Mea"  (Lc.  22,  19). 

Creştinul  are  mare  folos  împărtăşindu-se  frecvent,  bineînţeles  cu 
pregătirea  cuvenită.  Căci  Sfânta  Taină  a  Cuminecăturii  este  mântuitoare 
pentru  suflet  şi  trup,  şi  tămăduitoare  a  neputinţelor  noastre.  Prin  ea,  cum 
citim  în  rugăciunile  de  dinainte  de  împărtăşanie,  greşelile  se  iartă,  tru¬ 
pul  şi  sufletul  se  tămăduiesc,  patimile  se  înfrânează,  ispitele  sunt  învinse 
şi  se  împuţinează,  harul  se  revarsă  din  belşug,  faptele  bune  se  înmul¬ 
ţesc,  credinţa  se  întăreşte,  nădejdea  se  oţeleşte  şi  iubirea  se  înflăcărează 
şi  se  măreşte. 

Pe  bună  dreptate  Sfântul  Nicolae  Cabasila  spune  că  „unindu-se  cu 
timpurile  şi  cu  sufletele  noastre ,  Mântuitorul  nostru  se  face  stăpân  nu 
numai  peste  trupuri ,  ci  şi  peste  sufletele  şi  dorinţele  noastre"*  Aşa  că  e 
firesc  să  dorim  fierbinte  apropierea  de  Sfânta  împărtăşanie,  numai  că  îna¬ 
inte  trebuie  să  ne  curăţim  în  chip  deosebit  sufletele  şi  trupurile.  E  prea 
rară  împărtăşirea  din  posturi  şi  cu  totul  insuficientă  doar  cea  de  dinaintea 
Sfintelor  Paşti.  Nehrănindu-ne  cu  Sfintele  Taine  devenim  anemici  din 
punct  de  vedere  spiritual. 

Iubiţi  fraţi , 

Am  păşit  în  mileniul  trei.  Ne  găsim  la  prima  Sărbătoare  a  Paştilor 
din  acest  veac  nou.  Au  trecut  două  mii  de  ani  de  când  Domnul  Hristos  a 
despicat  istoria  universală  în  două.  Au  trecut  atât  de  repede,  iar  oamenii 
au  pus  în  practică  atât  de  puţin  din  Evanghelie.  „Cu  toată  civilizaţia  şi 
cultura  adunate  până  acum,  omenirea  este  încă  nu  numai  minoră,  dar 
de-a  dreptul  în  bâiguielile  prunciei".8 9 

Pentru  a  deveni  oameni  maturi,  pentru  a  creşte,  trebuie  să  ne  hră¬ 
nim  duhovniceşte  şi  să-L  luăm  pe  Dumnezeu  în  serios.  Trebuie  să  ieşim 
dintr-un  imobilism  păgubos  care  s-a  instalat  în  viaţa  noastră  creştină  şi 
dintr-un  tradiţionalism  ieftin  pe  care-1  confundăm  cu  Sfânta  Tradiţie. 
Trebuie  să  se  ştie  că  Tradiţia  este  credinţa  vie  a  unor  oameni  morţi,  pe 
când  tradiţionalismul  este  credinţa  moartă  a  unor  oameni  vii. 


8  Despre  Viaţa  în  Hristos ,  Bucureşti,  1989,  p.  220. 

9  Simian  Mehedinţi,  Creştinismul  românesc ,  Bucureşti,  1995,  p.  180. 

Păstrăm  anumite  obiceiuri  -  şi  nu  e  rău  -  dar  ele  rămân  nişte  sche¬ 
me  încremenite  cărora  le  lipseşte  vlaga.  Viaţa  devine  înţepenită  în  tipare 
fixe,  în  forme  stereotipe.  Participăm  la  slujba  învierii,  colindăm  la  Cră¬ 
ciun,  facem  parastase  pentru  morţi,  dar  oare  e  suficient? 

în  perioada  actuală  din  punct  de  vedere  economic  ne  globalizăm,  iar 
din  punct  de  vedere  politic,  intrăm  în  Comunitatea  Europeană.  Şi  să  dea 
Dumnezeu  ca  lucrul  acesta  să  se  facă  foarte  repede  şi  cât  mai  bine  pen¬ 
tru  prosperitatea  tuturor  oamenilor  din  ţara  noastră.  într-această  situaţie, 
însă,  specificitatea  noastră  religioasă  şi  culturală  o  păstrează  Biserica 
Ortodoxă.  în  Uniunea  Europeană  suntem  aşteptaţi  cu  valorile  noastre  au¬ 
tentice.  Fără  de  ele  nu  avem  nici  un  preţ.  în  societatea  de  consum  există 
mâncare  şi  băutură  din  belşug.  Din  punct  de  vedere  spiritual  doar,  se 
intră  într-o  criză.  Ori  noi,  încă,  avem  valori  spirituale  serioase.  înainte 
însă  de  a  le  demonstra  altora  că  avem  valori  extraordinare,  lucru  în  parte 
cunoscut,  trebuie  să  fim  conştienţi  de  ele  noi  şi  copiii  noştri. 

împărtăşindu-vă  aceste  gânduri  nu  uit  că  lumina  învierii  Domnu¬ 
lui  Hristos  împrăştie  orice  urmă  de  întristare,  iar  Slujba  învierii  grăieşte 
cu  glas  profetic:  „ Aceasta  este  ziua  pe  care  a  făcut-o  Domnul ,  să  ne  bu¬ 
curăm  şi  să  ne  veselim  întru  ea“  (Psalm  117,  24). 

HRISTOS  A  ÎNVIAT!  Vă  zice  al  vostru  rugător  către  Dumnezeu, 

'  1  '  t  A  N  D  R  E  I 

%  • 

Arhiepiscop  al  Alba  Iuliei 


1 10  AN 


DIN  MILA  LUI  DUMNEZEU  EPISCOP 
AL  DE  DUMNEZEU  PAZITEI  EPISCOPII 
ORTODOXE  ROMANE  A  ORADIEI 


Iubitului  cler,  cinului  monahal  fi  binecredincioşilor  creştini,  har, 
milă  şi  pace  de  la  Iisus  Hristos,  Domnul  nostru,  iar  de  la  smerenia  noas¬ 
tră  arhiereşti  binecuvântări! 

„Să  vă  iubiţi  unul  pe  altul  precum  şi  Eu 
v-am  iubit  pe  voi". 


(loara  13,  34) 


Ne-a  ajutat  Bunul  nostru  Dumnezeu  să  sărbătorim  prima  înviere 
a  Mântuitorului  Hristos  din  mileniul  III.  Slavă  lui  Dumnezeu  pentru  că 
ne-a  învrednicit  să  ajungem  la  aşa  mare  praznic. 

Veacurile  vor  trece,  dar  învierea  rămâne  peste  veacuri,  ca  cea  mai 
mare  şi  folositoare  minune  pentru  noi  oamenii.  Sărbătoarea  învierii  ne 
face  pătraşi  la  iubirea  dumnezeiască  din  neam  în  neam.  De  aceea  am  so¬ 
cotit  ca  să  dezbatem  împreună  această  frumuseţe  a  iubirii  dumnezeieşti. 

Această  realitate  spirituală  a  iubirii,  această  energie  sfântă,  această 
minune  a  iubirii  dumnezeieşti  este  cea  mai  fericită  plinire  dacă  avem 
marele  dar  de  la  Dumnezeu  ca  ea  să  ne  stăpânească  fiinţa. 

Iubirea  nu  este  doar  un  simplu  sentiment,  nici  o  simplă  trăsă¬ 
tură  a  persoanei  noastre,  ci  un  frumos  buchet  al  unor  realităţi  spi¬ 
rituale  dumnezeieşti  de  diferite  şi  diferite  nuanţe.  Sfântul  Apostol  Pavel, 
în  urma  experimentării  acestei  realităţi,  a  prezentat  ca  nimeni  altul  aceste 
nuanţe  ale  iubirii  creştine  în  I  Cor.  13,  zicând:  „dragostea  rabdă  mult  şi  se 
milostiveşte,  dragostea  nu  pizmuieşte,  dragostea  nu  se  trufeşte,  nu  se 
mândreşte,  nu  se  poartă  cu  necuviinţă,  nu  caută  ale  sale  foloase,  nu  se 
mânie,  nu  gândeşte  răul,  nu  se  bucură  de  nedreptate,  ci  se  bucură  de 
adevăr.  Toate  le  acoperă,  toate  le  crede,  toate  le  nădăjduieşte,  toate  le 
rabdă,  dragostea  niciodată  nu  va  pieri“.  Tot  astfel  de  nuanţe  întâlnim  în 
textul  care  ne  prezintă  roadele  Duhului  Sfânt  ca:  „dragostea,  bucuria, 
pacea,  îndelunga-răbdare,  bunătatea,  facerea  de  bine,  credinţa,  blânde¬ 
ţea,  înfrânarea  poftelor"  (Gal.  5,  22)  cu  întărirea  convingerii  că  peste  aces¬ 
tea  nu  este  altă  lege  şi  cu  asigurarea  că  dragostea  niciodată  nu  va  pieri. 

Aceste  frumuseţi  spirituale  nu  le  putem  cunoaşte  doar  din  citiri  sau 
teorii,  ci  prin  brăzdarea  lor  pe  centrul  inimii.  Cei  ce  le-au  cunoscut  au 
putut  spune  cu  toată  convingerea  întrebându-se:  „Cine  ne  va  despărţi  pe 

nod  de  dragostea  lui  Hristos?  Oare  necazul  sau  strâmtoarea,  sau  prigoana, 
sau  foametea,  sau  lipsa  de  îmbrăcăminte  sau  primejdia,  sau  sabia?*4  şi 
se  continuă:  „nici  moartea,  nici  viaţa,  nici  îngerii,  nici  stăpânirile,  nici 
cele  de  acum,  nici  cele  viitoare,  nici  puterile,  nici  înălţimile,  nici  adân¬ 
cul,  nici  altă  făptură  nu  va  putea  să  ne  despartă  pe  noi  de  dragostea  lui 
Hristos4*  (Romani  8,  35-38). 

Numai  datorită  acestei  iubiri  vom  putea  cunoaşte  pe  Dumnezeu 
precum  întăresc  această  convingere  şi  textele  sfinte  care  conglăsuiesc  „că 
cine  nu  iubeşte,  nu  a  cunoscut  pe  Dumnezeu,  pentru  că  Dumnezeu  este 
iubire44  (I  loan  4,  8).  Avea  dreptate  un  teolog  de-al  nostru  că  „iubirea 
n-are  definiţie  precum  nu  are  nici  Dumnezeu  definiţie,  fiind  El  însuşi 
iubire44. 

încercările  filozofilor  de  a  cunoaşte  lumea,  rostul  vieţii  şi  a  omului 
în  lume,  vremelnicia  şi  veşnicia,  rămân  fără  rezultat  dacă  toate  aceste 
încercări  nu  au  la  baza  lor  iubirea  cea  mai  presus  de  minte  şi  de  cuvânt. 
Chiar  faptul  că  ei  mereu  îşi  schimbă  aceste  păreri  de  azi  pe  mâine,  dove¬ 
desc  nestatornicie  în  convingerile  lor  ca  urmare  a  necunoaşterii  auten¬ 
tice  prin  iubire,  spre  deosebire  de  marii  cunoscători  ai  iubirii  dumne¬ 
zeieşti,  Sfinţii  Bisericii  „care  au  aflat  izvorul  vieţii**  şi  s-au  dovedit  foarte 
statornici  pe  a  binelui  cărare. 

Trăim  o  mare  dramă  sufletească  atunci  când  ne  abatem  de  la  cu¬ 
noaşterea  adevărată  a  lui  Dumnezeu  prin  iubire,  când  vrem  să  înţelegem 
viaţa  veşnică  străini  de  sfânta  iubire,  fapt  pentru  care  Mântuitorul  leagă 
cunoaşterea  vieţii  veşnice  de  cunoaşterea  lui  Dumnezeu  zicând:  „Aceasta 
este  viaţa  veşnică,  să  Te  cunoască  pe  Tine  singurul  Dumnezeu  adevărat1* 
y  (loan  17,  3).  în  lumina  acestei  cunoaşteri,  toţi  Sfinţii  Bisericii  au  „văzut 
lumina  cea  adevărată44.  Pentru  această  cunoaştere  a  vieţii  veşnice,  au  fost 
în  stare  să-şi  dea  viaţa  cete  nesfârşite  de  mucenici  şi  cuvioşi,  părinţi 
însemnaţi  în  istoria  bisericească  şi  în  sinaxarul  Bisericii  noastre. 

Fără  această  cunoaştere  nu  eşti  în  stare  să  te  jertfeşti  atunci  când 
eşti  pus  între  viaţă  şi  moarte.  Un  astfel  de  caz  este  redat  în  sinaxarul  lu¬ 
nii  februarie,  ziua  a  9-a,  unde  ni  se  prezintă  o  realitate  spirituală  foarte 
interesantă  şi  anume:  un  preot  creştin  Saprichie  avea  un  bun  prieten  pe 
nume  Nichifor.  Din  diferite  motive,  nu  lipsite  de  ispita  urii,  au  ajuns  la 
neînţelegere.  Aşa  cum  se  petreceau  atunci  evenimentele,  era  vremea  per¬ 
secuţiilor,  Saprichie  a  fost  condamnat  la  moarte  pentru  credinţa  sa  în  Mân¬ 
tuitorul  Hristos.  în  drumul  spre  jertfirea  mucenicească  a  fost  întâmpinat 
de  prietenul  său  Nichifor  care-1  ruga  cu  multă  stăruinţă  ca  să-l  ierte,  dar 
inima  împietrită  a  Iui  Saprichie  nicidecum  nu  se  îndupleca  spre  iertare. 
Ajuns  la  locul  muceniciei,  cu  inima  sa  lipsită  de  puterea  iubirii  şi  ca  ur^ 
mare  şi  a  neiertării,  n-a  fost  în  stare  să-l  mărturisească  pe  Hristos  şi  s-a 
lepădat  jertfind  idolilor.  în  locul  lui  a  mărturisit  şi  a  adus  jertfă  muce¬ 
nicească  Nichifor  cel  cu  suflet  iertător.  Iată  un  exemplu  viu  grăitor  în 
prezenţa  acestor  doi,  cât  poate  puterea  iubirii  şi  câtă  slăbiciune  sufletească 
atunci  când  ea  lipseşte,  care  slăbiciune  duce  până  la  lepădare  de  credinţă. 

Dar  trebuie  să  avem  convingerea  că  urcuşul  spre  culmile  lumi¬ 
noase  ale  iubirii  nu  e  deloc  uşor,  el  cere  opintiri  de  înfrânare,  răbdare,  ru- 

găciune  şi  jertfelnicie  şi  adânc  de  smerenie,  însă  frumuseţile  şi  foloasele 
binefăcătoare  ale  acestei  iubiri  merită  orice  jertfiri.  Convins  de  toate  a- 
cestea  Sfântul  Apostol  Pavel  afirmă  cu  tărie:  „Toate  le  socotesc  gunoi 
faţă  de  cunoaşterea  lui  Iisus  Hristos"  (Filipeni  3,  8),  iar  sfinţilor  Bisericii 
nimic  nu  li  s-a  părut  greu  din  tot  ceea  ce  au  întreprins  în  urcuşul  spre 
sfânta  iubire. 

Noi  cei  de  rând  în  comparaţie  cu  ei  suntem  mult  mai  străini  faţă 
de  puterea  acestei  iubiri  şi  nu  rareori  necunoscând-o  în  autenticitatea  ei, 
renunţăm  la  transpiraţiile  acestui  urcuş  şi  rămânem  doar  la  poalele  mun¬ 
telui  desăvârşirii,  în  complicaţiile  surogatelor  diferitelor  plăceri  ale  căror 
mângâieri  sunt  departe  din  punct  de  vedere  calitativ  şi  intensiv  faţă  de 
frumuseţile  şi  folosul  iubirii  dumnezeieşti. 

Nu  rareori  şi  nu  puţini  sunt  aceia  care  confundă  iubirea  dumneze¬ 
iască  ce  izvorăşte  din  izvorul  nesecat  al  Sfintei  Treimi  ca  o  putere  spiri¬ 
tuală,  cu  plăcerea  care  e  legată  mai  mult  de  biologie,  de  senzitiv. 

Ca  totuşi  să  nu  cădem  în  diferite  extreme,  desigur  că  şi  plăcerea 
a  fost  lăsată  tot  de  Dumnezeu  şi  îşi  are  rostul,  scopul  şi  folosul  ei.  Aşa 
cum  şi  altă  dată  am  mai  amintit,  rostul  ei  devine  folositor  atunci  când 
ea,  plăcerea,  devine  penetrată  de  iubirea  dumnezeiască. 

Pe  drept  cuvânt  unii  dintre  Sfinţii  Părinţi  denumesc  iubirea  stă¬ 
pâna  casei,  iar  plăcerea  slujitoarea  ei.  După  o  dreaptă  judecată  s-ar  că¬ 
dea  ca  slujitoarea  să  asculte  de  stăpâna  casei.  Din  păcate  însă  slujitoarea 
cu  amăgirile  ei  înşelătoare,  nu  lipsite  de  duhul  cel  viclean,  caută  să  răs¬ 
toarne  scara  valorilor  şi  să  se  împotrivească  stăpânei  casei  căutând  să  de¬ 
vină  ea  stăpână.  în  acest  caz  casa  sufletelor  noastre  suferă  enorm  de  mult 
într-o  mare  nelinişte  sufletească,  mai  ales  că  această  luptă  între  stăpână 
şi  slujitoare  durează  aproape  o  viaţă  întreagă.  Numai  printr-o  dreaptă  ju¬ 
decată  şi  o  continuă  luptă  râvnitoare,  cu  darul  lui  Dumnezeu  se  va  putea 
obţine  un  sănătos  echilibru  al  persoanei,  aşa  cum  se  învaţă  în  cărţile  de 
cult  ale  Bisericii,  se  va  reuşi  „ca  cel  mai  rău  să  asculte  de  cel  mai  bun“. 

Trecem  la  o  nouă  idee,  la  o  nouă  realitate,  iubirea  faţă  de  semeni, 
care  cere  şi  ea  unele  meditaţii  mai  adânci.  Nu  există  două  iubiri,  una  faţă 
de  Dumnezeu  şi  alta  faţă  de  semeni  deoarece  unul  este  soarele  care  lumi¬ 
nează  şi  încălzeşte  pământul.  Este  una  şi  aceeaşi  iubire  ce  izvorăşte  din 
acelaşi  izvor  al  Sfintei  Treimi.  Nu  vom  putea  iubi  cu  adevărat  pe  semenii 
noştri  fără  să  fim  părtaşi  iubirii  dumnezeieşti,  pentru  că  noi  ca  oameni  nu 
suntem  izvor  de  iubire,  ci  aşa  precum  toţi  ne  luminăm  şi  ne  încălzim  de 
la  lumina  şi  căldura  aceluiaşi  soare,  toţi  ne  adăpăm  de  la  acelaşi  izvor  ne¬ 
secat,  izvorul  Sfintei  Treimi. 

O  altă  meditaţie  ne  duce  la  textul  Mântuitorului  care  zice:  „Cine 
iubeşte  pe  tată  sau  pe  mamă  mai  mult  decât  pe  Mine,  nu  este  vrednic 
de  Mine“  (Mt.  10,  37).  S-ar  părea  la  prima  citire  că  dorinţa  Mântuitorului 
nu  ar  fi  lipsită  de  o  oarecare  nuanţă  de  gelozie.  Dar  o  exegeză  mai  adânca 
şi  mai  atentă  ne  duce  la  alt  înţeles  şi  anume:  dacă  eu  rămân  doar  la  iu¬ 
birea  ce  mi-o  poate  da  semenul  meu  ca  subiect,  iubirea  lui  este  săracă 
şi  fără  de  statornicie  în  intensitatea  ei  calitativă.  Dacă  însă  şi  eu  şi  seme¬ 
nul  meu  ne  vom  adăpa  de  la  izvorul  nesecat  al  iubirii  Sfintei  Treimi  atunci 


REVISTA  TEOLOGICA 


iubirea  noastră  se  va  intensifica  din  punct  de  vedere  calitativ,  se  va  sta¬ 
tornici. 

In  cazul  de  faţă  intensificându-se  în  noi  iubirea  treimică,  se  va  in¬ 
tensifica  şi  iubirea  calitativă  faţă  de  părinţii  noştri  şi-i  vom  putea  iubi 
cu  adevărat.  In  măsura  creşterii  acestei  iubiri  dumnezeieşti  va  creşte  şi  iu¬ 
birea  faţă  de  părinţi.  Cu  alte  cuvinte  iubirea  dumnezeiască  va  fi  garantul 
iubirii  părinţilor  şi  fiilor  noştri.  Deci,  nici  pe  departe  textul  nu  cuprinde 
o  nuanţă  de  părută  gelozie,  ci  din  contră  o  dorinţă  a  Mântuitorului  de  a 
asigura  cu  adevărat  iubirea  părinţilor  şi  fiilor  noştri  prin  mijlocirea  iu¬ 
birii  dumnezeieşti. 

In  altă  ordine  de  idei,  nu  e  tot  atât  ca  eu  să  fiu  purtătorul  urii  sau 
purtătorul  iubirii  dumnezeieşti.  în  cazul  că  sunt  purtătorul  urii,  eu  sunt 
cel  ce  sufăr  mai  mult,  nu  cel  pe  care  îl  urăsc.  El  s-ar  putea  să  fie  foarte 
liniştit  şi  bucuros,  dacă  nu  e  purtătorul  urii  ucigătoare.  Iar  dacă  devin 
purtătorul  iubirii  dumnezeieşti,  primul  care  se  bucură  de  această  iubire 
mai  mult  sunt  eu  şi  nu  cel  pe  care-1  iubesc  eu.  Exemplul  Mântuitorului 
este  viu  grăitor.  Ura  noastră,  a  oamenilor  nu  I-a  atenuat  iubirea  Lui  dum¬ 
nezeiască.  Deci  eu  sunt  cel  ce-mi  fac  mie  bine  sau  rău,  nu  semenul  meu. 

Vă  îndemn  iubiţii  noştri  credincioşi  să  luăm  în  serios  lupta  cu  pu¬ 
terile  ce  ne  înstrăinează  de  puterea  iubirii  dumnezeieşti  ca  să  nu  ajungem 
„întru  moarte  cu  păcate",  ci  încărcaţi  cu  iubirea  dumnezeiască  a  frumoa¬ 
selor  puteri,  să  putem  zice  cu  cei  de  pe  Tabor:  „ce  bine  e  nouă  să  fim 
aici"  adică  în  lumina  şi  simţămintele  Treimii,  Căreia  i  se  cuvine  toată 
slava  şi  închinăciunea. 

De  Sfintele  Sărbători  ale  învierii,  Vă  doresc  fiecăruia  personal  pre¬ 
cum  şi  familiilor  Dumneavoastră  să  aveţi  parte  de  bucuriile  prilejuite  de 
acest  Mare  Praznic. 

Al  vostru  sincer  rugător 
către  Bunul  nostru  Dumnezeu, 

t  I  O  A  N, 

Episcopul  Oradiei,  Bihorului 
şi  Sălajului 


t  J  U  S  T  I  N  I  A  N 

DIN  MILA  LUI  DUMNEZEU 
EPISCOP  AL  MARAMUREŞULUI  ŞI  SÂTMARULUI 

Iubitului  nostru  cler ,  cinului  monahal  şi  dreptcredincioşilor  creştini , 
har,  bucurie  şi  pace,  de  la  Dumnezeu-Tatăl  şi  de  la  Domnul  nostru  lisus 
Hristos! 


HRISTOS  A  ÎNVIAT! 

Cu  sfinţenie  şi  cu  părintească  dragoste,  în  această  sfântă  zi  de  săr¬ 
bătoare,  care  este  sărbătoarea  sărbătorilor,  gândul  meu  se  îndreaptă  către 
voi  dreptmăritorilor  şi  de  Hristos  iubitorilor  creştini,  şi  vă  întâmpin  cu 
dumnezeiescul  şi  creştinescul  salut:  Hristos  a  înviat!  Adevărat  a  înviat . 

Astăzi  sufletul  nostru  este  plin  de  lumină,  de  bucurie  şi  de  pace, 
pentru  că  prin  învierea  Domnului  nostru  lisus  Hristos,  s-a  împlinit  spe¬ 
ranţa  întregului  neam  omenesc,  care  după  căderea  în  păcat  a  primit  osânda 
morţii,  dar  prin  întruparea,  Jertfa  şi  învierea  Domnului,  a  dobândit  din 
nou  bucuria  vieţii.  Prin  neascultarea  poruncii  lui  Dumnezeu,  orizontul 
vieţii  omeneşti  s-a  întunecat,  dar  în  sufletul  omului,  a  rămas  speranţa  şi 
dorul  de  mântuire  şi  fericire  veşnică. 

De-a  lungul  timpului  omul  a  strigat  mereu:  „Eu  ştiu  că  Răscum¬ 
părătorul  meu  este  viu  şi  că  El,  în  ziua  cea  de  apoi ,  va  ridica  iar  din  pul¬ 
bere  această  piele  a  mea  ce  se  destramă  şi  afară  din  trupul  meu  voi  ve¬ 
dea  pe  Dumnezeu .  Pe  El  îl  voi  vedea  şi  ochii  mei  îl  vor  privi,  nu  ai  altuia. 
Şi  de  dorul  acestuia  măruntaiele  mele  tânjesc  în  mineu  (Iov.  19,  25-27). 

Din  dor  după  Dumnezeu,  pe  pământ  au  apărut  diferite  religii,  dar 
prin  toate  religiile,  de-a  lungul  mileniilor,  omenirea  a  încercat  să  se  ri¬ 
dice  spre  Dumnezeu,  şi  să-L  coboare  pe  Dumnezeu  pe  pământ.  Acesta  este 
supremul  dor,  aceasta  era  speranţa  tuturor,  aceasta  era  dorinţa  ce  exista 
adânc  întipărită  în  sufletul  oamenilor;  să-L  coboare  pe  Cel  Veşnic,  pe 
Cel  Atotputernic  pe  pământ.  Şi  după  ce  Adam  a  fost  scos  din  rai,  urmaşii 
lui  ştiau  şi  credeau  toţi  că  El  există,  că  El  este  viu,  veşnic,  atotputernic, 
acolo,  dincolo  de  marginile  lumii  create,  şi  sufletul  omului  ardea  de  do¬ 
rul  ca  Cel  necreat  să  coboare  în  sânul  lumii  create,  şi  de  aceea  oamenii 
stăpâniţi  de  acest  dor,  au  început  să  înalţe  altare,  să  zidească  temple 
măreţe,  în  care  au  aşezat  statui,  ca  să  le  amintească  de  Cel  Viu,  de  Cel 
Etern.  Aceste  statui,  din  nefericire,  au  fost  transformate  în  zei,  în  dum¬ 
nezei;  făcându-i  pe  oameni  să  uite  de  Dumnezeul  Cel  Viu  şi  adevărat  şi 
să  cadă  în  idolatrie,  adică  să  se  închine  făpturii,  uitând  de  Făcătorul 
făpturii.  (Rom.  1,  25). 

Idolatria,  care  este  cel  mai  greu  păcat,  i-a  înstrăinat  şi  i-a  îndepărtat 
pe  oameni  de  adevăr,  de  dreptate,  de  lumină,  de  speranţă,  şi  dorinţa  ce 
ardea  în  sufletele  oamenilor  de  la  început;  de  a  invoca,  de  a  se  ruga,  de 
a  chema  pe  Dumnezeu,  să  vină  să  se  coboare  aici  pe  pământ,  aici  în 
mijlocul  lor,  aici  lângă  ei,  şi  să  petreacă  cu  ei. 

Dincolo  de  toate  rătăcirile,  în  inima  sa,  omul  avea  încrederea  că 
Dumnezeu  îl  va  asculta  şi  va  veni  şi  se  va  întrupa,  dar  când  şi  cum  nime¬ 
nea  nu  ştia.  De  aceea  din  neştiinţă  sau  din  neputinţă,  mulţi  au  interpre¬ 
tat  greşit  taina  venirii  lui  Dumnezeu  pe  pământ,  şi  de  aceea,  când  Dum¬ 
nezeu  S-a  întrupat,  şi  S-a  născut  într-o  iesle,  oamenii  nu  L-au  cunoscut. 
Deşi,  acum,  Cuvântul  lui  Dumnezeu  „in  lume  era . . .  dar  lumea  nu  L-a 
cunoscut.  întru  ale  Sale  a  venit ,  dar  ai  Săi  nu  L-au  primit (In.  1,  11-12). 

Fiul  şi  Cuvântul  lui  Dumnezeu  prin  care  toate  „s-au  făcutu  (In.  1,  3) 
a  ascultat  strigătul  omenirii  şi  S-a  întrupat,  însă  omul  acum  era  îndră¬ 
gostit  de  idolii  lui,  şi  pe  Dumnezeu  Cel  adevărat  nu  L-a  cunoscut,  nu  L-a 
primit,  s-a  lepădat  de  El,  L-a  batjocorit,  L-a  dispreţuit.  Deşi  slava 
Lui  s-a  arătat  şi  la  naştere  şi  după  naştere  şi  prin  minunile  pe  care  le-a 
făcut  şi  prin  învăţătura  pe  care  le-a  dat-o  oamenilor,  după  naştere  şi  prin 
minunile  pe  care  le-a  săvârşit  şi  prin  cuvintele  şi  prin  învăţătura  pe  care 
a  dat-o  oamenilor,  oamenii  nu  l-au  ascultat.  Cu  toate  că  Fiul  lui  Dum¬ 
nezeu,  Cel  ce  S-a  întrupat  a  fost  Sfânt,  Drept,  fără  răutate,  plin  de  milă 
şi  de  bunătate,  Dumnezeu  adevărat  din  Dumnezeu  adevărat,  omul  pe  Dum¬ 
nezeul  luii,  pe  care  L-a  aşteptat  de  milenii,  nu  L-a  primit,  L-a  vân¬ 
dut,  L-a  judecat,  L-a  condamnat  la  moarte  şi  L-a  răstignit  între  doi  tâl¬ 
hari,  L-a  aruncat  într-un  mormânt,  ce  duşmanii  Săi  ar  fi  dorit  să  fie  cât 
mai  adânc,  iar  pe  mormânt,  aceştia  au  pus  grele  peceţi,  pentru  ca  nime¬ 
nea  să  nu  mai  poată  ajunge  la  El.  Dar  Cel  ce  S-a  întrupat,  fiind  Dum¬ 
nezeu  adevărat,  „cu  moartea  pe  moarte  a  călcatu  şi  a  treia  zi  a  înviat.  El, 
care  este  deofiinţă  cu  Tatăl  şi  în  mormânt  Dumnezeu  a  rămas.  A  gustat 
din  paharul  morţii,  dar  moartea  nu  L-a  putut  ţinea  în  robia  ei.  Cu  sufle¬ 
tul  S-a  coborât  în  iad,  dar  porţile  iadului  s-au  sfărâmat  când  El,  Domnul 
cerului  şi  al  pământului,  a  intrat  în  adânc,  în  întunericul  iadului,  unde 
zăceau  toţi  fiii  lui  Adam.  Când  El,  Hristos,  S-a  coborât  în  întunericul  ia¬ 
dului,  iadul  s-a  umplut  de  o  lumină  lină,  de  o  lumină  blândă,  şi  tânguirile 
celor  ce  zăceau  acolo  de  mii  de  ani,  au  încetat.  însuşi  strămoşii  noştri, 
Adam  şi  Eva,  dimpreună  cu  toţi  Drepţii,  Patriarhii  şi  Proorocii,  L-au  în¬ 
tâmpinat  şi  cu  osanale  L-au  primit.  în  momentul  acela,  iadul  s-a  trans¬ 
format  în  cer,  satana  înspăimântat  şi  ruşinat  a  fugit  din  faţa  Celui  ce  S-a 
făcut  om,  ca  să-i  mântuiască  pe  oameni  de  iad.  Iar  El,  Creatorul  şi  dătă¬ 
torul  de  viaţă  cu  toată  suflarea  omenească  ce  se  afla  în  infern,  S-a  ridi¬ 
cat  şi  cu  un  măreţ  alai  au  plecat  să  se  închine  Tatălui  şi  să  se  împărtă¬ 
şească  cu  tot  neamul  lui  Adam,  din  Harul  şi  Lumina  Duhului  Sfânt,  de 
care  nu  se  împărtăşiseră  fiii  oamenilor  până  atunci.  în  ceasul  acela,  porţile 
cerului  s-au  deschis,  şi  toate  cetele  îngereşti  L-au  primit  pe  Stăpânul 
şi  Dumnezeul  lor,  care  venea  acum  îmbrăcat  şi  în  haină  omenească.  Toate 
puterile  cereşti  au  început  să-I  cânte  slavă  împăratului  lor,  Cel  ce  a  bi- 

ruit  pe  cel  rău  şi  a  umplut  întreg  universul  de  bucurie  şi  fericire  dum¬ 
nezeiască. 

Dacă  „ pentru  un  păcătos  care  se  pocâieşte ,  a  spus  Mântuitorul,  multă 
bucurie  se  face  în  ceru ,  (Lc.  15,  7)  cu  cât  mai  mult  acum,  la  Paştile  Dom¬ 
nului,  când  toate  cetele  omeneşti,  au  trecut  din  moarte  la  viaţă  şi  din  iad 
în  cer,  cât  de  mare  şi  negrăită  a  fost  bucuria  când  Fiul  se  reîntorcea  din 
lupta  cea  grea  şi  aducea  la  picioarele  Sale  pe  toţi  fiii  rătăciţi  ce  au  ador¬ 
mit  de  la  început  cu  nădejdea  învierii  şi  vieţii  veşnice. 

Tatăl,  îmbrăţişându-L  pe  Fiul,  I-a  zis:  „ Şezi  de-a  Dreapta  Mea ,  până 
ce  voi  pune  pe  vrăjmaşii  Tdi,  aşternut  picioarelor  Tale “  (Mt.  22,  44),  şezi 
de-a  Dreapta  pentru  că  lupta  încă  nu  s-a  terminat,  pentru  că  răul  nu  a 
dispărut.  Pentru  că  în  lume  sunt  mulţi  care  se  vor  lăsa  înşelaţi  de  cel 
rău.  Acolo  pe  pământ  fiii  Mei,  ucenicii  Tăi,  vor  avea  mult  de  suferit.  Ei 
vor  lupta  şi  îşi  vor  da  viaţa  pentru  slava  Ta,  iar  slava  Ta,  este  şi  slava 
Mea. 

Prin  Jertfa  şi  Învierea  Ta,  Fiul  Meu,  ai  stricat  puterea  morţii,  ai 
sfărâmat  porţile  iadului,  ai  deschis  calea  spre  cer,  spre  Mine  şi  spre 
Tine,  Fiul  Meu  şi  Dumnezeul  Meu.  Zic  acest  cuvânt  pentru  că  deofiinţă 
suntem.  Tu  în  Mine  şi  Eu  în  Tine,  după  cum  Tu  ai  spus:  „Eu  sunt  în 
Tatăl  şi  Tatăl  este  în  Mine “  (In.  10,  38).  Deci  Tatăl  este  şi  Dumnezeul 
Fiului,  şi  Fiul  este  şi  Dumnezeul  Tatălui.  Deofiinţimea  noastră  ne  face  ca 
noi  împreună  cu  Duhul  Sfânt,  una  să  fim.  De  aceea  zic  Fiul  Meu:  Slava 
Ta  este  şi  Slava  Mea,  biruinţa  Ta  este  şi  biruinţa  Mea,  dar  şi  suferinţa 
Ta  este  şi  suferinţa  Mea.  Noi  am  făcut  totul  pentru  mântuirea  lumii,  căci 
aşa  după  cum  Tu  ai  spus:  „ Dumnezeu  aşa  a  iubit  lumea ,  încât  pe  Fiul 
Său  Cel  Unul-Născut  L-a  dat ,  ca  oricine  crede  în  El  să  nu  piară ,  ci  să  aibă 
viaţă  veşnică "  (In.  3,  16).  Dar  pe  pământ  mai  sunt  încă  mulţi  idoli  mult 
mai  întunecaţi  decât  idolii  la  care  se  închina  lumea  înainte  de  întruparea 
Ta:  „nepăsarea,  minciuna,  necredinţa,  răceala  sufletească,  ura,  zgârce¬ 
nia,  duşmănia,  egoismul,  răutatea,  desfrânarea,  necurăţia,  patima,  pofta 
rea,  lăcomia"  (Col.  3,  5).  Aceştia  simt  idolii  la  care  neamul  omenesc  se 
va  închina  în  viitor. 

Ucenicii  pe  care  î-ai  trimis  în  lume  vor  fi  prigoniţi  pentru  numele 
Tău  şi  al  Meu,  şi  mulţi  dintre  ei  vor  fi  ucişi,  dar  nu  învinşi. 

Pe  pământ.  Fiul  Meu,  ai  întemeiat  o  Biserică  şi  în  fiecare  Biserică 
se  află  un  altar.  Acest  altar  este  o  Golgotă,  unde  Tu  te  vei  Jertfi,  veac 
de  veac  până  la  sfârşitul  lumii.  Altarele  Bisericii  Tale  vor  fi  izvoare  de 
apă  vie,  din  care  se  vor  adăpa  toţi  cei  ce  luminaţi  fiind  de  Duhul  Sfânt, 
se  vor  pocăi,  se  vor  împărtăşi  cu  Trupul  şi  cu  Sângele  Tău,  şi  se  vor 
mântui. 

Acolo,  în  faţa  tuturor  altarelor,  vor  sta  ucenicii  Tăi,  slujitorii  Mei, 
şi  piin  ei  se  va  vesti  cuvântul  Meu,  cuvântul  Tău,  Fiul  Meu. 

Aşa  grăit-a  Dumnezeu  Tatăl,  în  ziua  învierii  Domnului  şi  din  Cu¬ 
vântul  lui  Dumnezeu  pe  care  astăzi  l-am  auzit,  iubiţii  mei  fii  duhovni¬ 
ceşti,  am  învăţat  că  învierea  Domnului  pe  toţi  ne-a  eliberat  de  frica  mor¬ 
ţii,  de  puterea  iadului,  şi  s-a  împlinit  dorinţa  tuturor  fiilor  lui  Adam, 
care  de  mii  de  ani  au  aşteptat  ca  să  vină  Dumnezeu  pe  pământ.  Prin  în- 

vierea  Sa,  iubiţi  credincioşi,  Iisus  Hristos,  cu  moartea  pe  moarte  a  căl¬ 
cat,  aşa  cum  Biserica  noastră  cântă  de  la  Paşti  până  la  înălţarea  Dom¬ 
nului.  In  aceste  patruzeci  de  zile,  Domnul  ne-a  arătat  că  este  om  ade¬ 
vărat  şi  Dumnezeu  adevărat.  Ne-a  arătat  că  are  fire  omenească  şi  fire 
dumnezeiască  deopotrivă,  aşa  cum  omenirea  a  aşteptat. 

S-a  înălţat  apoi  la  cer,  „de  unde  iarăşi  va  să  vină,  să  judece  viii 
şi  morţii “  aşa  cum  mărturisim  toţi  când  rostim  Crezul. 

Când  Domnul  va  veni,  pe  cer  se  va  arăta  „ Semnul  Fiului  Omului u, 
care  este  Sfânta  Cruce,  aşa  cum  ne  spune  Scriptura  (Mt.  24,  30).  Acest 
«semn»  când  se  va  arăta  „ vor  plânge  toate  neamurile  pământului  şi  vor 
vedea  pe  Fiul  Omului  -  pe  Hristos  -  venind  pe  norii  cerului,  cu  putere 
şi  cu  slavă  multă “  (Mt.  24,  30).  Vor  plânge  şi  se  vor  tângui  toţi  duşmanii 
crucii  lui  Hristos.  Toţi  cei  ce  au  slujit  şi  s-au  închinat  la  dumnezei  străini. 
Vor  plânge  şi  se  vor  tângui  toţi  cei  ce  nu  L-au  primit  pe  Hristos  în  casa 
lor,  în  inima  lor,  în  viaţa  lor.  Toţi  cei  ce  nu  cred  şi  nu  se  bucură  de  în¬ 
vierea  Domnului,  şi  se  lasă  amăgiţi  de  tot  felul  de  învăţături  străine, 
potrivnice  lui  Dumnezeu  şi  lui  Iisus  Hristos,  şi  mai  ales  cei  ce  încearcă 
să  dărâme  Beserica  lui  Hristos. 

Iubiţi  fraţi  şi  fii  duhovniceşti, 

Şi  acum  în  această  Sfântă  şi  dumnezeiască  zi,  pe  care  a  făcut-o 
Domnul,  să  ne  bucurăm  şi  să  ne  veselim  într-însa,  rog  pe  Mântuiotrul  lu¬ 
mii,  Iisus  Hristos  să  vă  ajute  să  petreceţi  cu  pace,  cu  bucurie,  cu  sănă¬ 
tate  şi  linişte  sufletească,  la  mulţi  ani. 

Casa  tuturor,  doresc  să  fie  binecuvântată  de  Dumnezeu  şi  luminată 
de  Lumina  învierii  Domnului  nostru  Iisus  Hristos. 

HRISTOS  A  ÎNVIAT! 

t  JUSTINIAN  CHIRA 
Episcopul  Maramureşului  şi  Sătmarului 


+  I  O  A  N 

DIN  MILA  LUI  DUMNEZEU ,  EPISCOP  AL  COVASNEI 

ŞI  HARGHITEI 


„ Fericiţi  cei  ce  n-au  văzut 
şi  au  crezut “  (In.  20,  20) 

Cuvântul  „înviere**  ne  trimite  la  Hristos  ca  Dumnezeu  şi  Om,  apoi 
către  acest  mare  Praznic  ce  stă  în  centrul  credinţei  noastre  creştine. 

învierea  este  nucleul  ce  unifică  şi  în  acelaşi  timp  devine  izvorul 
credinţei  noastre  cu  care  trecem  dincolo. 

Mărturiile  referitoare  la  învierea  lui  Hristos  simt  diverse  şi  multe 
în  canonul  Sfintei  Scripturi  —  începând  cu  anunţarea  învierii  până  la 
întâlnirea  cu  Hristos  Cel  înviat. 

Este  de  remarcat  faptul  că  învierea  lui  Hristos  a  fost  mereu  în  co¬ 
nexiune  directă  cu  speranţa  umană  —  în  faţa  morţii.  învierea  era  fondată 
pe  credinţa  în  Dumnezeul  Cel  viu  —  a  cărui  împărăţie  nu  este  a  morţii, 
ci  a  vieţii. 

In  Sfânta  Scriptură  distingem  două  aspecte  ale  învierii  —  învierea 
lui  Hristos  şi  învierea  morţilor  —  acestea  sunt  în  permanenţă  într-o  inter¬ 
conexiune  atât  din  punct  de  vedere  al  expresiei  biblice  cât  şi  la  nivelul 
cel  mai  profund  al  experienţei  duhovniceşti  şi  religioase.  Atât  tradiţia  bi¬ 
blică  iudaică,  cât  şi  învierea  lui  Hristos  stau  la  baza  credinţei  noastre  — 
întărind  speranţa  omului  în  viaţă,  aflat  mereu  în  faţa  morţii. 

Un  element  istoric  indiscutabil  referitor  la  învierea  lui  Hristos  îl 
avem  în  acea  mişcare  creştină  din  prima  jumătate  a  secolului  întâi  al  erei 
noastre  creştine.  Cei  convertiţi  din  lumea  iudaică  şi  din  cea  păgână  au 
constituit  primele  comunităţi  de  credincioşi  care  l-au  proclamat  şi  venerat 
pe  Iisus  ca:  Hristosul,  Mesia  şi  Domnul. 

Primele  scrieri  nou  testamentare  despre  învierea  Domnului  aparţin 
Sfântului  Apostol  Pavel,  în  epistolele  sale. 

In  Epistola  către  Romani,  Sfântul  Apostol  Pavel  zice: 

„ Că  de  vei  mărturisi  cu  gura  ta  că  Iisus  este  Domnul  şi  vei  crede  în 
inima  ta  că  Dumnezeu  L-a  înviat  pe  El  din  morţi ,  te  vei  mântui “  (Rom. 
10,  9). 

Implicarea  Domnului  nostru  Iisus  Hristos  în  istoria  umană  a  fost 
până  la  limita  extremă,  adică  până  la  moartea  pe  cruce. 

„S-a  smerit  pe  Sine ,  ascultător  făcăndu-Se  până  la  moarte ,  şi  încă 
moarte  pe  cruce. 

Pentru  aceea,  şi  Dumnezeu  L-a  preaînălţat  şi  I-a  dăruit  Lui  nume, 
care  este  mai  presus  de  orice  nume; 

Şi  să  mărturisească  toată  limba  că  Domn  este  Iisus  Hristos,  întru 
slava  lui  Dumnezeu-Tatăl“  (Fii.  2,  8-11). 

Primele  comunităţi  creştine  care  se  adunau  pentru  frângerea  pâi¬ 
nii,  au  început  să  elaboreze  formele  liturgice  prin  care  comunicau  expe¬ 
rienţa  de  credinţă  în  învierea  lui  Hristos.  Aceste  formule  le  găsim  apoi 
şi  în  scrierile  Sfântului  Apostol  Pavel. 

Iată  ce  le  scrie  Sfântul  Apostol  Pavel,  tesalonicenilor: 

„V-aţi  întors  la  Dumnezeu ,  de  la  idoli ,  ca  să  slujiţi  Dumnezeului 
celui  viu  şi  adevărat ,  şi  să  aşteptaţi  pe  Fiul  Său  din  ceruri,  pe  Care  L-a 
înviat  din  morţi,  pe  Iisus ,  Cel  ce  ne  izbăveşte  de  mânia  cea  viitoare “  (I  Tes. 
1,  9—10). 

Creştinilor  care  şi-au  pierdut  pe  cei  din  familiile  lor,  Sfântul  Apostol 
Pavel  le  spune: 

„ Fraţilor ,  despre  cei  ce  au  adormit,  nu  voim  să  fiţi  în  neştiinţă,  ca 
să  nu  vă  întristaţi,  ca  ceilalţi,  care  nu  au  nădejde.  Pentru  că  de  credem 
că  Iisus  a  murit  şi  a  înviat,  tot  aşa  (credem)  că  Dumnezeu,  pe  cei  ador¬ 
miţi  întru  Iisus,  îi  va  aduce  împreună  cu  El“  (I  Tes.  4,  13 — 14). 

în  epistola  către  Corinteni,  Apostolul  Pavel  le  spune  lor  şi  nouă: 
„că  Hristos  a  murit  pentru  păcatele  noastre,  după  Scripturi;  şi  că  a  fost 
îngropat  şi  că  a  înviat  a  treia  zi,  după  Scripturi “  (I  Cor.  15,  3 — 4). 

Analizând  textul  Sfintelor  Evanghelii  şi  Faptele  Apostolilor,  găsim 
elemente  comune  referitoare  la  învierea  lui  Hristos:  mormântul,  mirono¬ 
siţele  la  mormânt,  îngerul,  piatra  răsturnată,  mormântul  gol.  Toate  aces¬ 
tea  sunt  elemente  concrete  ce  aparţin  modului  de  viaţă  a  comunităţii 
iudaice. 

Mormântul  deschis  şi  gol,  acesta  este  semnul  victoriei  lui  Dum¬ 
nezeu  asupra  morţii  şi  confirmă  mesianitatea  lui  Iisus  cel  răstignit. 

Evanghelistul  Ioan  zice:  „Iar  în  ziua  întâi  a  săptămânii  (duminica), 
Maria  Magdalena  a  venit  la  mormânt  dis-de-dimineaţă,  fiind  încă  întu¬ 
neric,  şi  a  văzut  piatra  ridicată  de  pe  mormânt . . .  Nu  te  atinge  de  Mine, 
căci  încă  nu  M-am  suit  la  Tatăl  Meuu  (In.  20.1,  17). 

învierea  lui  Hristos,  în  Evanghelia  după  Ioan,  este  un  proces  dina¬ 
mic  care  începe  cu  jertfa  lui  Iisus  pe  cruce,  continuând  apoi  cu  patima, 
moartea  şi  culminând  cu  învierea  Sa  din  morţi. 

Prin  înviere  El  va  realiza  în  mod  plenar  comuniunea  între  Dum- 
nezeu-Tatâl  şi  oameni. 

Salutul  pascal  al  Domnului  nostru  Iisus  Hristos  corespunde  cu  pro¬ 
misiunea  Sa  de  pace: 

„Pace  vă  las  vouă,  pacea  Mea  o  dau  vouă “  (In.  14,  27). 

în  vederea  recunoaşterii  Sale,  Iisus  apare  în  faţa  ucenicilor  Săi  ca 
Domnul  înviat,  identic  cu  Cel  care  era  mort  pe  cruce  —  purtând  rănile 
trupului  Său: 

„Adu  degetul  tău  încoace  şi  vezi  mâinile  Mele  şi  nu  fi  necredincios , 
ci  credincios “  (In.  20,  27). 

Reluând  salutul  pascal  de  pace,  Iisus  pune  o  sarcină  pe  umerii  apos¬ 
tolilor  şi  ucenicilor  Săi:  „Precum  M-a  trimis  pe  Mine  Tatăl,  vă  trimit  şi 
Eu  pe  voi“  (In.  20,  21). 

Le^a  dat  apoi  darul  Duhului  printr-un  gest  simbolic  asemenea  celui 
din  Geneză  (2,  7):  „a  suflat  asupra  lor  şi  le-a  zis:  Luaţi  Duh  Sfânt;  cărora 
veţi  ierta  păcatele ,  le  vor  fi  iertate  şi  cărora  le  veţi  ţine ,  vor  fi  ţinute “ 
(In.  20,  22-23). 

Iată  aici  un  moment  important  care  va  marca  încă  una  din  sarci¬ 
nile  ce  vor  cădea  în  seama  apostolilor  şi  ucenicilor  după  înălţarea  Sa  la 
cer.  Aceste  cuvinte  adresate  apostolilor  de  Iisus,  după  învierea  Sa,  sunt 
astăzi  tot  mai  mult  puse  în  umbră,  duse  până  acolo  de  a  fi  ignorate  de 
mulţi  dintre  creştini.  Oare  numai  o  parte  din  Scriptură  trebuie  împliniiă? 
Oare  de  ce  încercăm  astăzi  să  umbrim  prin  necredinţă  învierea?  Se  în¬ 
şeală  aceia  care  cred  câ  învierea  lui  Hristos  poate  fi  umbrită  de  necredinţa 
sau  îndoiala  noastră,  căci  învierea  este  lumină,  iar  întunericul  şi  lumina 
nu  pot  trăi  niciodată  împreună . 

Experienţa  lui  Toma  ne  dă  nouă  celor  de  astăzi,  posibilitatea  de  a 
intra  în  categoria  fericiţilor  „Pentru  că  M-ai  văzut,  ai  crezut .  Fericiţi  cei 
ce  n-au  văzut  şi  au  crezut!*1  (Ioan  20,  29). 

Iată,  asistăm  aici  la  o  prelungire  a  predicii  de  pe  Muntele  Fericiri¬ 
lor,  vedem  că  dimensiunea  fericirii  în  Hristos  este  fără  margini  în  timp  şi 
spaţiu  căci,  oricând  îl  întâlneşti  pe  Hristos,  intri  în  categoria  celor  fericiţi. 

Fericit  va  fi  omul  care  luând  ca  merinde  pentru  viaţa  sa  legea 
iubirii  dată  de  Hristos,  acela  îl  va  găsi  pe  Hristos  în  Sfântul  Potir,  în  sine, 
în  fratele  şi  aproapele  Său. 

Învierea  este  lumină  şi  fericire .  Veniţi  de  luaţi  lumină  şi  veţi  fi  fe¬ 
riciţi  -  căci  fericirea  nu  poate  fi  găsită  decât  cu  lumina  izvorâtă  din  învie¬ 
rea  lui  Hristos , 

învierea  a  adus  lumină  şi  fericire  în  lume  de  aproape  două  mii 
de  ani 

Dacă  trupului  nostru  îi  este  sete,  dorind  a  se  răcori  cu  dulcea  apă  a 
izvoarelor,  sufletul  nostru  doreşte  şi  el  să  se  răcorească  în  lumina  învierii 
lui  Hristos.  Numai  aşa  se  explică  prezenţa  atât  de  mare  a  credincioşilor  la 
acest  mare  Praznic ,  care  îşi  răcoresc  sufletul  în  lumina  învierii  şi  apoi  cre¬ 
dinciosul  se  îndreaptă  spre  casa  lui  fericit . 

Cărările  fericirii  şi  ale  mântuirii  sunt  luminate  de  acest  mare  Praz¬ 
nic  al  învierii  lui  Hristos. 

De  ai  dobândit ,  frate  creştine,  la  acest  praznic ,  fericirea  în  Hristos , 
dă  o  parte  din  ea  şi  aproapelui  tău  care  n-a  găsit  încă  calea  fericirii  -  căci 
împărăţia  lui  Dumnezeu  este  a  celor  fericiţi  în  Hristos . 

Am  intrat,  începând  cu  acest  an  calendaristic,  în  mileniul  trei.  Să 
căutăm  să  facem  din  el  mileniul  fericirii  -  adică  a  regăsirii  lui  Hristos. 

Cu  aceste  gânduri  de  fericite  doriri  vin  şi  la  acest  Praznic  al  prazni¬ 
celor  la  frăţiile  voastre. 

Rog  pe  Bunul  Dumnezeu  să  vă  învrednicească  a  petrece  Sfintele 
Paşti  în  pace,  în  duhovnicească  mulţumire  şi  deplină  bucurie. 

HRISTOS  A  ÎNVIAT! 

f  I  O  A  N 

Episcopul  Covasned  şi  Harghitei 

NICOLAE  MLADIN,  PROFESOR  DE  TEOLOGIE, 
APOI  MITROPOLIT  AL  ARDEALULUI 

—  La  15  ani  dc  la  moarte  — 


Se  împlinesc  15  ani  de  când  a  trecut  la  cele  veşnice,  după  o  lungă 
şi  dureroasă  suferinţă,  acela  care  a  onorat  ca  nimeni  altul  catedra  de  Mo¬ 
rală  creştină  de  la  Academia  teologică  „Andreiană"  (apoi  la  Institutul 
teologic  universitar)  din  Sibiu  timp  de  24  de  ani,  după  care  a  ocupat  efec¬ 
tiv  scaunul  de  mitropolit  al  Ardealului  timp  de  13  ani.  Nu  s-a  scris  nici 
un  studiu  despre  profesorul  şi  mitropolitul  Nicolae  Mladin,  deşi  ar  fi  me¬ 
ritat  cu  prisosinţă.  Tot  ce  s-a  scris  despre  el  până  acum  se  limitează  la  da¬ 
tele  biografice  prezentate  cu  prilejul  alegerii  sale  ca  mitropolit,  apoi  la 
trecerea  sa  la  cele  veşnice,  precum  şi  o  scurtă  bio-bibliografie  în  Istoria 
şcolii  teologice  de  la  Sibiu,  reluată  apoi  şi  în  Dicţionarul  teologilor  ro¬ 
mâni.  De  fapt,  este  şi  greu  de  scris  despre  Nicolae  Mladin  acum,  după 
numai  15  ani  de  când  nu  mai  este  printre  noi.  Va  mai  trebui  să  treacă 
un  timp,  pentru  ca  un  istoric  obiectiv  să  cerceteze  documentele  de  ar¬ 
hivă,  să-i  studieze  opera  scrisă,  să-i  pună  în  lumină  activitatea  didactică, 
publicistică,  predicatorială  şi  ecumenică.  Până  atunci,  ne  limităm  la  aceste 
rânduri  pe  care  i  le  închin  ca  modest  omagiu  de  fost  student  al  său,  de 
„ucenic"  în  ale  scrisului,  ca  unul  care  am  fost  numit  la  catedră  de  dânsul 
(în  pofida  împotrivirii  unora)  şi  am  primit  harul  preoţiei  prin  punerea 
mâinilor  lui. 

Nicolae  Mladin  era  un  fiu  al  Munţilor  Apuseni,  născut  la  18  decem¬ 
brie  1914  în  Abrud,  într-o  familie  de  oameni  ai  locului,  Gheorghe  şi  Leti- 
ţia,  cu  cinci  copii  (din  care  doi  au  murit  de  mici).  Poate  de  la  ei  a  moş¬ 
tenit  dragostea  de  muncă  şi  de  neam,  religiozitatea,  dârzenia  şi  conştiin¬ 
ciozitatea,  trăsături  specifice  locuitorilor  din  Munţii  Apuseni.  In  1918, 
părinţii  s-au  mutat  la  Petroşani,  unde  tatăl  său  s-a  angajat  ca  muncitor 
la  minele  de  acolo.  Profesorul  şi  apoi  mitropolitul  Nicolae  era  mândru 
de  originea  sa  moţească,  dar  nu  se  sfia  niciodată  să  spună  că  tatăl  său 
lucrase  ca  miner. 

în  Petroşani  a  făcut  şcoala  primară  (1921-1925),  continuându-şi  stu¬ 
diile  la  Liceul  teoretic  de  acolo,  pe  atunci  cu  şapte  clase  (1925-1932),  fiind 
în  permanenţă  premiantul  clasei.  Se  obişnuia  pe  atunci  ca  examenul  de 
bacalaureat  să  se  dea  numai  în  anumite  centre;  aşa  se  face  că  în  iunie 
1932  l-a  susţinut  la  Liceul  „Decebal"  din  Deva.  Tatăl  i-a  murit  pe  când  era 
în  clasa  a  Vl-a  la  Liceul  din  Petroşani,  încât  creşterea  sa  şi  a  două  surori 
a  rămas  în  grija  mamei  sale,  Letiţia,  o  femeie  modestă,  foarte  credin- 

cioasă,  măruntă  la  trup,  pe  care  au  cunoscut-o  generaţii  întregi  de  stu¬ 
denţi,  pentru  că,  după  ce  a  fost  numit  profesor,  a  adus-o  la  Sibiu,  locuind 
împreună  până  la  trecerea  ei  la  cele  veşnice,  în  mai  1972. 

Studiile  universitare  le-a  început  la  Academia  teologică  din  Ora¬ 
dea,  unde  a  făcut  numai  1  an;  l-a  avut  profesor  şi  pe  viitorul  său  coleg 
de  la  Sibiu,  Ştefan  Lupşa.  Anul  II  l-a  făcut  la  Facultatea  de  Teologie  din 
Chişinău,  unde  a  fost  studentul  profesorilor  Vasile  Radu,  Gala  Galaction, 
Torrua  Bulat,  Constantin  Tomescu,  Cicerone  Iordăchescu  şi  alţii.  Anii  III 
şi  IV  i-a  urmat  la  Facultatea  de  Teologie  din  Bucureşti,  unde  i-a  avut  ca 
profesori  pe  Ioan  Irineu  Mihălcescu,  Nichifor  Crainic,  Şerban  Ionescu, 
Petre  Vintilescu,  Vasile  Ispir  şi  alţii.  N-am  aflat  motivele  pentru  care  a 
trecut  prin  trei  Facultăţi  de  Teologie;  poate  din  dorinţa  de  a  cunoaşte  cât 
mai  mulţi  din  teologii  de  seamă  care  activau  în  perioada  interbelică  ori 
fiindcă  putea  obţine  mai  uşor  o  bursă,  absolut  necesară  pentru  un  student 
lipsit  de  mijloace  materiale  cum  era  el.  Examenul  de  licenţă  l-a  susţinut 
în  1938,  la  Bucureşti,  cu  teza  „Influenţa  lui  Dionisie  Areopagitul  asupra 
lui  Juan  de  la  Cruz",  obţinând  calificativul  „magna  cum  laude"  (10). 

N-am  aflat  când  şi-a  îndreptat  paşii  spre  mănăstirea  de  la  Sâmbăta 
de  Sus,  acolo  unde  mitropolitul  Nicolae  Bălan  intenţiona  să  creeze  un 
centru  spiritual  şi  cultural  de  prestigiu.  Cert  este  că  la  31  decembrie 
1939  mitropolitul  Nicolae  l-a  hirotonit  diacon  necăsătorit  pentru  trebuin¬ 
ţele  acelei  mănăstiri. 

Deşi  în  piui  război  mondial,  între  anii  1941-1943  acelaşi  mitropolit 
i-a  oferit  o  bursă  de  studii  la  Facultăţile  de  Teologie  romano-catolică  şi 
protestantă  din  Viena;  un  timp  a  urmat  şi  anumite  cursuri  la  Facultatea 
de  Filosofie  a  Universităţii  din  Marburg. 

Reîntors  de  la  studii,  la  1  octombrie  1943  a  fost  numit  profesor  su¬ 
plinitor  la  catedra  de  Teologie  Morală  de  la  Academia  teologică  „Andre- 
iană‘\  fiind  definitivat  la  1  mai  1947.  între  timp,  în  toamna  anului  1946, 
şi-a  susţinut  examenul  de  doctorat  la  Facultatea  de  Teologie  din  Bucu¬ 
reşti,  cu  teza  „Hristos  -  viaţa  noastră.  Asceza  şi  mistica  paulină",  la  pro¬ 
fesorul  Şerban  Ionescu,  obţinând  calificativul  „magna  cum  laude".  A 
slujit  la  această  catedră  timp  de  24  de  ani,  până  în  iunie  1967,  la  alegerea 
sa  ca  arhiepiscop  şi  mitropolit.  între  anii  1945-1948  a  mai  predat  şi  cursuri 
de  Ascetică  şi  Mistică.  între  anii  1945-1948  a  fost  ales  „preşedinte  de 
onoare'*  al  Societăţii  de  lectură  „Andrei  Şagima“  a  studenţilor  teologi;  a 
fost  ultimul  preşedinte,  căci  din  toamna  anului  1948  Societatea  nu  şi-a 
mai  putut  relua  activitatea.  In  anii  refugiului  Universităţii  clujene  la 
Sibiu,  a  rostit  mai  multe  conferinţe  şi  meditaţii  în  faţa  studenţilor,  oa  in¬ 
vitat  al  Asociaţiei  „Frăţia  ortodoxă  română  pentru  studenţi"  (FORS). 
Faţă  de  studenţii  teologi  era  foarte  apropiat,  se  purta  cu  ei  ca  un  ade¬ 
vărat  părinte  sau  ca  un  frate  mai  mare.  Ştia  să  şi- i  apropie  prin  felul 
său  de  a  fi,  prin  sfaturile  pe  care  le  da,  prin  sprijinul  material  acordat 
celor  pe  care  îi  ştia  în  necazuri;  de  multe  ori  unii  îi  cereau  chiar  bani 
împrumut  pentru  biletul  de  tren,  la  plecarea  în  vacanţă  şi  îi  servea  bu¬ 
curos  pe  toţi.  La  examene  era  destul  de  îngăduitor,  dar  tezele  de  licenţă 
le  corecta  cu  atenţie  şi  nu  le  accepta  până  nu  le  considera  corespunzătoare. 

De  multe  ori  examina  prin  curtea  Facultăţii,  plimbându-se  pe  rând  cu  cei 
care  urmau  să  dea  examene.  în  raporturile  cu  studenţii  era  mereu  des* 
chis  şi  predispus  spre  glume  şi  mici  ironii.  Nu  se  enerva  niciodată,  chiar 
dacă  ar  fi  fost  cazul;  nu  certa  pe  nimeni,  ci  se  mulţumea  cu  câte  o  ironie 
muşcătoare  -  şi  era  recunoscut  pentru  acestea  *  şi  era  deajuns.  Pe  cei  mai 
buni  îi  îndruma  fie  spre  studii  superioare,  la  doctorat,  fie  spre  scrisul 
teologic.  Iar  când  se  întâmpla  să-i  dai  un  articol  pentru  „Telegraful  Ro¬ 
mân"  îl  „cenzura"  în  sensul  bun  al  cuvântului  şi  pretindea  să-l  refaci  până 
devenea  „publicabil".  Aşa  se  făcea  „ucenicie  gazetărească"  pe  atunci! 

Din  aceeaşi  perioadă  de  început  s-a  impus  şi  ca  un  neîntrecut  pre¬ 
dicator,  fie  în  catedrala  mitropolitană,  fie  în  cadrul  „Oastei  Domnului", 
fie  în  alte  locuri.  N-avea  nevoie  de  multă  pregătire.  L-am  auzit  vorbind  în 
câteva  duminici  când  a  aflat  abia  înainte  de  începerea  Liturghiei  care  era 
pericopa  evanghelică  a  zilei  şi  totuşi,  a  rostit  predici  remarcabile.  Erau 
mai  cu  seamă  predici  cu  caracter  dogmatic  şi  moral  -  pornind  de  la  peri¬ 
copa  evanghelică  a  zilei  prezentate  în  cea  mai  aleasă  formă  literară. 
Până  la  el  amvonul  catedralei  sibiene  se  bucurase  de  prezenţa  unor  ora¬ 
tori  de  excepţie,  ca  protopopul  militar  Ioan  Dăncilă,  preoţii  profesori 
Gheorghe  Maior  şi  Aurel  Nanu,  tinerii  profesori  Nicolae  Popoviciu  (din 
1936  episcop),  Spiridon  Cândea,  Grigorie  Marcu  şi  alţii.  Nicolae  Mladin 
s-a  ridicat,  însă,  deasupra  tuturor.  Parcă  reuşea  mai  mult  decât  alţii 
să  ţină  încordată  atenţia  ascultătorilor,  cuvântul  îi  era  mai  înflăcărat,  mai 
înălţător,  îmbrăcat  într-o  formă  stilistică  deosebit  de  atrăgătoare!  Tre¬ 
buia  să-l  auzi  ca  să  te  convingi  de  frumuseţea  predicilor  tânărului  profe¬ 
sor.  O  bună  parte  dintre  predicile  şi  meditaţiile  sale  au  şi  apărut  în  re¬ 
vista  „Duh  şi  adevăr"  de  la  Timişoara  ori  în  mici  volume  aparte.  După 
1948  se  pare  că  predicile  sale  nu  mai  aveau  efectul  celor  de  până  atunci, 
poate  şi  pentru  că  trebuia  să-şi  controleze  gândurile  şi  ideile.  In  primii 
ani  de  activitate  ca  mitropolit,  a  redevenit,  pentru  un  timp,  predicatorul 
de  mare  forţă  de  altădată.  Cârja  arhierească  îi  dădea  o  altă  autoritate  de¬ 
cât  până  atunci!  Curând,  a  început  să  „actualizeze"  prea  mult  predicile, 
să  prezinte  cu  prea  mult  patos  „realizările"  regimului.  Credincioşii  au 
simţit  şi  nu  i-au  mai  recepţionat  predicile  cu  acelaşi  interes. 

în  primii  ani  de  activitate  la  Sibiu,  mai  precis  până  la  instalarea 
deplină  a  noului  regim  comunist,  era  recunoscut  şi  ca  un  distins  con¬ 
ferenţiar,  fie  în  cadrul  „Astrei",  fie  la  Universitatea  clujeană  refugiata 
la  Sibiu,  fie  la  Academia  teologică. 

încă  din  anii  studenţiei  şi-a  început  colaborarea  cu  diferite  periodice 
bisericeşti,  continuând  cu  şi  mai  mult  spor  după  numirea  ca  profesor. 
Numele  său  era  întâlnit  mereu  în  ziarele  „Tinerimea  creştină"  de  la 
Bucureşti,  „Telegraful  Român",  „Lumina  Satelor"  şi  „Oastea  Domnului" 
de  la  Sibiu,  revista  omiletică  „Duh  şi  adevăr"  de  la  Timişoara  şi  altele. 

In  acelaşi  timp,  a  publicat  o  serie  de  studii  de  Teologie  Morală,  fie 
în  „Revista  Teologică",  fie  în  „Anuarul  Academiei  teologice  „Andreiane". 
Prima  carte  publicată  de  tânărul  diacon  Nicolae  Mladin  se  intitula  „Mie 
a  vieţui  este  Hristos“  (Filipeni,  1,  21).  Chemare  către  preoţime  (Sibiu, 
1941,  42  p.),  în  şase  capitole,  în  genul  unor  meditaţii,  în  care  punea  în 

lumină  menirea  preoţimii  în  acele  vremuri  grele,  rolul  ei  în  regenerarea 
morală  a  neamului.  „A  înălţa  neamul  -  scria  el  -  până  la  acea  trăire 
în  Hristos  încât  să  fie  în  stare  a  se  jertfi  pentru  credinţa  în  El,  e  sublim,  e 
treapta  supremă  de  slujire  a  neamului,  a  destinului  lui  istoric,  a  împli¬ 
nirii  lui  de  peste  veac.  De  aceea,  preoţia  trebuie  să  aibă  un  singur  crez, 
o  singură  iubire,  un  singur  fanatism:  pe  Hristos .  Ea  este  slujitoarea  nea¬ 
mului  său  numai  întrucât  înţelege  taina  slujirii  în  Hristos,  numai  întru¬ 
cât  trăieşte  în  Hristos  şi  Hristos  e  viu  în  inima  ei“  (p.  22). 

în  acelaşi  an  i-a  apărut  o  lucrare  de  Morală  socială:  Comunitarism 
şi  comunism  (54  p.),  în  colecţia  “Problemele  vremii“  (nr.  5),  iniţiată  de 
Nicolae  Colan  în  timp  ce  era  la  Sibiu,  cu  uşoare  atacuri  la  adresa  doc¬ 
trinei  comuniste:  „Pentru  comunism  nu  există  viaţă  spirituală.  El  nu  se 
simte  străin  şi  călător  pe  acest  pământ,  nici  n-are  nevoie  de  luminile  unei 
alte  lumi,  a  lumii  de  dincolo  de  veac.  De  aceea  nu  poate  înţelege  doc¬ 
trina  creştină  în  aspectele  ei  sociale ...  De  vreme  ce  nu  există  spirit,  nu 
există  nici  libertate.  Societatea  e  o  turmă  de  animale,  cărora  trebuie  să 
li  se  dea  un  anumit  dresaj ,  ca  ea  să  se  simtă  bine  în  „viaţa  de  cazarmă44  a 
paradisului  terestru.  în  acest  scop,  se  pot  exercita  toate  violenţele  şi  toate 
masacrele.  Desigur  că,  prin  acest  sistem,  omul  se  mecanizează,  poate  de¬ 
veni  un  automat  acceptabil,  dar  nu  se  transformă;  în  fond,  rămâne  ace¬ 
laşi  om  carnal,  plin  de  cupiditate,  de  invidie,  de  ură  şi  de  răzbunare,  lip¬ 
sit  de  orice  frâne  morale  şi  spirituale:  un  om  deschis  tuturor  vânturilor; 
un  om  al  păcatului,  fără  conştiinţa  păcătoşeniei  sale...  Ce  poate  rezulta  de 
aici?  Robie  şi  sărăcie,  mizerie  fizică  şi  spirituală,  haotizarea  instinctelor 
şi  bestializarea  omenirii44  (p.  45-46). 

în  1942  publica  o  mică  broşură  în  „Biblioteca  populară  Veniţi  la 
Hristos44  (nr.  15),  sub  titlul  „Biserica  Iui  Dumnezeu  în  lumina  Sfintei 
Scripturi "  (106  p.),  cu  un  număr  de  18  „meditaţii44  -  eseuri  pe  teme 
biblice. 

Tot  în  1942  i-a  apărut  lucrarea  Doctrina  despre  viaţă  a  profesorului 
Nicolae  Paulescu  (IV  +  60  p.),  extras  din  „Revista  Teologică44  (an  1-2, 
1942,  p.  56 — 85  şi  nr.  3-4,  1942,  p.  176-205),  în  care  sublinia  o  serie  de 
idei  morale  -  sociale  din  opera  cunoscutului  medic  creştin  (1869-1931). 

Au  urmat  patru  broşuri  în  colecţia  iniţiată  de  el  însuşi  „Chemări 
către  tineret14.  Erau  conferinţe  duhovniceşti  rostite  în  faţa  studenţilor  Uni¬ 
versităţii  clujene  refugiate  la  Sibiu,  mai  ales  în  preajma  sărbătorilor 
Crăciunului  şi  învierii  (în  cadrul  Asociaţiei  „Frăţia  Ortodoxă  Română 
pentru  studenţi44  -  FORS):  tiTinereţe  şi  înviere  (1944,  IV  +  24  p,.  extras 
din  Revista  Teologică  =  RT,  nr.  3-4,  1944,  p.  182-203),  Martirii  Ortodo¬ 
xiei  (1945,  19  p.,  extras  din  RT,  nr.  3^1,  1945,  p.  111-127),  stăruind  asu¬ 
pra  unor  martiri  români,  Tineretul  şi  rugăciunea  (1945,  17  p.,  extras  din 
RT,  nr,  5,  1945,  p.  187-201)  şi  Tineretul  şi  creştinismul  (1947,  19  p.,  extras 
din  RT  nr.  7-10,  1947,  p.  281-297).  Erau  chemări  vibrante  adresate  tinere¬ 
tului,  care  sunt  actuale  şi  azi;  merită  chiar  o  reeditare  a  toate  patru  într-o 
carte.  Iată  câteva  fraze  scrise  în  1944,  „de  mare  actualitate44  şi  azi:  „Se 
vorbeşte  azi  de  un  veac  nou,  de  o  înnoire  a  istoriei,  de  o  vreme  a  tinereţii. 
Iluzii  deşarte,  vorbe  spulberate  în  vânt!  Atâta  vreme  cât  omenirea  se 

va  îndepărta  de  Hristos,  nu  există  nici  o  posibilitate  de  înnoire  a  istoriei; 
dimpotrivă,  patimile  vor  deveni  din  ce  în  ce  mai  fierbinţi,  vor  clocoti  cu 
înflăcărări  de  iad  şi  societatea  va  coborî  din  ce  în  ce  mai  mult  pe  scara 
îmbătrânirii,  a  disoluţiei  şi  a  morţii.  Există  o  singură  primăvară  a  istoriei: 
aceea  în  care  cerul  s-a  pogorât  pe  pământ  şi  pământul  a  fost  ridicat  la  cer. 
Ea  îşi  are  începutul  în  învierea  lui  Hristos  şi  capătul  în  viaţa  cea  veş¬ 
nică44  (Tinereţe  şi  înviere ,  p.  24). 

Alte  două  conferinţe  a  rostit  în  aula  Academiei  teologice  în  primă¬ 
vara  anului  1947:  Familia  creştină  şi  Creştinismul  şi  forţele  sociale ,  publi¬ 
cate  apoi  în  volumul  „Biserica  şi  problemele  vremii*4  (Sibiu,  1947,  p.  109 — 
128  şi  227—246). 

Tot  în  1947  i-a  apărut  o  broşură,  cu  52  de  pagini,  intitulată  Lumină 
din  Lumină  (colecţia  „Veniţi  la  Hristos44,  nr.  21).  Erau  şase  „lecţii44  pe 
care  le-a  ţinut  la  „Oastea  Domnului44,  în  cadrul  „săptămânii  duhovniceşti'4 
din  Postul  Paştilor  din  anul  1946  şi  care  acum  vedeau  lumina  tiparului 
la  îndemnul  mitropolitului  Nicolae  Bălan. 

In  sfârşit,  în  acelaşi  an  a  publicat  volumul  de  predici  Prin  sbuciu- 
mul  vremii  (1947,  148  p.,  în  colecţia  „Biblioteca  Bunului  Păstor44).  Cu¬ 
prindea  28  de  predici  (22  la  Duminici,  6  la  diferite  sărbători)  rostite  în 
catedrala  din  Sibiu  între  anii  1940 — 1947;  în  prefaţă  îşi  exprima  câteva 
idei  cu  privire  la  „predica  şi  predicatorul  din  vremea  noastră44,  care  sunt 
mereu  actuale.  Predicile  sunt  de  o  mare  profunzime,  vădind  cunoştinţe 
temeinice  de  teologie,  filosofie,  literatură.  Nu  poţi  găsi  asemănări  cu  alte 
predici  ale  timpului.  Ele  se  adresează  omului  contemporan,  căruia  i  se 
prezintă  adevărurile  veşnice  ale  Evangheliei  într-un  stil  elevat,  de  o 
rară  frumuseţe  stilistică,  uşor  de  recunoscut,  totul  fiind  „ancorat44  în 
realităţile  cotidiene. 

In  aceeaşi  perioadă  a  publicat  şi  câteva  studii  de  teologie  propriu- 
zisă,  de  regulă  în  „Revista  Teologică44  sau  în  „Anuarele44  Academiei  teo¬ 
logice.  Se  remarcă  între  ele  studiile:  Martiriu  şi  mistică  (în  Anuarul 
XXIII/V,  1946/1947,  p.  3 — 21)  şi  Hristos  viaţa  noastră  —  după  Sfântul 
Apostol  Pavel  (în  Anuarul  XXIV/ VI,  1947/1948,  p.  96 — 158).  O  serie  de 
articole  a  publicat  în  celelalte  periodice  sibiene  sau  din  alte  localităţi,  pe 
care  le-am  menţionat. 

Anul  1948  a  adus  schimbări  radicale  în  viaţa  Academiei  teologice 
„Andreiane44  şi,  în  acelaşi  timp,  în  viaţa  tânărului  profesor  Nicolae  Mla- 
din.  In  prealabil,  trebuie  să  notăm  că  la  praznicul  Maicii  Domnului  din 
anul  1947  a  fost  tuns  în  monahism  la  Mănăstirea  „Brâncoveanu44  —  Sâm¬ 
băta  de  Sus,  păstrându-şi  numele  primit  la  botez,  al  Sfântului  Ierarh 
Nicolae.  Doi  ani  mai  târziu,  cu  prilejul  aceluiaşi  praznic  de  la  mănăstirea 
brâncovenească,  a  fost  hirotonit  preot  —  ieromonah.  N-a  primit  nici  un 
rang  onorific  specific  clerului  monahal,  deşi  era  pe  deplin  îndreptăţit  după 

o  activitate  didactică  şi  publicistică  atât  de  rodnică.  Abia  la  21  octombrie 
1958,  mitropolitul  Nicolae  Colan  l-a  hirotesit  protosinghel,  iar  la  treapta 
de  arhimandrit  a  fost  ridicat  de  Sfântul  Sinod  abia  la  8  mai  1963  şi  hiro¬ 
tesit  la  Sibiu  de  arhiereul  Teodor  Scorobeţ  la  9  iunie  1963,  deci  pe  când 

se  apropia  de  vârsta  de  50  de  ani  şi  după  o  activitate  de  20  de  ani  la 
catedră!  Şi  când  te  gândeşti  că  astăzi  unora  li  se  acordă  rangul  de  arhi¬ 
mandrit  —  şi  chiar  arhieria  —  la  30  de  ani!  Părintele  Nicolae  Mladin 
n-a  cerut  niciodată  ranguri  onorifice,  n-a  cerut  nimănui  să-l  propună 
celor  mai  mari,  ci  a  rămas  mai  departe  acelaşi  „preot44  modest  de  tot¬ 
deauna,  cum  1-aoi  cunoscut  atâtea  generaţii  de  studenţi.  Se  vorbea  me¬ 
reu,  încă  din  anii  tinereţii  lui,  de  o  eventuală  promovare  în  ierarhia  su¬ 
perioară,  pentru  care  era  pe  deplin  îndreptăţit.  S-au  vacantat  o  serie  de 
scaune  vlădiceşti  pe  care  au  urcat  alţii:  Oradea  (1951),  Sibiu  (1956  şi 
1957),  Cluj  (1957),  Arad  (1960).  Ii  va  veni  rândul  abia  în  1967. 

In  decembrie  1948,  profesorului  Nicolae  Mladin  i  se  încredinţează 
redactarea  ziarului  „Telegraful  Român44 ,  misiune  pe  care  o  va  îndeplini 
până  la  începutul  lunii  iunie  1967,  la  alegerea  sa  ca  mitropolit.  A  fost  o 
perioadă  de  18  ani  şi  jumătate,  până  atunci  cea  mai  îndelungată  diin  is¬ 
toria  ziarului  şagunian,  depăşind  cu  câteva  luni  pe  Nicolae  Cristea  (1865- 
1883).  Dar  spre  deosebire  de  Cristea,  considerat  a  fi  unul  din  cei  mai 
străluciţi  gazetari  ai  veacului  al  XlX-lea,  alături  de  George  Bariţiu, 
Aurel  Mureşianu  şi  Ioan  Slavici,  lui  Nicolae  Mladin  Dumnezeu  i-a  rân¬ 
duit  să  conducă  ziarul  în  perioada  cea  mai  neagră  a  existenţei  poporu¬ 
lui  român,  îndată  după  instaurarea  deplină  a  regimului  comunist  la  noi. 
„Telegraful  Român44  a  fost  singurul  ziar  bisericesc  din  ţară  a  cărui  apa¬ 
riţie  n-a  fost  sistată  în  1948,  aşa  cum  s-a  întâmplat  cu  toate  celelalte, 
devenit  pentru  început  „organ  oficial41  al  întregii  Mitropolii  a  Ardea¬ 
lului.  Ca  atare,  noul  redactor  era  nevoit  să  publice  materiale  informa¬ 
tive  care  priveau  şi  eparhiile  sufragane,  Cluj  şi  Oradea.  Până  atunci,  în 
paginile  sale  apăreau  substanţiale  şi  originale  articole  de  fond,  care  ţi¬ 
neau  cont  de  realităţile  politico-sociale  şi  bisericeşti  ale  zilei,  semnate 
de  Părintele  Dumitru  Stâniloae  (până  în  1945),  apoi  articole  cu  caracter 
pastoral,  biblic,  istoric  sau  de  altă  natură  semnate  mai  cu  seamă  de 
profesorii  Academiei  teologice  „Andreiene44.  Dar  după  1948  în  paginile 
ziarului  era  obligatorie  publicarea  de  articole  privitoare  la  marile  rea¬ 
lizări  ale  Uniunii  Sovietice,  lupta  pentru  pace,  colectivizarea  agricultu¬ 
rii,  iar  pe  plan  bisericesc  înfrăţirea  dintre  ortodocşi  şi  cei  reveniţi  la 
Biserica  noastră,  informaţii  despre  activitatea  unor  parohii  şi  proto¬ 
popiate,  ştiri  din  viaţa  Bisericii  ortodoxe  ruse  şi  abia  după  1961  ştiri  pri¬ 
vind  anumite  vizite  ale  unor  delegaţii  bisericeşti  străine  la  noi,  la  care  se 
adăuga,  fireşte,  „partea  oficială44,  cu  ordine  ale  centrelor  eparhiale,  con¬ 
cursuri  pentru  ocuparea  parohiilor  vacante  etc.  Când  era  cazul,  apăreau 
ample  reportaje  despre  alegeri  şi  înscăunări  de  ierarhi,  mai  ales  în  Ar¬ 
deal.  Totul  era  controlat  cu  grijă  la  Departamentul  Cultelor  şi  la  Direc¬ 
ţia  Presei,  încât  nu  se  putea  publica  nimic  fără  cunoscutul  pe  atunci 
„bun  de  tipar44.  In  astfel  de  condiţii  a  trebuit  să  lucreze  timp  de  18  ani 
„redactorul44  Nicolae  Mladin.  Fiind  deosebit  de  exigent  în  probleme  edi¬ 
toriale,  dar  şi  de  teama  de  a  nu  avea  neplăceri  la  „cenzură44,  controla  în 

prealabil  el  însuşi  toate  materialele  primite  de  la  colaboratori  şi  de  multe 
ori  era  nevoit  să  corecteze  o  serie  de  materiale  şi  chiar  să  le  transcrie. 
A  fost  regretabil  că,  în  forma  aceasta,  un  om  de  mare  cultură  şi  un  con- 

deier  neîntrecut  ca  Părintele  Nicolae  Mladin  nu  şi-a  putut  înscrie  nu- 
I  mele  în  istoria  ziaristicii  bisericeşti  de  la  noi. 

[  Concomitent  cu  munca  redacţională,  Profesorul  Nicolae  Mladin  a 

I  continuat  să  publice,  în  revistele  bisericeşti  de  atunci,  o  serie  de  studii 

I  în  specialitatea  sa,  mai  ales  de  Morală  socială,  orientate  în  special  spre 

I  problemele  care  se  puneau  atunci.  Cităm  câteva  dintre  ele:  Problema 

|  muncii  în  creştinism  („Studii  Teologice"  =  ST,  nr.  3 — 4,  1949,  p.  176 — 

I  204),  Combaterea  falselor  revelaţii  (ST,  nr.  3 — 6,  1950,  p.  178 — 189), 

I  Iisus  Hristos  în  viaţa  morală  a  credincioşilor  (ST,  nr.  9 — 10,  1953,  p. 

I  605 — 625),  Despre  unele  caracteristici  ale  moralei  catolice  (ST,  nr.  5 — 6, 

I  1954,  p.  269 — 294),  Sfinţii  în  viaţa  morală  ortodoxă  (ST,  nr.  1 — 2,  1956, 

|  p.  3 — 25),  F.M.  Dostoievski  despre  confesiunile  creştine  („Ortodoxia4*, 

[  nr.  2,  1956,  p.  299 — 309),  Despre  caracterele  fundamentale  ale  moralei 

|  ortodoxe  („Mitropolia  Ardealului"  =  MA,  nr.  11 — 12,  1957,  p.  834 — 848), 

|  Sfântul  Ioan  Gură  de  Aur  despre  desăvârşirea  creştină  („Ortodoxia",  nr. 

[  4,  1957,  p.  568 — 585),  Morala  creştină  şi  morala  iezuitâ  („Ortodoxia",  nr. 

I  1,  1958,  p.  85-115),  Asceza  creştină  —  consideraţii  principiale  (MA,  nr.  9- 

|  10,  1959,  p.  707 — 725),  Despre  cibernetică  (MA,  nr.  9 — 10,  1960,  p.  699 — 

I  718),  Problemele  omului  („Mitropolia  Moldovei  şi  Sucevei"  =  MMS,  nr. 

[  1 — 2,  1961,  p.  23 — 47),  Adevărata  cale  spre  refacerea  unităţii  Bisericii  lui 

Hristos  („Ortodoxia",  nr.  3,  1962,  p.  334 — 352),  Pe  calea  unităţii  Bisericii 
[  lui  Hristos  („Ortodoxia",  nr.  3 — 4,  1963,  p.  456 — 472),  Morala  creştină  şi 

I  patriotismul  („Mitropolia  Banatului"  =  MB,  nr.  7 — 8,  1964,  p.  346 — 356), 

I  Valoarea  morală  a  Sfintelor  Taine  (MMS,  nr.  1 — 3,  1965,  p.  31 — 41), 

I  Personalitatea  morală  creştină  (MA,  nr.  1 — 3,  1966,  p.  68 — 80),  Sfânta 

I  taină  a  Botezului  şi  viaţa  morală  creştină  (MB,  nr.  4—6,  1966,  p.  214 — 

I  230),  Biserica  şi  lumea  în  rapidă  transformare  (MB,  nr.  7 — 9,  1967,  p. 

I  422—441).  Toate  aceste  studii  au  fost  strânse  într-un  volum,  publicat  în 

[  1969,  sub  titlul  Studii  de  teologie  morală  (408  p.),  împărţite  în  două  sec- 

[  ţiuni  mari:  Probleme  de  morală  socială  şi  Probleme  de  morală  generală 

I  şi  specială. 

I  In  afară  de  aceste  studii  de  Teologie  morală,  Părintele  Nicolae  Mla- 

[  din  a  elaborat  şi  câteva  studii  consacrate  unor  personalităţi  ale  Bisericii 

[  unite  sau  privitoare  la  unitatea  noastră  bisericească  în  trecut.  De  pildă, 

[  în  „Mitropolia  Ardealului"  a  publicat  câteva  studii  despre  Samuil  Micu 

[  (nr.  1 — 2,  1957,  p.  5 — 8,  p.  53 — 66;  nr.  5 — 8,  1957,  p.  454—465  şi  nr.  11- 

I  12,  1958,  p.  829—845)  şi  despre  Simion  Bămuţiu  (nr.  3 — 4,  1959,  p.  228 — 

[  240).  In  1957  i-a  apărut  la  Sibiu  lucrarea  Samuil  Micu  Clain  teologul 

(142  p.),  deşi  i  s-a  cerut  să  mai  „coopteze"  doi  autori.  în  1956  publicase 
lucrarea  Când  fraţii  sunt  împreună  (XIV 4-316  p.).  Ca  mitropolit,  a  re¬ 
văzut-o  şi  a  republicat-o  sub  titlul  Biserica  Ortodoxă  Română  una  şi  a - 
ceeaşi  în  toate  timpurile  (1968,  309  p.).  Era  o  lucrare  în  care  prezenta  mo¬ 
dul  în  care  clerul  şi  credincioşii  români  —  inclusiv  intelectualii  —  au 
înţeles  să  trăiască  în  unitate  şi  după  actul  din  1698 — 1701  şi  încercările 
făcute  în  vederea  refacerii  unităţii  bisericeşti. 

Aşa  cum  spuneam,  după  anul  1948,  Părintele  Nicolae  Mladin  şi-a 
continuat  activitatea  didactică  la  Institutul  teologic  universitar.  Pe  lângă 

munca  la  catedră  şl  la  redacţia  ziarului  Telegraful  Român",  a  conti¬ 
nuat  să  predice  în  catedrala  mitropolitană  din  Sibiu  şi  în  alte  biserici. 
Un  număr  de  15  predici  au  apărut  în  „Mitropolia  Ardealului",  câteva  în 
revistele  mitropolitane  de  la  Iaşi  şi  Timişoara» 

A  fost  delegat  la  zeci  de  „conferinţe  de  orientare"  ale  clerului,  la 
diferite  protopopiate  din  Arhiepiscopia  Sibiului.  Acestea  îi  produceau 
o  adevărată  satisfacţie,  căci  se  întâlnea  cu  mulţi  dintre  foştii  lui  stu¬ 
denţi,  acum  preoţi.  A  fost  prezent  la  toate  „conferinţele  teologice  inter- 
confesionale"  care  se  ţineau  pe  atunci  la  Institutele  teologice  din  Bucu¬ 
reşti,  Sibiu  şi  Cluj  (protestant):  uneori  prezenta  şi  referate,  dar  lua  cu¬ 
vântul  la  absolut  toate  şi  cuvântul  lui  era  apreciat  de  toţi. 

Tot  acum  a  îndeplinit  şi  două  „misiuni  externe".  Astfel,  în  iunie 
1963  a  făcut  parte  din  delegaţia  Bisericii  noastre  -  condusă  de  patriarhul 
Justinian  Marina  -,  care  a  participat  la  serbările  prilejuite  de  împlini¬ 
rea  unui  mileniu  de  viaţă  monahală  la  Muntele  Athos.  In  vara  anului 
1966  a  fost  delegat  de  Sfântul  Sinod  să  facă  o  vizită  la  parohiile  apar¬ 
ţinătoare  de  Episcopia  misionară  română  din  Statele  Unite  şi  Canada. 
Cu  acest  prilej,  a  participat  la  hirotonia  şi  înscăunarea  episcopului  Vic¬ 
torul  Ursachi,  a  slujit  şi  a  predicat  în  diferite  biserici,  s-a  întâlnit  cu  re¬ 
prezentanţi  ai  clerului  şi  ai  credincioşilor  de  acolo. 

Mitropolit  al  Ardealului ,  La  15  aprilie  1967  a  trecut  la  cele  veşnice, 
după  o  lungă  şi  grea  suferinţă,  mitropolitul  Nicolae  Colan.  De  data  aceasta, 
a  fost  luat  în  discuţie  şi  numele  arhimandritului  Nicolae  Mladin.  Faptul 
că  a  fost  rânduit  să  vorbească  la  înmormântarea  venerabilului  mitropolit 
din  partea  Institutului  Teologic  —  şi  a  vorbit  remarcabil  —  şi  nu  rectorul 
de  atunci,  cum  era  de  aşteptat,  a  fost  pentru  mulţi  „un  semn"  că  atitu¬ 
dinea  autorităţilor  faţă  de  profesorul  Nicolae  Mladin  se  schimbase. 

Şi  într-adevăr,  la  4  iunie  1967,  Colegiul  Electoral  Bisericesc,  întru¬ 
nit  la  Palatul  patriarhal  din  Bucureşti,  a  acordat  toate  voturile  arhiman¬ 
dritului  Nicolae  Mladin.  In  ziua  de  miercuri,  7  iunie,  i  s-a  înmânat  De¬ 
cretul  Consiliului  de  Stat  de  atunci,  prin  care  era  recunoscută  alegerea. 
La  8  iunie  1967,  la  praznicul  înălţării  Domnului,  a  fost  hirotonit  întru 
arhiereu,  în  catedrala  patriarhală,  de  către  patriarhul  Justinian  Marina, 
înconjurat  de  mitropolitul  Nicolae  Comeanu  al  Banatului  şi  episcopul^ 
vicar  patriarhal  Antîm  Nica  Târgovişteanul.  Iar  în  ziua  de  duminică, 
11  iunie  1967,  a  avut  loc,  în  catedrala  mitropolitană  din  Sibiu,  învestitura 
şi  înscăunarea  noului  mitropolit,  făcută  de  patriarhul  Justinian,  fiind 
prezenţi  membrii  Sfântului  Sinod,  conducătorii  cultelor  protestante  şi 
reprezentanţii  organelor  de  stat  de  atunci,  profesorii  de  teologie,  protor 
popii  eparhiei  etc. 

Alegerea  profesorului  Nicolae  Mladin  în  scaunul  lui  Andrei  Şaguna 
şi  al  lui  Nicolae  Bălan  a  produs  o  adevărată  „explozie"  de  bucurie  şi  sa¬ 
tisfacţie  în  rândul  preoţimii  din  Ardeal  şi  nu  numai.  Era  considerat  ca 
unul  dintre  cei  mai  străluciţi  teologi  ai  vremii,  era  profesorul  apreciat  şi 
iubit  de  24  de  generaţii  de  studenţi,  era  slujitorul  şi  predicatorul  bine¬ 
cunoscut  credincioşilor  catedralei,  dar  şi  din  alte  parohii,  era  redactorul 

ziarului  „Telegraful  Român",  cunoscut  de  miile  de  cititori  în  mâna  că¬ 
rora  ajungea  ziarul  sibian.  Se  aşteptau  multe  de  la  el,  mai  ales  datorită 
faptului  că  mitopolitul  Nicolae  Colan,  cărturar  de  mare  prestigiu,  fost 
membru  al  Academiei  Române,  în  ultimii  săi  ani  de  păstorire  fusese 
bolnav.  Din  nefericire,  speranţele  puse  în  noul  mitropolit  s-au  împlinit 
numai  în  parte,  căci  parcă  s-au  întruchipat  în  persoana  sa  cuvintele  cro¬ 
nicarului  moldovean:  „nu  sunt  vremile  sub  om,  ci  bietul  om  sub  vremi". 

Pentru  început  a  reuşit  să-şi  aducă  unii  preoţi  devotaţi  la  centrul 
eparhial,  să  înceapă  procesul  de  „întinerire"  a  cadrelor  didactice  la  Insti¬ 
tutul  teologic,  să  completeze  parohiile  vacante.  Se  consulta  mereu  cu  doi 
dintre  foştii  lui  colegi  de  profesorat,  Sofron  Vlad  şi  Spiridon  Cândea, 
cât  şi  cu  prietenul  său  Ioan  Beju,  directorul  Bibliotecii  mitropolitane.  Dar 
oamenii  lui  nu  erau  agreaţi  de  autorităţi;  curând  Spiridon  Cândea  a  fost 
arestat,  judecat  şi  închis  (1968),  iar  după  eliberare  marginalizat  total,  iar 
Sofron  Vlad  s-a  pensionat  în  1969  şi  nu  s-a  mai  implicat  în  problemele 
eparhiei,  încât  i-a  rămas  devotat  doar  Părintele  Beju,  care  se  va  pensiona 
în  1975.  Şi  astfel,  a  rămas  singur,  iar  Departamentul  Cultelor  (şi  cei  care 
lucrau  „din  umbră")  au  început  să-şi  impună  oamenii,  iar  mitropolitul  n-a 
avut  curajul  să  se  opună  şi  astfel  s-a  văzut  încurajat  de  unii  pe  care 
nu  i-a  dorit  şi  care  lucrau  din  dispoziţia  altora. 

Şi  totuşi,  se  poate  spune  că  în  primii  zece  ani  ai  arhipăstoririi  saie 
s-au  înregistrat  o  serie  de  realizări.  De  pildă,  la  stăruinţele  Părintelui 
Ioan  Beju  s-a  ridicat  o  aripă  nouă  pentru  Biblioteca  mitropolitană,  cu 
trei  nivele,  folosită  şi  azi  (pentru  bibliotecă,  mai  ales  cartea  veche  şi 
arhiva,  sala  de  lectură  şi  sala  profesorală).  Tipografia  arhidiecezană  a  fost 
reutilată  cu  aparatură  modernă  (peste  două  milioane  de  atunci).  A  îndru¬ 
mat  apariţia  periodicelor  bisericeşti  sibiene  cunoscute  („Telegraful  ro¬ 
mân",  „Mitropolia  Ardealului",  „Îndrumătorul  bisericesc");  a  încurajat 
tipărirea  tezelor  de  doctorat  ale  actualilor  profesori  ai  Facultăţii  de  Teo¬ 
logie  „Andrei  Şaguna". 

Sub  raport  filantropic  merită  să  fie  consemnate  ajutoarele  masive 
pe  care  le-a  acordat  Arhiepiscopia  sinistraţilor  de  pe  urma  inundaţiilor 
din  1971  şi  1975  ca  şi  a  cutremurului  din  1977.  De  asemenea,  merită  să 
fie  notate  şi  ajutoarele  substanţiale  oferite  pentru  finalizarea  lucrărilor 
de  construcţie  la  „catedrala"  din  Sfântu  Gheorghe  (Covasna). 

Slujea  mereu,  duminica  şi  în  sărbători,  în  catedrală,  dar  şi  în  alte 
parohii  din  Arhiepiscopie  şi  predica  cu  aceeaşi  însufleţire.  A  hirotonit 
peste  două  sute  de  preoţi,  a  sfinţit  ori  a  binecuvântat  lucrările  de  refacere 
şi  înfrumuseţare  la  peste  80  de  biserici.  Era  prezent  mereu  la  conferin¬ 
ţele  de  „orientare"  a  clerului  la  protopopiate  —  de  patru  ori  pe  an  — 
(se  pare  la  peste  o  sută),  la  deschiderea  şi  încheierea  cursurilor  Institu¬ 
tului  teologic,  la  deschiderea  cursurilor  de  îndrumare  misionară  care 
aveau  loc  anual  la  Institut,  în  cursul  verii,  la  diferitele  festivităţi  care 
aveau  loc  la  Institut,  cu  prilejul  unor  aniversări,  comemorări  sau  vizite 
din  afară,  uneori  la  conferinţele  teologice  „interconfesionale",  dacă  se 
întruneau  la  Sibiu.  A  făcut  peste  380  de  vizite  canonice  în  diferite  paro¬ 
hii  din  cuprinsul  Arhiepiscopiei,  la  care  se  adaugă  cele  din  eparhiile  su- 

fragane,  alături  de  ierarhii  acelora.  In  relaţiile  cu  preoţii,  a  rămas  ace¬ 
laşi  profesor  de  altădată:  deschis,  binevoitor,  predispus  spre  glume  şi 
mici  ironii  care  nu  supărau  pe  nimeni,  dispus  să  primească  oricând  în 
audienţă  şi  să-i  asculte  pe  toţi,  receptiv  —  în  măsura  posibilităţilor  şi  a 
legalităţii  —  la  necazurile  tuturor. 

A  întreţinut  raporturi  prieteneşti  cu  episcopii  evanghelici  Friedrich 
Miiller  şi  Albert  Klein  din  Sibiu,  cu  episcopul  reformat  maghiar  Nagy 
Gyula  din  Cluj -Napoca,  un  prieten  al  său  din  tinereţe,  cu  ceilalţi  episcopi 
protestanţi  din  Ardeal,  cu  episcopii  romano-catolici  din  Alba  Iulia.  Pe 
cei  mai  mulţi  i-a  vizitat  ori  l-au  vizitat,  la  rândul  lor.  Apreciat  ca  un  re¬ 
marcabil  „ecumenist",  la  29  octombrie  1969  Institutul  teologic  protestant 
din  Cluj  i-a  conferit  titlul  de  „doctor  honoris  causa";  cu  acest  prilej  a 
rostit  un  cuvânt  festiv  despre  „înnoirea  teologică".  De  fiecare  dată,  cu¬ 
vântările  lui,  documentate  şi  însufleţite,  erau  ascultate  cu  mult  interes. 

Preocupările  culturale  n-au  fost  neglijate  nici  acum.  Arătam  mai 
sus  că  în  1969  şi-a  strâns  în  volum  cele  mai  importante  studii,  sub  titlul 
Studii  de  Teologie  Morală  (408  p.).  In  1973  a  publicat  volumul  intitulat 
Iisus  Hristos  viaţa  noastră.  Cuvântări ,  tâlcuiri  şi  îndrumări  (491  p.),  în 
care  a  inclus  pastoralele  trimise  până  atunci,  la  sărbătorile  Naşterii  şi 
învierii  Domnului,  predici  la  duminici  şi  sărbători  rostite  în  diferite 
parohii  sau  în  catedrală  —  mai  ales  în  calitate  de  mitropolit  — ,  cuvântări 
festive,  în  număr  de  111.  Predicile  mai  pot  fi  folosite  şi  azi  de  preoţii 
parohi. 

A  publicat  acum  şi  două  lucrări  cu  conţinut  istoric.  Prima  era  Bise- 
rica  Ortodoxă  Română  una  şi  aceeaşi  în  toate  timpurile  1968,  309  p.  (re¬ 
editarea  cărţii  Când  fraţii  erau  împreună  din  1956).  In  1977  a  publicat 
broşura  Continuitate  şi  unitate  (71  p.,  extras  din  rev.  „Mitropolia  Ar¬ 
dealului"). 

In  1979  a  apărut,  la  Patriarhie,  Teologia  Morală  ortodoxă  pentru 
Institutele  teologice  ortodoxe,  în  două  volume  (478  +355  p.),  elaborată 
de  mitropolitul  Nicolae  Mladin  şi  foştii  săi  colegi  la  aceeaşi  catedră  de  la 
Bucureşti  şi  Sibiu:  Orest  Bucevschi,  Constantin  Pavel  şi  Ioan  Zăgrean. 
Păcat  că  nu  se  preciza  contribuţia  fiecăruia  la  elaborarea  acestui  ma¬ 
nual,  singurul  pe  care-1  mai  avem  până  astăzi. 

O  serie  de  articole,  reportaje,  note,  predici,  cuvântări,  pastorale,  i-au 
apărut  şi  acum  în  paginile  periodicelor  sibiene  „Mitropolia  Ardealului" 
şi  „Telegraful  Român",  pe  care  le-a  îndrumat  cu  deosebită  competenţă. 
Merită  să  fie  consemnat  ciclul  de  articole  sub  titlul  „Credinţa  noastră", 
din  „Telegraful  Român",  pe  care  le-ar  fi  dorit  strânse  într-un  viitor  „Ca¬ 
tehism".  Unele  materiale  i-au  apărut  în  revistele  teologice  din  Germania. 

A  cultivat,  în  permanenţă,  bune  raporturi  cu  reprezentanţi  ai  altor 
Biserici  creştine,  pe  care  i-a  primit  la  reşedinţa  sa  din  Sibiu.  Notăm  pe 
cele  mai  importante  din  ele.  De  pildă,  în  iunie  1968,  la  Rusalii,  când  se 
împlineau  20  de  ani  de  arhipăstorire  a  patriarhului  Justinian,  a  primit  vi¬ 
zita  patriarhului  Efrem  II  al  Gruziei  şi  a  arhiepiscopului  Paavali  al  Finr 
landei  (a  doua  zi  au  venit  la  Sibiu  doi  episcopi  bulgari).  In  9 — 10  noiem¬ 
brie  1968  a  avut  loc  vizita  arhiepiscopului  etiopian  Teofilos,  locţiitor  de 

patriarh  al  Bisericii  etiopiene,  însoţit  de  un  episcop  şi  un  arhimandrit  (la 
10  noiembrie  au  asistat  la  sfinţirea  bisericii  din  Deal,  localitate  de  lângă 
Sebeş- Alba). 

La  27  februarie  1969,  centrul  mitropolitan  şi  Institutul  teologic  au 
primit  vizita  a  trei  profesori  de  la  Facultatea  de  Teologie  romano-catolică 
din  Viena  (Alexander  Dordett,  Ferdinand  Klostermann  şi  Joseph  Kon- 
drinevki);  la  10 — 13  octombrie  1969  vizita  profesorului  şi  patrologului 
anglican  A.  M.  Allchin  de  la  Oxford,  care  a  conferenţiat  şi  la  Institutul 
teologic;  la  16  octombrie  1969  vizita  mitropolitului  grec  Iacobos  de  Myti- 
lene,  însoţit  de  arhimandritul  Meletie,  secretarul  Sfântului  Sinod  din 
Atena. 

La  11 — 12  septembrie  1971  a  primit  pe  Eugene  Carson  Blake,  pe 
atunci  secretarul  Consiliului  Ecumenic  al  Bisericilor,  pe  mitropolitul 
ortodox  grec  Emilian  Timiadis  al  Calabriei  şi  alţi  oaspeţi  din  partea 
Consiliului  Ecumenic.  A  urmat  vizita  a  trei  teologi  romano-catolici  de 
mare  prestigiu:  Robert  Murray  din  Anglia,  Wilhelm  Nyssen  din  Germa¬ 
nia  şi  Daniel  Gelsi  din  Belgia,  toţi  bine  cunoscuţi  la  noi.  La  7  aprilie 
1972,  vizita  Sibiul  o  delegaţie  a  Bisericii  evanghelice  —  luterane  din  R.  F. 
Germania,  condusă  de  episcopul  dr.  Hermann  Dietzfielbinger,  cu  mai 
mulţi  profesori  de  teologie  (între  care  Reinhardt  Slenezka).  La  17  apri¬ 
lie  1973  primea  o  delegaţie  din  Franţa,  cu  episcopul  ortodox  Pierre  L’Huil- 
lier  şi  profesorul  M.  J.  Le  Guillou,  rectorul  Institutului  ecumenic  ca¬ 
tolic  din  Paris.  O  altă  vizită  însemnată  a  avut  loc  la  14  iulie  1974,  când 
a  vizitat  Mitropolia  şi  Institutul  o  delegaţie  ortodoxă  -  anglicană,  care 
participase  la  lucrările  subcomisiei  de  dialog  cu  Biserica  anglicană,  la 
Râmnicu- Vâlcea;  era  formată  din  arhiepiscopul  ortodox  Va9ile  Krivoşein 
din  Bruxelles,  episcopul  (azi  mitropolit)  Ioan  de  Helsinki,  preotul  profe¬ 
sor  Ioan  Romanidis  (din  partea  Patriarhiei  Antiohiei),  profesorul  Ioan 
Kalogirou  (din  partea  Bisericii  Greciei),  iar  din  partea  anglicanilor:  epis¬ 
copul  Robert  Runde  de  la  St.  Albans,  episcopul  John  Staterhwaite  de 
Fulham  şi  Gibraltar  şi  canonicul  A.  M.  Allchin  din  Canterbury  şi  alţii. 

In  septembrie  1974  era  vizitat  de  episcopul  anglican  al  Londrei  de 
Sud  Mervyn  Stockwood  (care  va  mai  reveni  apoi  la  Sibiu),  dar  şi  de  o 
delegaţie  de  teologi  din  R.  F.  Germania  (din  care  amintim  pe  Peter 
Hauptmann,  profesor  la  Miinster,  Karl  Christian  Felmy,  pe  atunci  la 
Serviciul  Relaţii  externe  al  Bisericii  evanghelice). 

în  7 — 9  mai  1975  a  vizitat  Sibiul  Dr.  Olof  Sundby,  primatul  Bise¬ 
ricii  Luterane  din  Suedia  (care  a  fost  în  câteva  rânduri  în  România)  cu 
câţiva  însoţitori. 

In  ziua  de  Rusalii  din  anul  1975,  22  iunie,  l-a  primit,  la  catedrala 
mitropolitană  şi  în  aula  Institutului,  pe  pastorul  metodist  Dr.  Philip  Pot- 
ter,  pe  atunci  secretar  general  al  Consiliului  Ecumenic  al  Bisericilor.  In 
aceeaşi  lună  a  avut  loc  şi  vizita  cunoscutului  profesor  Oscar  Cullmann  din 
Elveţia,  iar  în  iulie  vizita  episcopului  Karl  Immer,  preşedintele  Bisericii 
evanghelice  -  luterane  C.A.  din  Rhenania. 

Au  urmat  vizitele  altor  renumiţi  profesori  de  teologie,  ca  Nikos 
Nissiotis  de  la  Facultatea  de  Teologie  din  Atena  (12 — 13  ianuarie  1977)  şi 

Wilhelm  Nyssen  de  la  Koln  (17  ianuarie  1977),  Friedrich  Heyer  de  la 
Facultatea  de  Teologie  din  Heidelberg  (22  februarie  1977),  preotul  Jose 
Sanches  Vaquero,  directorul  Sectorului  „Relaţii  internaţionale"  al  Bise¬ 
ricii  romano-catolice  din  Salaimanca  (24  decembrie  1977),  pastorul  Walter 
Sigrist,  preşedintele  Bisericilor  protestante  din  Elveţia  (22 — 23  martie 
1978),  Jungen  Moltmann  de  la  Facultatea  de  Teologie  Evanghelică  din 
Tubingen  (5  aprilie  1979),  ca  şi  vizitele  episcopului  anglican  al  Londrei  de 
Sud,  lordul  Mervyn  Stokwood  (aprilie  1978,  apoi  în  săptămâna  Patimilor 
şi  înviere,  aprilie  1979,  de  fiecare  dată  cu  petrecerea  câtorva  zile  la  Păl¬ 
tiniş),  dr.  Lukas  V.  Fischer,  directorul  Comisiei  „Credinţă  şi  Constitu¬ 
ţie"  din  cadrul  Consiliului  ecumenic  (8  noiembrie  1979).  Episcopul  Vic- 
torin  Ursachi  din  Statele  Unite  şi  Canada  l-a  vizitat  în  două  rânduri 
(1968  şi  1973). 

în  acelaşi  timp,  mitropolitul  Nicolae  a  făcut  parte  din  câteva  dele¬ 
gaţii  sinodale  române  care  au  vizitat  alte  Biserici.  De  pildă,  în  delegaţia 
condusă  de  patriarhul  Justinian  (alături  de  mitropolitul  Nicolae  Cor- 
neanu,  episcopul  Antim  Nica  şi  arhimandritul  Bartolomeu  Anania)  care 
a  vizitat  Bisericile  vechi  orientale  din  Egipt,  Etiopia  şi  Malabar  -  India 
(3 — 25  ianuarie  1969).  Tot  în  1969,  în  iulie,  a  condus  el  însuşi  o  delegaţie 
a  Bisericii  noastre  la  o  Conferinţă  a  religiilor  din  Uniunea  Sovietică  la 
Moscova  -  Zagorsk.  ,  ,  i  . 

în  mai  1971  a  făcut  o  „vizită  frăţească"  la  câteva  parohii  româneşti 
din  Statele  Unite  şi  Canada,  aparţinătoare  de  Episcopia  misionară  con¬ 
dusă  de  episcopul  Victorin  Ursachi,  slujind  în  cinci  duminici,  cu  predici, 
convorbiri  cu  credincioşii,  primiri  la  autorităţile  locale. 

Tot  în  1971  a  condus  delegaţia  Bisericii  Ortodoxe  Române  la  fune¬ 
raliile  patriarhului  Chirii  al  Bulgariei,  la  Sofia.  In  acelaşi  an  a  participat 
la  serbările  aniversare  prilejuite  de  împlinirea  a  100  de  ani  de  la  înfiin¬ 
ţarea  Societăţii  studenţeşti  „România  Jună"  din  Viena. 

A  rostit  conferinţe  la  mai  multe  Facultăţi  de  Teologie  din  Germa¬ 
nia:  Frankfurt  am  Main  (1968),  Halle  şi  Berlin  (ianuarie  1973)  şi  Heidel¬ 
berg,  precum  şi  la  un  Simpozion  al  Fundaţiei  „Pro  Oriente"  din  Viena 
(decembrie  1968).  :'J  .  t.  u  i 

De  fiecare  dată,  după  reîntoarcerea  din  astfel  de  misiuni,  obişnuia 
să  facă  ample  dări  de  seamă  în  faţa  credincioşilor  din  catedrala  mitropo¬ 
litană,  din  care  unele  apăreau  şi  în  revista  „Mitropolia  Ardealului". 

Arătam  mai  sus  că  păstorirea  „efectivă"  a  mitropolitului  Nicolae  a 
durat  vreo  zece  ani,  până  prin  anii  1977 — 1978,  după  care  a  început  „de¬ 
clinul".  Cei  apropiaţi  —  mai  ales  consilieri  şi  profesori  —  au  constatat  că 
nu  mai  reţinea  uşor,  că  uita  repede,  că  nu  mai  era  interesat  de  nimic.  Şi 
lucrurile  se  agravau  încetul  cu  încetul,  încât  era  nevoie  să  fie  ajutat  la 
alcătuirea  unor  cuvântări  şi  pastorale.  I-au  rămas  devotaţi  acelaşi  Pă¬ 
rinte  Ioan  Beju,  Părintele  Gheorghe  Papuc,  consilierul  său  cultural, 
doctorul  Gheorghe  Telea,  prietenul  său  din  tinereţe  şi . . .  cam  atât.  Sfân¬ 
tul  Sinod  a  căutat  să-i  vină  în  ajutor  cât  s-a  putut.  La  16  iulie  1980  i  s-a 
acordat  un  concediu  de  un  an;  mitropolitul  Teoctist  Arăpaşu  al  Moldo¬ 
vei  -  actualul  patriarh  -  a  primit  şi  încredinţarea  de  „locţiitor  de  mitro- 

polit  al  Ardealului",  iar  episcopul-vicar  Lucian  Florea  de  la  Paris  a  fost 
numit  episcop-vicar  la  Sibiu  (instalat  la  28  septembrie  1980,  dar  în  ab¬ 
senţa  mitropolitului  Nicolae). 

La  1  august  1981  a  fost  „pus  în  retragere",  hotărându-se  să  fie  „în- 
chinoviat"  la  mănăstirea  sa  de  metanie,  Sâmbăta  de  Sus.  Tânărul  monah 
de  atunci,  Irineu  Duvlea,  mai  târziu  arhimandrit  şi  stareţ  al  mănăstirii, 
şi-a  oferit  singur,  ea  „ascultare  monahală",  îngrijirea  mitropolitului  Ni¬ 
colae.  Şi-a  îndeplinit  cu  multă  credincioşie  şi  dăruire  această  ingrată 
misiune,  lucru  pe  care  oricare  alt  călugăr  nu  cred  că  l-ar  fi  făcut.  Şi  ast¬ 
fel,  timp  de  cinci  ani,  a  fost  un  adevărat  ocrotitor  al  mitropolitului  Ni¬ 
colae,  care  rareori  îşi  recunoştea  prietenii  şi  studenţii  de  altădată.  Dum¬ 
nezeu  a  pus  capăt  suferinţelor  sale  la  1  iunie  1986,  când  a  trecut  din 
„moartea"  în  care  a  fost  ţinut  atâţia  ani  la  „viaţă",  la  viaţa  veşnică,  despre 
care  a  vorbit  mereu  în  predicile  sale,  acolo  unde  nu  mai  era  „durere,  în¬ 
tristare  sau  suspinare". 

în  ziua  de  joi,  5  iunie  1986,  a  avut  loc  slujba  înmormântării,  tot  la 
mănăstirea  Sâmbăta.  S-a  putut  constata  din  nou  de  câtă  consideraţie  s-a 
bucurat  mitropolitul  Nicolae  din  partea  preoţilor,  mulţi  foşti  studenţi 
ai  săi,  şi  a  credincioşilor  din  Sibiu  şi  Ţara  Făgăraşului,  care  au  venit  să-l 
însoţească  pe  ultimul  drum  al  vieţii.  Patriarhul  Justin,  bolnav  şi  el, 
şi  care  va  trece  la  cele  veşnice  în  ultima  zi  din  luna  iulie  1986,  l-a  delegat 
pe  mitropolitul  Teoctist  al  Moldovei  să-l  reprezinte  şi  să  conducă  fune- 
rariile.  Erau  de  faţă  trei  mitropoliţi,  cinci  episcopi  şi  episcopi- vicari, 
arhimandriţi,  profesori  de  teologie,  protopopi  şi  preoţi.  Au  vorbit,  între 
alţii,  mitropolitul  Teoctist  al  Moldovei,  episcopul  Vasile  Coman  al  Ora¬ 
diei,  episcopul  evanghelic-luteran  Albert  Klein  de  la  Sibiu,  episcopul  re¬ 
format  Nagy  Gyula  din  Cluj,  vechi  prieten  al  celui  dispărut,  episcopul- 
vicar  Justinian  Chira,  preotul  profesor  pensionar  Nicolae  Neaga  şi  mi¬ 
tropolitul  Antonie  Plămădeală  (reîntors  urgent  în  ţară  de  la  o  con¬ 
ferinţă  teologică  din  Italia).  Toţi  au  pus  în  lumină  meritele  şi  ostenelile 
lui  ca  profesor  de  teologie  şi  ca  mitropolit.  De  pildă,  episcopul  Vasile 
Coman  spunea  că  „el  rămâne  ca  un  meteor  ridicat  la  mari  înălţimi,  cu 
efecte  binefăcătoare  pentru  cler  şi  credincioşi".  Iar  mitropolitul  Antonie 
îl  prezenta  ca  „profesor  de  mare  valoare,  orator  extraordinar"...  „al  cărui 
cuvânt  scăpăra,  iar  inimile  ascultătorilor  se  înfierbântau  şi  se  luminau" 
...  „A  propovăduit  pe  Hristos,  a  fost  un  bun  şi  mare  profesor  de  Teologie 
Morală,  a  fost  un  mare  luptător  pentru  unitatea  Bisericii  Transilvaniei, 
pentru  unitatea  întregii  Biserici  româneşti"  ...  „Cu  ziua  de  azi,  cu  ple¬ 
carea  lui,  el  intră  în  veşnicie,  iar  pe  pământ  intră  în  istorie". 

într-adevăr,  numele  lui  Nicolae  Mladin  rămâne  în  istoria  Bisericii 
din  Transilvania  ca  ilustru  profesor  de  Teologie  şi  ca  mitropolit,  ca  teo¬ 
log  de  excepţie,  care  considera  că  misiunea  vieţii  sale  era  —  după  cum 
mărturisea  el  însuşi  cu  prilejul  alegerii  ca  mitropolit  „altarul  şi  amvo¬ 
nul,  catedra  şi  condeiul". 

Dacă  în  1986,  la  moartea  lui,  s-a  scris  destul  de  puţin  despre  el, 
în  9chimb,  după  zece  ani,  unul  din  „ucenicii"  săi  devotaţi,  Părintele  Ni¬ 
colae  Streza  din  Târgu  Mureş,  i-a  publicat  Prelegerile  de  Mistică  orto - 

doxâ ,  ţinute  până  în  1948,  cu  un  cuvânt  înainte  şi  note  biografice  (Târgu 
Mureş,  1996,  230  p.),  iar  Părintele  Profesor  Dr.  Ioan  Ică,  de  la  Sibiu  şi 
Cluj,  alt  fost  student,  i-a  publicat  teza  de  doctorat  Asceza  şi  mistica 
pauliană  (Sibiu,  1996,  242  p.). 

Mitropolitul  Nicolae  Mladin  nu  trebuie  uitat,  ci  dimpotrivă,  pome¬ 
nit  cu  veneaţie  şi  recunoştinţă,  alături  de  marii  săi  înaintaşi  Andrei  Şa- 
guna,  Miron  Romanul,  Ioan  Meţianu,  Nicolae  Bălan  şi  Nicolae  Colan, 
alături  de  marii  profesori  ai  Facultăţii  de  Teologie  din  Sibiu. 

BIBLIOGRAFIE:  Alegerea ,  hirotonia  şi  instalarea  înalt  Prea  Sfin¬ 
ţitului  Dr .  Nicolae  Mladin  ca  Arhiepiscop  de  Alba  îulia  şi  Sibiu  şi  Mitro¬ 
polit  al  Ardealului,  în  „Biserica  Ortodoxă  Română*4,  an  LXXXV,  1967, 
nr.  5 — 6,  p.  529 — 561;  Înalt  Prea  Sfinţia  Sa  Dr.  Nicolae  Mladin,  Arhiepis¬ 
cop  de  Alba  Iulia  şi  Sibiu  şi  Mitropolit  al  Ardealului ,  Crişanei  şi  Mara¬ 
mureşului ,  în  „Mitropolia  Ardealului**,  an  XII,  1967,  nr.  6-7,  p.  403 — 
479;  Necrolog,  în  „Mitropolia  Ardealului",  an  XXXI,  1986,  nr.  3,  p.  91 — 
107  şi  în  „Biserica  Ortodoxă  Română",  an.  CIV,  1986,  nr.  5 — 6,  p.  88 — 
93,  Pr.  Prof.  Mircea  Păcurariu,  Două  sute  de  ani  de  învăţământ  teologic 
la  Sibiu ,  1786— 1986,  Sibm,  1987,  p.  342—344;  Pr.  Prof.  Mircea  Păcu¬ 
rariu,  Dicţionarul  teologilor  români ,  Bucureşti,  1996,  p.  277;  diferite  re¬ 
portaje  din  „Telegraful  Român"  şi  rev.  „Mitropolia  Ardealului". 


Pr.  Prof.  Dr.  MIRCEA  PĂCURARIU 


IOAN  SIN  RADULUI  DUMA  BRAŞOVEANU 
ŞI  „PSALTICHIA  RUMANEASCA"  DE  LA  1751 

(250  de  ani  de  la  finalizarea  acestui  manuscris) 


Secolul  al  XVIII-lea,  supranumit  şi  „secolul  de  lumină",  atrage  pe 
linia  afirmării  culturii  şi  limbii  române  şi  câteva  nume,  din  cele  mai 
vechi,  legate  de  Şcheii  Braşovului;  între  aceştia  şi  Ioan  sin  Radului 
Duma  Braşoveanu. 

Făcând  parte  din  spiţa  de  neam  a  Dumeştilor,  ca  cel  de-al  doilea 
fiu  al  gocimnaului  Radu  Duma,  numele  dascălului  de  şcoală  şi  cântăre¬ 
ţului  din  Şchei  Ioan  Radu  Duma  îl  vom  reîntâlni  după  1  august  1751, 
dată  la  care  îşi  semnează  manuscrisul  Psaltichie  rumănească,  la  26  august 
1758  când,  în  urma  activităţii  sale  didactice  este  remunerat  „pentru  trei 
luni  lucrătoare". 

Neavând  parte  de  preoţie,  deoarece  murindu-i  soţia  s-a  recăsătorit, 
Ican  sin  Radului  Duma  Braşoveanu  se  va  învrednici  pe  tot  parcursul 
'deţii  sale,  nu  numa'  ca  dascăl  şi  cântăreţ  ci  şi  ca  luminat  cărturar;  această 
calitate  dovedindu-şi-o  prin  „ . . .  multe  cărţi  [ce]  au  tălmăcit  de  pe 
limba  latinească,  grecească  şi  sârbească  pe  limba  românească". 

Din  catastifele  bisericii  şi  cele  ale  şcolii,  dintr-o  amplă  şi  mereu 
adăugită  bibliografie  privind  cele  două  instituţii,  de  largă  reverberaţie  în 
spiritualitatea  românilor  de  aici,  ştim  că  la  20  mai  1759  Comitetul  paro¬ 
hial  obţinea  de  la  Ioan  Duma  următorul  document:  „Catastif  pentru  rân- 
duiala  dascălului  de  cântări,  anume  Ioan  sân  Radu  Duma,  care  l-am  în¬ 
tocmit  ca  să  dăm  de  an  lei  o  sută  şi  douăzeci  şi  aceşti  bani  să-i  dăm  de 
patru  ori  într-un  an,  iară  când  copiii  vor  veni  ca  să  înveţe  cântări,  să 
se  tocmească  cu  părinţii  lor  precum  să  vor  putea  aşeza,  să-ş[i]  ia  plata 
dascălului  de  cântări  cel  mai  sus  numit,  de  la  părinţii  lor.  Şi  să  avem  a-i 
mai  da  de  an,  grâu,  găleţi  5.  Eu  Ioan  sân  Radu  Dumii  am  voit".  De  ase¬ 
menea.  şi  următoarele  însemnări  confirmă  cele  notate  mai  înainte:  «Am 
luoat  florini  40,  bani  80  pă  trei  luni»  sau:  «Am  louat  şi  florini  10  pentru 
5  gălete  de  grâu»1. 

Deşi  prin  însăşi  opera  sa,  Ioan  Radu  Duma  a  militat  cu  toată  con¬ 
vingerea  şi  dăruirea  pentru  introducerea  cântărilor  românite  în  biserica 
voievodală  din  Şchei,  se  poate  observa  cum  la  28  august  1767,  învăţatul 
dascăl  transilvănean  se  angaja  ca  «din  buna  vo  a  sa  să  înveţe  patru  copii, 
fără  plată,  în  limba  greacă,  cu  învăţături  şi  cântări  toată  orânduiala  b  - 
sericii»,  iar  în  alt  loc  ca  «să  înveţe  greceşte,  cu  carte  şi  cu  limba  gre¬ 
cească  şi  cetan  e»  pe  câţi  copii  vor  veni  la  şcoală". 

Fără  a-şi  formula  o  anume  observaţie  cu  privire  la  unele  insistenţe 
din  afara  şcolii,  de  a  se  cânta  în  limba  greacă  deducem,  de  exemplu,  că 

legăturile  braşovenilor  cu  Ţara  Românească,  implicit  cu  domniile  fana¬ 
riote  de  la  care  obţineau  repetate  privilegii  de  comerţ,  au  impus  această 
atitudine  oarecum  duplicitară.  De  fapt,  la  sfârşitul  acestui  secol,  observă 
O.  L.  Cosma,  se  petrece  „o  adevărată  renaştere  neogrecească,  însă  care 
nu  va  duce  la  consolidarea  limbii  greceşti  în  societatea  românească,  ci 
exact  la  contrariul,  servind  aceluiaşi  legitim  imperativ:  trezirea  conştiin¬ 
ţei  naţionale,  care  viza  extinderea  şi  generalizarea  procesului  asimilării 
cântării  în  Limba  română".2 

„ Psaltichia  rumâneascâ “  de  la  1751  —  moment  şi  monument  al  cul¬ 
turii  muzicale  de  tradiţie  bizantină  din  Transilvania .  în  anii  cât  a  studiat 
în  Ţara  Românească,  la  Bucureşti,  Ioan  sin  Radului  Duma  Braşoveanu  a 
realizat  urna  dintre  cele  mai  importante  lucrări  ale  muzicii  de  tradiţie  bi¬ 
zantină  şi  anume:  Psaltichia  rumâneascâ  (BAR,  ms.  rom.  nr.  4305),  datată: 
1  august  1751;  această  lucrare  vine,  însă,  după  o  perioadă  de  aproape  38 
de  ani  de  la  prima  reuşită  similară,  aparţinând  «smeritului  întru  ieromo¬ 
nahi»  Filo t hei  sin  Agăi  Jipei. 

Sesizând  rostul  vremii  sale,  dascălul  şi  protopsaltul  braşovean  îşi 
închină  întregul  său  efort  ideii  de  a  da  muzicii  de  strană  limba  pămân¬ 
tului,  înţelesul  ei  istoric  şi  social  „pentru  că  -  remarca  Ioan  Radu  Duma  - 
iaste  mai  de  folos  fieştecărui  neam  creştinesc  a  cânta  şi  săruta  pre  limba 
sa";  sau,  adresându-se  «Cinstiţilor  musicotaţi»,  va  demonstra  că  „din 
grecie  s-au  scos  . , .  spre  al  vostru  folos". 

Din  punct  de  vedere  al  cuprinsului  acest  manuscris  constă  d;n: 
Propedie  (f.  4  r  -  7  r);  Anastasima  (f.  9  r  -  56  r);  Antologhîonul  (f.  57  r  - 
170  r);  Penticostarul  (f.  170  -  196  r);  Triodul  (f.  197  r  -  226  v);  Catavasierul 
(f.  272  r  -  339  v);  Liturghierul  (f.  272  r  -  339  v). 

în  comparaţie  cu  manuscrisul  românesc  nr.  61  (BAR),  semnat  de 
Filothei  sin  Agăi  Jipei,  Psaltichia  lui  Ioan  Duma  are  în  plus  cântările  Trio - 
dului  -  stihirar:  cântări  la  Duminica  Vameşului  şi  a  Fariseului  -  stihiri 
şi  slave  (f.  198  v  -  201  r);  Sâmbăta  şi  Dumineca  lăsatului  de  came  (f.  201  r  - 
206  v);  Săptămâna  brânzei  (f .206  v  -  210  v);  Duminica  brânzei  (f.  210  v- 
214  r) . . .  apoi  Pol  eleul  „ Robii  Domnului “  (f.  300  v  -  305  v);  Doxologia 
(f..305  -  307  r);  Pricesnele  gl.  II,  III,  V,  VII,  VIII  (f.  314  v- 316  r)  -  după 
Hrisafi  şi  Neon  Patron  -  iar  Stihira  Musiceştile  organe  (f.  330  v-  331  v) 
remarca  ndu-se  printr-un  tererem  mult  prelungit  în  comparaţie  cu  aceeaşi 
stihiră  de  la  Filothei  Sfetagoreţul. 

In  ceea  ce  priveşte  muzica  şi  textele  traduse,  acestea  aparţin  acelo¬ 
raşi  autori  ca  şi  la  F  lothei  precum:  Andrei  Piru;  Andrei  Ier  [usa]  Urni¬ 
tul;  Andrei  Criteanu  din  sec.  VIII;  Anatolie;  Arsenie;  Cucuzel  (muzica); 
Casia  Călugăriţa  (sec. IX);  Cosma  monahul,  sec.  VII;  Apopei  Damianu 
Vatopedeanul;  Efrem  Carias;  Filothei  (Agăi  Jipei);  Gherman  Patriarhul; 
Gheorghe  Sicheliatul;  Gheorghe  al  Nicomidiei;  Ion  Glikeos  (muzica); 
Hrisaf  (muzica);  Hrisafi  Manuil;  Ioan  Monah  sau  Ioan  Damaschin;  Leon 
Despotul;  Leon  Maistorul  (Despotul);  Koroni;  Kiprian;  Neon  Patron 
(Ghermanos,  episcopul  de  la  Patrasul  Nou);  Nil  Santopol  (din  Xantopol); 
Ştefan  Aghiopolitul;  Serghie  (monah  d  n  Ierusalim,  sec.  IX);  Simion  Su- 
ditul,  sec.  IX;  Teodor  Studitul;  Sofronie,  Patriarhul  Ierusalimului;  Si- 

keot;  Şărban;  Theofan  Mărturisitorul;  Vizaint  (Vizantie  sau  Bizanţ);  Va- 
sile  Monahul;  Balasu  (Balasie  sau  Valasie). 

Păstrarea  şi,  evident,  includerea  cântărilor  din  manuscrisul  lui  Fi- 
lothei  în  cel  al  Psaltichiei  lui  Ioan  Duma  ne  convinge  atât  de  perpetua¬ 
rea  melosului  de  tradiţie  bizantină  până  peste  prima  jumătate  a  secolului 
al  XVIII-Iea  cât  şi  de  interferenţele  acestei  muzici  cu  epoca  celui  care 
a  lucrat  în  această  direcţie,  cu  arta  şi  cultura  din  timpul  domniei  lui  Con¬ 
stantin  Brâncoveanu. 

Despre  însemnătatea  „ Propediei “  lui  Ioan  Radu  Duma.  încă  de  la 
jumătatea  secolului  al  XVI-lea,  pe  lângă  continuarea  tradiţiei  de  însuşire 
a  muzicii  vocale  religioase  după  auz,  se  remarcă  un  început  de  „sis¬ 
tematizare  a  metodei,  de  o  succesiune  logică,  în  aşa  fel  încât  treptat, 
elevul  să  poată  pătrunde  în  lumea  neumelor,  intervalelor,  formulelor  şi 
modurilor  muzicale  bizantine"3;  scris-cititul  şi  „cântatul  după  note"  (după 
psaltichie)  devenind  un  atribut  indispensabil  procesului  didactic.  Modul 
acesta  nou,  de  abordare  sistematică  şi  în  concordanţă  cu  posibilităţile  de 
înţelegere  a  elevilor,  se  va  aplica,  şi  chiar  generaliza,  nu  numai  în  şcolile 
mănăstireşti  dar  şi  în  cele  înfiinţate  şi  ajutate  de  bisericile  de  mir.  Este 
de  la  sine  înţeles  că  pasul  important  şi  hotărâtor  pentru  viitorul  învă¬ 
ţământului  muzical  psaltic  va  fi  dublat  şi  de  un  manual  adecvat;  un  ast¬ 
fel  de  început,  în  secolul  XVII  şi  XVIII,  îl  vom  recunoaşte  odată  cu  în¬ 
mulţirea  aşa-numitelor  «papadichii»  sau  „Introducere  asupra  semnelor 
muzicale";  «gramatici  muzicale».4 

Avându-1  ca  model  pe  Filothei  sin  Agăi  Jipei,  Ioan  Radu  Duma 
îşi  precede  Propedla,  integrată  ms.  rom.  nr.  4305,  cu  o  sensibilă  şi  înţe¬ 
leaptă  predoslovie  ce  va  conţine  şi  câteva  din  ideile  coresiene  sau  dintre 
cele  ale  ierarhilor  Bisericii  Ortodoxe  Române,  fie  ei  traducători  sau 
numai  tipografi.  Dotat  cu  darul  cuvântului  poetic,  dascălul  braşovean  îşi 
prefaţează  Psaltichia  rumăneascâ  în  termeni  ca:  „  . .  .  precum  trupul  fără 
de  suflet  iaste  mort  şi  nesimţit ,  aşa  şi  ruga  şi  cântarea  cea  fără  de  înţe¬ 
les  . . .  moartă  iaste  şi  nesimţită  ...  să  ştie  că  fiecare  om  limba  lui  întru 
carea  s-au  născut  i  se  pare  a  fi  mai  frumoasă  şi  mai  lesne  de  cât  toate 
limbile  .  . .  Primiţi  darT  o  iubitori  de  Dumnezeieştile  laude ,  cinstiţi  pă¬ 
rinţi  şi  de  bun  neam  boieri  şi  aceia  ce  v-au  împodobit  Dfufmnezeu  cu  ne¬ 
silitoare  şi  de  suflet  folositoare  musichie,  acest  dar  mare  prin  smerita 
osteneală  a  unul  nevrednic . . .  Tuturor  fraţilor  sment  şi  plecat ,  Ioan  sin 
Radului  Duma  Braşoveanu"  .* 

Punând  în  vibraţie  talentul  său  de  mânuitor  al  condeiului,  Ioan 
Radu  Duma  îşi  încheie  acest  omagiu,  adus  limbii  şi  simţirii  româneşti,  cu 
34  de  versuri  din  care  28  dintre  acestea  sunt  identice  cu  cele  din  manu¬ 
scrisul  lui  Filothei  sin  Agăi  Jipei  (Ms.  rom.  nr.  61,  f.  7  r-v): 

Că  iată  s-au  tălmăcit,  spre  al  vostru  folos, 

Care  cu  nevoi nţă  de  pe  grecie  s-au  scos. 

Prin  cuvinte  rumăneşti  şi  prin  glasuri  greceşti, 

....  .„u.  Inima  şi  sufletul  să  ţi  le-ndulceşti . . . 

Şi  cum  versurile  sunt  adresate  cântăreţilor  „ai  aceştii  vlahomusi- 
chii . . Ioan  Radu  Duma  insistă  şi  în  sensul  modului  de  interpretare  a 
acestei  muzici;  interpretare  ce  trebuie,  înţelegem  din  predoslovia  sa,  sub¬ 
ordonată  unui  profund  sentiment  religios  faţă  de  care  intensitatea  (vo¬ 
lumul  sonorităţii  vocale),  claritatea  exprimării  (dicţia)  trebuiesc  puse 
mereu  în  concordanţă  cu  textul  religios.  Cântând ,  se  exprimă  poetul 
Duma,  slăvim  pe  Dumnezeu  /  Cu  dragoste ,  cu  frică  . . .  iar  Cântarea  să 
fie  cu  „înţelegere/ Câ  ea  tuturor  iaste  folositoare  mare". 

Din  sumarul  problemelor  teoretice  şi  practice  înserate  în  Propedia 
dascălului  Ioan  Radu  Duma  se  arată,  pentru  a  câta  oară,  că  pentru  însu¬ 
şirea  muzicii  psaltice  a  fost  şi  este  nevoie  de  parcurgerea  unei  metodologii 
adecvate  şi  de  îndrumare  calificată.  Înţelegând  parcursul  acestor  dezide¬ 
rate,  dascălul  Duma  rescrie  în  manuscrisul  său  (BAR,  ms.  rom.  4305) 
ceea  ce  şi  Filothei,  cel  dintâi,  va  însera  în  propria-i  Psaltichie  (BAR,  ms. 
rom.  61):  „Cel  ce  va  să  înveţe/ Musichia/ Şi  către  toţi  să  fie  lăudat ,  /  Tre- 
buiaşte-i  multă  răbdare  /  Trebuiaşte-î  multe  zile ,  /  Cinste ,  /  Câtră  dască¬ 
lul  /  Şi  daruri  mari;  /  Atunce  va  învăţa  /  Şi  desăvârşit  să  va  face". 

De  fapt,  o  asemenea  idee  o  vom  recunoaşte  şi  în  aprecierile  teore¬ 
tice  ale  secolului  al  XlX-lea:  „Desăvârşirea  unui  muzic  -  apreciază  An¬ 
ton  Pann  (1796 — 1854)  -  nu  o  poate  cunoaşte  decât  iarăşi  un  muzic  desă¬ 
vârşit  într-această  ştiinţă  . .  .“.6 

Investigaţiile  axate  pe  o  întinsă  bibliografie  istorică  şi  muzicologică 
precum  şi  prin  cercetarea  directă  a  unor  documente  arhivistice  şi  muzicale, 
în  majoritatea  lor  încadrate  faptelor  de  viaţă  culturală  şi  bisericească,  pe¬ 
trecute  în  secolele  XVII  şi  XVIII,  ne  dau  posibilitatea  să  formulăm  urmă¬ 
toarele  sublinieri  cu  caracter  conclusiv: 

Ca  ocrotitor  al  tradiţiilor  strămoşeşti,  voievodul  Constantin  Brân- 
coveamu  împreună  cu  Antim  Ivireanul,  mitropolitul  Ungrovlahiei,  vor 
însemna  pentru  aceste  timpuri  şi  o  pavăză  puternică  în  păstrarea  unită¬ 
ţii  noastre  religioase  şi  de  stimulare  a  legăturilor  culturale,  bisericeşti  şi 
de  învăţământ  între  Ţara  Românească  şi  Transilvania.  Numele  lui  Bucur 
Grămăticul  de  la  Sâmbăta  de  Sus,  apoi  al  fraţilor  Corbea,  Ivan  Făgărâ- 
şanul  sau  Ioan  Radu  Duma  Braşoveanu  devenind  cele  puternice  exemple 
circumscrise  ideilor  de  mai  sus.  Din  cimentarea  unor  astfel  de  colaborări 
va  beneficia,  desigur,  şi  cântarea  de  strană,  fie  datorită  legăturilor  ei  di¬ 
recte  cu  şcolile  de  psaltichie  din  Bucureşti,  fie  cu  cele  înfiinţate  la  Câmpu¬ 
lung,  Târgovişte  sau  Râmnic; 

Braşovul  ca  şi  întregul  sud  al  Transilvaniei,  inclusiv  bisericile  or¬ 
todoxe  din  Curbura  interioară  a  Carpaţilor  Meridionali  (Covasna  şi  Har¬ 
ghita),  va  fi  mereu  în  consonanţă  cu  muzica  psalţilor  din  Ţara  Româ¬ 
nească  şi  Moldova  şi  mai  ales  cu  aceea  practicată  la  Bucureşti.  Cartea 
şi  învăţământul,  circulaţia  oamenilor  sau  slujitorilor  bisericii,  de  o  parte 
şi  de  alta  a  Carpaţilor,  vor  constitui  la  rându-le  tot  atâtea  fire  de  legă¬ 
tură  cu  inconfundabilul  filon  al  cântărilor  din  Biserica  Ortodoxă  Română 
şi  anume:  muzica  de  tradiţie  bizantină. 

Braşov,  11  iunie  2001 


Prof.  Dr.  CONSTANTIN  CATRINA 

BISERICA  CU  HRAMUL  „SFANŢUL  ILIE“ 
DIN  MIERCUREA  SIBIULUI 


în  urma  reorganizării  administrative  a  Bisericii  Ortodoxe,  la  jumă¬ 
tatea  secolului  al  XVIII-lea,  Miercurea  a  devenit  protopopiat.  Miercurea 
însă  nu  dădea  decât  numele  protopopiatului,  căci  protopopii  erau  numiţi 
dintre  preoţii  altor  sate:  Ioan  Dobrotă  di/n  Poiana  (1767 — 1790),  Vasile 
Popovici  din  Ludoş  (nu  se  ştiu  cu  precizie  anii  păstoririi  sale,  dar  cunoaş¬ 
tem  că  administratorul  protopopiatului  Miercurea  era,  în  1799,  Ioan  Co- 
vain1),  Ştefan  Marcu  din  Sălişte  (perioada  păstoririi  necunoscută),  T.  Ja- 
noi  din  Cărpiniş  (1802 — 1824).2  Din  păcate  nu  am  aflat  documente  rele¬ 
vante  despre  protopopii  Miercurii  până  la  1848,  întrucât  Arhiva  Mitropo- 
poliei  Ardealului  a  fost  distrusă  de  invazia  maghiară  din  1849.  (Din  pu¬ 
ţinele  informaţii  scăpate  de  foc,  am  găsit  de  două  ori  numele  protopopu¬ 
lui  Theodor  Jamoi,  în  18033  şi  1812).4 

Primul  nume  al  unui  preot  ortodox  la  Miercurea,  apare  în  docu¬ 
mente  în  urma  vizitaţiei  canonice  făcută  de  episcopul  Ghedeon  Nichitici 
(la  21  mai  1787)  la  Ludoş,  unde  rămâne  următoarea  concluzie: 

„14.  K:s  Apold  şi  Nagy  Apold  şi  oraşul  Mercur.  P.  Cazan  Orăştean 
are  siingelie.  Ioan  Bucur  are  Singelde.  Nicolae  Cazan ,  are  singelie  (s.n.). 

Aceştia  au  amândouă  protocoalele,  şi  al  cerculatoriu,  şi  al  biseric'i“.s 

în  acelaşi  an  îi  urma  Ioan  Bunea  din  Apoldu  de  Jos  (1787 — 1802), 
iar  Dumitru  Fleşeriu  a  fost  primul  preot  fiu  al  satului  (1802 — 1832).6 

Serviciul  religios  se  făcea  la  acea  dată  într-o  bisericuţă  de  lemn, 
cumpărată  din  Deal  la  jumătatea  secolului,  care  se  instalase  în  cimitirul 
românesc  dm  Colibi.  Până  la  ridicarea  bisericii  de  zid,  acesta  va  fi  lăcaşul 
de  cult  al  ortodocşilor  Miercurii.7 

Tot  în  Colibi,  într-o  casă  închiriată,  românii  şi-au  deschis  prima 
şcoală,  în  anul  1758.8 

Primul  pas  concret  spre  ridicarea  unui  lăcaş  de  cult  din  zid,  s-a  fă¬ 
cut  la  2  iunie  1862,  când  biserica  a  cumpărat  casa  şi  curtea  lui  Ioan  Bu¬ 
nea  contra  sumei  de  520  florini,  plătiţi  împreună  cu  taxa  de  înscriere  de 
George  Măcelariu  -  care  va  fi  considerat  prjitre  ctitorii  bisericii.  La  8  fe¬ 
bruarie  1863  un  incendiu  înfricoşat  a  ars  în  Miercurea  88  de  case,  intre 
care  şi  casa  lui  Dumitru  Rujan  din  vecinătatea  curţii  cumpărată  axful 
precedent,  care  acum  era  schimbată  contra  proprietăţii  lui  Rujan  plus 
o  diferenţă  de  120  florini.  în  1864  reprezentanţa  locală  acorda,  pentru  de¬ 
mararea  lucrărilor,  uin  împrumut  de  600  florini. 

în  acel  an  parohia  cerea  ajutor  financiar  şi  mitropolitului  Andrei 
Şaguna.  Se  arăta  în  cerere  că  pregătirile  pentru  ridicarea  unei  biserici  de 
zid  au  început  de  mai  bine  de  30  de  ani,  dar  „foarte  micile  noastre  puteri 
materiade“  n-au  permis  să  se  strângă  decât  50.000  de  cărămizi  şi  20  buli 

de  var.  Cum  în  ultimii  ani  s-a  mai  ridicat  starea  materială  şi  socială  a 
românilor,  aceştia  fiind  chiar  reprezentaţi  în  conducerea  locală  (primele 
alegeri  în  care  românii  au  dat  reprezentanţi  în  conducere  s-au  desfăşurat 
în  1861,  n.n.),  e  timpul  ridicării  unei  biserici  împreunată  cu  şcoală.  Dar 
comunitatea  nu  dispune  decât  de  5-600  florini,  în  timp  ce  asemenea  lu¬ 
crare  cere  măcar  12.000  florini.  Cum  zidirea  a  început  deja,  parohia  cere 
„adunare  de  milă**  (colectă)  în  întreaga  dieceză.  Rezoluţia  pusă  de  mâna 
lui  Şaguna,  e  pozitivă. 

Lucrul  cu  mâna  s-a  făcut  gratuit  de  către  credincioşi,  unii  venind 
cu  vitele.  Aceia  care  erau  foarte  săraci  au  fost  plătiţi  cu  jumătate  din 
sumă.  Pentru  tâmplărie  a  fost  angajat  maistrul  lemnar  J.  Buertmess  din 
Sibiu.  Zidirea  a  fost  coordonată  de  Andreas  Ungar,  tot  din  Sibiu,  iar  pen¬ 
tru  zidirea  turnului  şi  a  celei  mai  mari  părţi  din  biserică  a  fost  angajat 
arhitectul  Francisc  Szallay.10 

Saşii  din  comună  au  ajutat  şi  ei  în  mai  multe  privinţe.  Mai  întâi  ac¬ 
ceptând  propunerea  lui  Ilie  Măcelariu  (care  era  jude  regesc)  să  se  ardă 
400  000  cărămizi  cu  lemn  din  pădurea  comunală.  Apoi  prin  donaţia  bise¬ 
ricii  luterane  a  două  obligaţiuni  urbariale  de  2  000  florini  fiecare.  In  fine, 
„toţi  locuitorii  saşi  mai  de  frunte  au  ajutat  cu  carăle  la  aducerea  mate¬ 
rialului  în  câte  o  zi,  iar  alţii  şi  două  zile**. 

Nevoia  continuă  de  bani  s-a  acoperit  la  început  din  rezerve  proprii. 
Pe  lângă  colecta  din  eparhie,  Ilie  Măcelariu  a  dat  6.484  florini;  Vasile 
Greavu,  aşezat  în  sat  în  1869  -  14.042  florini,  iar  protopopul  Droc,  după 
preluarea  funcţiei  în  1872,  -  3.046  florini.  Aceste  sume  au  venit  cu  titlu 
de  împrumut,  dar  altele  cărora  nu  li  s-a  mai  ţinut  socoteala  au  fost  do¬ 
nate.  Ilie  Măcelariu  a  dat  bani  în  nenumărate  rânduri,  drept  care  va  fi 
considerat  ctitor  şi  biserica  va  primi  hramul  „Sf.  1116“.  Ioan  Droc  susţinea 
că  în  1872  a  donat  500  florini  şi  tot  el  a  garantat  un  împrumut  de  1  000 
florini  de  la  Banca  Albina  din  Sibiu.11 

Mitropolia  Sibiului  a  dat  bani  în  mai  multe  tranşe;  spre  exemplu 
în  1865  protopopul  Petru  Bădilă  primea  114  florini.12  Alte  împrumuturi  au 
fost  contactate  de  la  Vasile  Droc  din  Răşinari,  banca  mixtă  româno-sâ- 
sească  „Transilvania**,  banca  săsească  „Sparkassa**.  Pentru  acoperirea  a- 
cestor  împrumuturi  majoritatea  credincioşilor  şi-au  ipotecat  averile,  ceea 
ce  le  va  aduce  nenumărate  necazuri  următoarele  decenii. 

Deocamdată  însă  ortodocşii  din  Miercurea  puteau  fi  mulţumiţi.  Ri¬ 
dicaseră  cea  mai  frumoasă  biserică  din  tract,  aşa  cum  stătea  bine  unui 
centru  protopopesc.  Clădirea  apărea  în  formă  de  cruce,  în  stil  gotic, 
având  din  păcate  altarul  orientat  spre  sud  (terenul  îngust  nu  îngăduise 
construirea  sa  la  est,  conform  canoanelor).  Intrarea  se  face  din  şoseaua 
principală  pe  sub  un  turn  înalt  de  50  de  metri.  Interiorul  are  înălţimea 
de  14  metri,  lăţimea  de  33  şi  lăţimea  la  absidă  de  14  metri.  Iconostasul  fu¬ 
sese  pictat  de  pictorul  Georgescu  din  Poiana;  încă  se  păstrează  două 
icoane  de  lemn,  care  au  fost  acolo  icoane  împărăteşti.  Contribuţia  lui 
George  Măcelaru  la  ridicarea  bisericii  a  fost  recunoscută  prin  aşezarea 
icoanei  „Sf.  Gheorghe**  în  partea  stângă  pe  iconostas,  lângă  icoanele  îm- 

părăteşti.  El  şi  soţia  lui  sunt  înmormântaţi  în  curtea  bisericii,  la  in¬ 
trarea  principală. 

Din  păcate,  în  ce  priveşte  starea  materială  a  parohiei,  biserica  ră¬ 
mânea  singurul  punct  care  susţinea  blazonul  centrului  protopopesc.  în 
afară  de  biserica  în  valoare  de  45  000  florini,  la  1897  parohia  nu  dispunea 
de  casă  parohială,  nici  de  pământ  ca  dotaţiune  bisericească,  ni-ci  de  edi¬ 
ficiu  de  şcoală  şi  casă  pentru  învăţător,  nici  de  pământ  în  dotaţiunea  în¬ 
văţătorului  sau  ca  fundaţie  şcolară.  Cu  un  fond  bisericesc  de  1.000  florini, 
mobile  bisericeşti  de  1.561  florini,  mobile  şi  rechizite  şcolare  de  140  flo¬ 
rini  şi  datorii  ale  şcolii  de  1  000  florini,13  parohia  se  prezenta  drept  cea  mai 
săracă  din  tract,  cu  excepţia  celor  de  la  Boz  şi  Sângătin. 

Şi  cum  un  necaz  nu  vine  niciodată  singur,  biserica  se  cerea  din  nou 
reparată.  în  1898,  bolta  cea  mare  din  mijlocul  biserciii  era  fisurată  şi  tre¬ 
buia  neapărat  refăcută;  în  aceste  condiţii  de  extremă  urgenţă,  protopopul 
decise  să  renunţe  la  datoria  de  3  204  florini  pe  care  biserica  o  contactase 
de  la  el.  Sinodul  se  prezentă  în  bloc  la  locuinţa  protopopului,  „să-i  mul¬ 
ţumească  şi  cu  grai  viu  pentru  fapta  nobilă  şi  mărinimoasă  săvârşită  .  .  .“.14 

In  1901,  o  comisie  din  partea  autorităţilor  locale  atrăgea  atenţia  din 
noni  că  biserica  se  putea  ruina.  La  o  rapidă  socoteală,  consiliul  parohial15 
constata  că  poate  conta  pe  400  coroane  ajutor  din  fondul  bisericilor  să¬ 
race,  câteva  donaţii  şi  ajutoare  de  la  localnici  (Daniil  Stoia  200  coroane, 
Nicolae  Fleaca  200  coroane,  George  Muntean  40  coroane);  dintr-o  colectă 
de  grâu  ce  urma  a  se  face,  se  aşteptau  160  coroane,  iar  din  vânzarea  stra¬ 
nelor  s-ar  fi  obţinut  220  coroane.  Era  nevoie  de  împrumuturi.16 

încet-încet,  din  sărăcia  locuitorilor  şi  cu  ajutorul  Fundaţiunii  Şa- 
guna,  datoriile  bisericii  se  plăteau.  Intervenind  şi  Cassa  de  păstrare  Mier¬ 
curea, ,  care  în  1901  a  decis  să  plătească  din  beneficiile  sale  datoria  bise¬ 
ricii  către  Fundaţia  Ioan  Stroia  şi  soţia  sa  Dobra ,v  în  noiembrie  1901  bi¬ 
serica  era  deja  reparată,  iar  edific  ui  a  fost  sfinţit  de  asesorul  consisto¬ 
rial  Nicolae  Ivan.  Totalul  cheltuielilor  pentru  reparaţii  se  ridicase  la 
2.100  coroane.18 

Comunitatea  ortodoxă  din  Miercurea  se  putea  angaja  acum  spre 
următorul  obiectiv  firesc  în  devenirea  sa:  construirea  unui  local  de  şcoală 
propriu,  care  s-a  inaugurat  în  anul  1906. 


Dr.  EUGEN  STRÂUŢIU 

SCHISMA  DE  LA  1054  ÎN  ISTORIOGRAFIA  BISERICEASCA 

ROMANEASCA* 


Despărţirea  dintre  cele  două  scaune  ale  Creştinătăţii:  Roma  şi  Con- 
stantinopol  a  fost  formală,  ele  fiind  în  acel  moment  diferenţiate  şi  „pre¬ 
gătite"  pentru  a  putea  constitui  ceea  ce  a  mai  rămas  de  atunci:  două  creş¬ 
tinătăţii  deosebite  prin  naţionalitatea,  caracterul,  cultura,  orientarea  po¬ 
litică  şi  religioasă  a  popoarelor  lor,  „două  confesiuni"  creştine  ca  orga¬ 
nizare,  cult,  practici  deosebite.1 

Deşi  Mântuitorul  întemeiase  o  singură  Biserică,  având  dorinţa  „ca 
toţi  să  fie  una",  se  pare  că  din  nefericire  interesele  politice  primau 
asupra  celor  religioase,  ajungând  la  situaţii  de  discordie  între  creştini, 
care  amplificate  vor  duce  la  dezbinarea  religioasă  de  la  1054. 

Unul  din  primii  istorici  români  ai  Bisericii  care  a  dezbătut  problema 
separării  Bisericii  prin  schisma  de  la  1054  a  fost  Andrei  Şaguna,  restaura¬ 
torul  Mitropoliei  Ardealului.  In  Istoria  Bisericii  Ortodoxe  Răsăritene  de 
la  întemeierea  ei  până  în  zilele  noastre,  înaltul  ierarh  prezintă  cauzele  apa¬ 
riţiei  schismei  precum  şi  încercările  de  împăcare  dintre  creştini.2  El  con¬ 
sideră  că  deşi  de  mai  multe  ori  s-a  încercat  împăcarea  ierarhilor  de  la  Ră¬ 
sărit  şi  Apus,  fiecare  dintre  acestea  în  Ioc  să  ducă  la  apropiere  au  adân¬ 
cit  şi  mai  mult  dezbinarea.3 

In  privinţa  practicilor  liturgice  dintre  cele  două  Biserici,  aceasta 
contribuia  şi  mai  mult  la  scindarea  lor.  Căci  Răsăritenii  vroiau  să  rămână 
credincioşi  învăţăturilor  primare  ale  Bisericii  lui  Hristos,  în  timp  ce  Apu¬ 
senii  erau  predispuşi  inovaţiilor  de  tot  felul.  Deosebirea  dintre  întrebuin¬ 
ţarea  azimei  şi  a  pâinii  dospite  la  Sfânta  Liturghie  este  şi  ea  dezbătută 
în  manual.  Cei  ce  au  apărat  adevărata  învăţătură  de  credinţă  a  Bisericii 
şi  anume  Mihail  Cerularie,  Petru  al  Antiohiei,  Nichita  şi  Mihail  Pselos 
semnalează  faptul  că  în  textul  grecesc  al  Evangheliei  „artos"  însemnează 
pâine  nedospită,  simbolul  pătimirii,  Paştele  nostru  fiind  simbolul  bucu¬ 
riei,  al  înălţării  lui  Hristos  la  cer  precum  aluatul  înalţă  pâinea. 

Eusebiu  Popovici,  în  manualul  de  Istorie  Bisericească  Universală,  so¬ 
coteşte  că  printre  conflictele  care  au  generat  schisma  a  fost  şi  cel  sem¬ 
nalat  în  anul  1053  când  Leon  de  Ohrida,  arhiepiscop  autocefal  al  Bulga¬ 
riei  a  scris  o  epistolă  către  Ioan,  episcop  latin  de  Trani  în  care  se  aduc 
nenumărate  acuzaţii  latinilor.  Această  epistolă  ajunge  în  cele  din  urmă 
la  papa  Leon  IX  care  va  scrie  patriarhului  Cerularie  o  epistolă  severă.4 
Totuşi  unii  episcopi  şi  teologi  din  Răsărit  erau  de  opinie  că  nu  toate  dife- 


*  Lucrare  de  seminar  alcătuită  în  cadrul  pregătirii  doctoratului  în 

renţele  semnalate  între  cele  două  părţi  sunt  aşa  de  grave  încât  să  ducă  la 
sciziune.5 

Ambele  părţi  adverse  s-au  acuzat  însă  reciproc  de  schismă  şi  etero- 
doxie.  Apusul  a  acuzat  Răsăritul  totdeauna  mai  mult  pentru  schismă,  iar 
Răsăritul  a  imputat  apusului  mai  mult  eterodoxia,  fiecare  parte  se  pre¬ 
tindea  singura  catolică  sau  ortodoxă.  Euesbiu  Popovici  socoteşte  că  cel 
mai  just  ar  fo  ca  una  din  părţi  să  se  recunoască  „Biserica  catolică  roma- 
nă"  iar  cealaltă  „Biserica  catolică  de  Răsărit".6 

Profesorul  Teodor  M.  Popescu  evidenţiază  faptul  că  neînţelegerea 
dintre  Orient  şi  Occident  s-a  produs  abia  după  separarea  politică  a  lumii 
creştine  în  două  imperii  „romane",  unul  de  Răsărit  şi  altul  de  Apus,  cel 
bizantin  şi  cel  franc,  până  atunci  unitatea  imperiului  asigurând  cel  puţin 
teoretic  unitatea  Bisericii.  Schisma  politică  premergea  astfel  celei  bise¬ 
riceşti  şi  o  pregătea.7 

în  legătură  cu  întâietatea  celor  două  scaune,  întâistătătorul  Bisericii 
romane  afirmă  că  numai  această  Biserică  învaţă  „adevăratul  creştinism" 
şi  că  scaunul  de  la  Constantinopol  nu  este  patriarhal  deoarece  nu  este 
apostol  c.8  La  rândul  său,  patriarhul  Fotie  acuză  pe  latini  că  au  pătruns 
„ca  mistreţii  în  via  Domnului"  fiind  în  grea  rătăcire  de  credinţă  şi  prac¬ 
tici  bisericeşti.9  .  '  ^  s  . 

Se  citează  în  prezentarea  cauzelor  schismei  din  colecţia  J.  P.  Migne 
precum  şi  opera  „Histoire  des  Conciles"  a  autorilor  Ch.  J.  Hefele  -  Dom 
H.  Leclercq  arătând  că,  cu  asemenea  contraste  cele  două  Biserici  se  ju¬ 
decă  fiecare  pe  cealaltă  acuzându-se  reciproc,  fiecare  afirmându-şi  orto¬ 
doxia  sa,  cea  latină  voind  să  impună  celei  greceşti  autoritatea  sa  supe¬ 
rioară,  cea  greacă  respingând  supremaţia  romană  şi  contestând  de  fapt 
primatul  papal. 

Mergând  pe  linia  urmărită  de  unii  istorici  catolici  ca  L’abbe  Jager, 
J.  Bourquet,  Albert  Vogt,  schisma  apare  ca  un  act  de  sectarism  bizanţ  n, 
recunoscându-se  că  s-au  făcut  unele  greşeli  din  partea  Romei  însă  cea 
mai  mare  parte  se  datorează  ambiţiei  patriarh  lor  de  Constantinopol  de 
a  nu  se  supune  papei.10  Astfel  schisma  este  socotită  în  manifestarea  ei  ca 
o  acţiune  unilaterală;  ca  un  act  de  rebeliune  greacă  împotriva  autorită¬ 
ţilor  papale,  până  atunci  recunoscută  şi  acceptată  ca  o  stare  de  revoluţia 
pregăt  tă  şi  ivită  în  chip  conştient  de,  şi  manifestată  brusc  şi  violent  prin 
ambiţia  a  doi  patriarhi  răspunzători  de  nefericita  dezbinare  de  la  1054. 

Teodor  M.  Popescu  semnalează  un  progres  în  timp  în  ceea  ce  pri¬ 
veşte  înţelegerea  schismei,  patima  confesională  cu  care  a  fost  studiată  mult 
timp  istoria  schismei  a  cedat  uneori  la  unii  istorici,  în  ultimii  an:.  Căci 
dacă  chipul  patriarhului  Fotie  a  fost  prezentat  oarecând  ca  un  fel  de  fiară 
imposibil  de  îmblânzit  „Photius  haeresiarcha",  mai  nou  marele  patriarh 
şi-a  recăpătat  figura  de  om  normal,  chiar  însemnat,  studiile  lui  Emile 
Amann,  F.  Dvora  k,  Anton  Michel,  Louis  Brehier  şi  Martin  Jugie,  prin 
contribuţiile  însemnate  aduse  şi  înţelegerea  cauzelor  generale  ale  schis¬ 
mei,  dovedind  de  fapt  cele  afirmate.11 

Unii  istorici  consideră  că  schisma  bisericească  a  fost  precedată  de 
una  politică  prin  încoronarea  lui  Carol  cel  Mare  ca  „împărat  roman"  (800). 

Astfel  Hans  von  Schubeert  şi  Louis  Duchesne  socotesc  că  imperiul  apu¬ 
sean  al  lui  Carol  cel  Mare  a  fost  mai  ales  o  idee  şi  creaţie  papală  moti¬ 
vată  de  politica  împăraţilor  învrăjbiţi  cu  Roma  de  lipsa  de  putere  sau  de 
voinţă  a  împăraţilor  bizantini  de  a  apăra  Italia  şi  mai  ales  Roma  de  sen¬ 
timentul  de  neîncredere  şi  aversiune  faţă  de  răsăritul  grec  al  papilor 
orientaţi  politic  mai  mult  spre  regii  franci.12 

Teodor  M.  Popescu  rămâne  important  şi  prin  faptul  că  prezintă  sen¬ 
tinţa  de  excomunicare  de  la  16  iulie  1054  în  cele  două  versiuni:  cea  greacă 
şi  cea  latină.  Izvoarele  folosite  sunt  Epistolele  lui  Leon  IX  din  colecţia 
Migne,  Scrierile  cardinalului  Humbert,  „Adversus  Graecorum“,  „Contra 
Nicetam",  „Adversus  Simoniacos"  din  cadrul  aceleiaşi  colecţii,  Epistolele 
lui  Mihail  Cerularie,  Hefele  -  Dom  Leclerque  Histoire  des  conciles,  M. 
Jugie,  Theologia  dogmatica  christianorum  orientalum  ăb  Eclesia  chato- 
lica  dissidentium ,  A.  Michel,  Humbert  vor  Kehullarios. 

Prin  aruncarea  anatemei  asupra  lui  Mihail  Cerularie  şi  a  ortodoc¬ 
şilor,  legaţii  papali  consacrau  formal  dezbinarea  dintre  Biserica  latină  şi 
cea  greacă.  Actele  s-au  păstrat  în  două  versiuni:  în  raportul  latin  scris  de 
cardinalul  Humbert,  autor  principal  al  sentinţei  de  excomunicare  şi  factor 
hotărâtor  în  politica  bisericească  a  papei  Leon  al  IX-lea  precum  şi  în 
actul  sinodului  ţinut  la  Constantinopol  la  20  iunie  1054,  care  ne  infor¬ 
mează  şi  asupra  celor  ce  au  urmat  la  Constantinopol  până  la  24  iulie  1054. 

Intre  cele  două  raipoarte  există  importante  deosebiri  de  prezentare 
a  faptelor,  istoricii  romano-catolici  infirmând  versiunea  greacă.  In  mare 
parte  Edictul  sinodal  în  versiunea  greacă  rezumă  Enciclica  lui  Fotie  către 
patriarhii  orientali  din  867,  în  special  în  controversa  despre  Filioque.13 

în  ceea  ce  priveşte  versiunea  latină,  izvorul  principal  folosit  de 
cardinalul  Humbert  este  scrierea  „Praedestinatus",  din  prima  jumătate  a 
secolului  al  V-lea.  Acest  document  are  o  valoare  istorică  mare  prin  sen¬ 
tinţele  de  excomunicare  pe  care  le  prezintă  din  partea  latinilor.  Şi  rapor¬ 
tul  şi  sentinţa  aparţin  cardinalului  Humbert,  omul  de  încredere  al  Papei 
Leon  al  IX-lea,  lucru  dovedit  de  A.  Michel.14  Astfel,  jignite  reciproc,  cele 
două  mari  Biserici  se  consideră  de  atunci  în  schismă  consumată.  Se  sem¬ 
nalează  şi  cum  înţelege  papalitatea  autoritatea  sa,  ca  o  putere  monarhică 
absolută  şi  efectivă  de  jurisdicţie  universală  şi  de  drept  divin.  In  frun¬ 
tea  temeiurilor  aduse  se  află  după  cum  bine  se  ştie  autoritatea  suverană 
încredinţată  de  Mântuitorul,  Sfântului  Apostol  Petru  în  convorbirea  din 
părţile  Cezareei  lui  Filip  (Matei  16,  12-20),  autoritate  unică  înţeleasă 
ca  drept  şi  ea  putere  de  a  conduce  apostolic  Biserica  şi  toată  lumea.15 

Urmând  studiul  dr.  Haralambie  Cojocaru:  Este  primatul  lui  Petrii 
un  privilegiu  de  drept  după  Noul  testament ,  Teodor  M.  Popescu  arată  că 
Biserica  Ortodoxă  nu  acceptă  autoritatea  monarhică  a  Sfântului  Apostol 
Petru  de  „prinţ“  al  episcopilor  şi  de  suveran  al  Bisericii  şi  al  lumii  ca  şi 
titlul  de  primul  episcop  al  Romei.  Nici  Sfântul  Petru,  pus  în  cauză  de  teolo¬ 
gia  romano-catolică,  nici  ceilalţi  apostoli  n-au  avut  ideea  că  el  este  teme¬ 
lia  Bisericii  şi  că  are  în  ea  autoritatea  monarhică,  transmisibilă  episco¬ 
piilor  unei  Biserici  locale.16  Nici  în  predicile,  nici  în  epistolele  Sfântului 
Petru  sau  ale  celorlalţi  nu  se  găseşte  cel  mai  mic  indiciu  care  ar  putea  în- 

dreptăţi  presupunerea  aceasta.  In  privinţa  episcopatului  Sfântului  Petru 
la  Roma,  Teodor  M.  Popescu  contrazice  o  astfel  de  situaţie,  căci  în  Noul 
Testament  şi  în  epoca  apostolică  nu  este  nici  urmă  de  episcopat  al  lui 
Petru  la  Roma. 

Se  pare  că  rolul  în  principal  în  organizarea  Bisericii  romane  a  apar¬ 
ţinut  Sfântului  Apostol  Pavel,  activitate  mult  mai  bine  documentată  şi 
mai  sigură.  Astfel,  în  timp  ce  apologeţii,  dogmatiştii  şi  canoniştii  catolici 
socotesc  episcopatul  roman  al  Sfântului  Petru  dovedit  şi  de  sine  înţeles, 
unii  dintre  istorici  au  rezerve  în  această  privinţă  recunoscând  că  nu  se 
poate  vorbi  de  episcopat  ci  de  o  scurtă  şedere  în  capitala  imperiului  în 
care  apostolul  a  desfăşurat  activitatea  misionară  înainte  de  moartea  sa 
martirică.17 

Teologia  ortodoxă  nu  acceptă  ideea  primatului  papal  de  acord  cu 
istoria  bisericeacă  ştiinţifică  şi  cu  logica  termenilor  bisericeşti.  Ea  con¬ 
testă  de  asemenea  sensul  roman  ce  i  s-a  dat.  Recunoscând  că  Biserica  Ro¬ 
mei  s-a  bucurat  totdeauna  de  o  cinste  deosebită  în  sânul  creştinătăţii,  re¬ 
fuză  să  vadă  în  primatul  papal  dreptul  monarhic  absolut  de  jurisdicţie 
şi  de  autoritate  universală  pe  care  papalitatea  şi  l-a  acordat. 

Teologia  catolică  proiectează  însă  în  trecut  concepţiile  ei  actuale 
despre  primatul  papal  şi  vede  în  cinstea  acordată  Romei  recunoaşterea  în 
fapt  a  puterii  ei  supreme  socotind  chiar  că  episcopii  Romei  au  fost  dintru 
început  conştienţi  de  primatul  lor  ca  autoritate  monarhică  supremă  şi  ju¬ 
risdicţie  universală,  exercitându-1  ca  atare. 

însă  împotriva  acestor  teorii  stă  masiv  istoria  reală  şi  nedesminţită 
care  nu  recunoaşte  decât  un  primat  onorific  explicabil  prin  alte  raţiuni 
şi  fapte  decât  dreptul  divin,  principatul  şi  episcopatul  roman  al  Sfântului 
Petru. 

Pr.  Prof.  Dumitru  Stăniloae  consideră  că  elementul  politic  a  avut 
rolul  cel  mai  important  în  apariţia  schismei.  Citându-1  pe  M.  Jugie,  so¬ 
coteşte  că  patriarhul  îşi  apără  autonomia  Bisericii  sale  luptând  cu  arme 
religioase  pentru  o  idee  religioasă,  papalitatea  însă,  care  devenise  o  ade¬ 
vărată  putere  politică,  urmărea  scopuri  politice  asemenea  oricărei  condu¬ 
ceri  de  stat,  căci  elementul  politic  căpătase  în  preocupările  Scaunului  ro¬ 
man  o  culoare  religioasă,  întemeindu-se  pe  argumente  relig'oase  şi  chiar 
folosindu-se  de  ele.18  El  vede  situaţia  din  veacul  al  Xl-lea  prin  faptul  că 
papalitatea  ca  putere  politică  căuta  să-şi  subordoneze  Biserica  din  Răsărit 
pentru  ca  prin  ea  să-şi  consolideze  definitiv  dominaţia  politică  şi  în  Ră¬ 
sărit.  Biserica  din  Răsărit  îşi  apăra  dimpotrivă  autonomia  ei  religioasă 
faţă  de  voinţa  papalităţii  de  a  o  absorbi  în  imperiul  său  politic.  Ea  a  apărat 
o  poziţie  religioasă,  nu  a  militat  pentru  o  cauză  politică.19 

Potrivit  lui  F.  Heiller,  papalitatea  prezenta  pretenţiile  sale  politice 
ca  o  dogmă  religioasă.  De  aceea  patriarhul  din  Constantinopol  respingând 
aceste  pretenţii,  respingea  de  fapt  o  falsă  dogmă,  a  tendinţei  dogmatiză¬ 
rii  puterii  lumeşti  universale  a  papalităţii,  voinţa  inserării  ei  între  dog¬ 
mele  credinţei.20 

Astfel  afirmându-şi  suveranitatea  sa  politică,  papa  a  cuprins-o  in¬ 
tr-un  cadru  religios  pentru  a  fi  mai  uşor  acceptată;  creându-se  astfel 

o  confuzie  gravă  între  politic  şi  bisericesc.  Pretenţiile  de  stăpânire  peste 
state  se  afirmă  în  numele  unor  principii  religioase  şi  pretenţiile  de  stă¬ 
pânire  peste  toată  Biserica  sunt  influenţate  de  o  concepţie  politică  despre 
Biserică.  Concepând  Biserica  ca  stat,  papa  pretinde  o  putere  universală 
asupra  ei,  considerând  că  sub  puterea  sa  bisericească  universală  trebuie  să 
se  supună  toate  statele  ca  nişte  formaţiuni  politice  ide  rangul  al  doilea. 
Puterea  politică  este  prezentată  ca  o  dogmă  de  credinţă,  puterea  biseri¬ 
cească  este  concepută  politic. 

Se  insistă  asupra  pretenţiilor  episcopilor  Romei  în  a  proclama  in¬ 
failibilitatea  papală,  faptul  că  toate  Bisericile  pot  greşi,  singură  Biserica 
Romei  este  exclusă  de  la  această  putinţă:  Petru  şi  succesorii  lui  au  liber¬ 
tatea  să  judece  în  toată  Biserica,  dar  scaunul  suprem  nu  se  judecă  de 
nimeni.21 

Pentru  papi,  încă  de  mai  înainte,  unitatea  Bisericii  se  menţinea  prin 
ascultarea  de  ei  pe  când  pentru  răsăriteni,  unitatea  Bisericii  se  exprima 
prin  comuniunea  căpeteniilor  Bisericilor  locale  între  ei,  prin  acordul  Bi¬ 
sericilor  întraolaltă. 

Prezintă  apoi  conţinutul  epistolei  papei  Leon  IX  trimisă  patriar¬ 
hului  Mihail  Cerularie  care  cuprinde  în  linii  mari  afirmarea  puterii  poli¬ 
tice  şi  bisericeşti  absolute  a  scaunului  papal  bazându-se  pe  un  pretins 
act  emanat  de  la  o  autoritate  politică,  celebrul  fals  „Donatio  Constantini" . 

La  această  mentalitate  a  ajuns  papalitatea  prin  faptul  că  papa  ră¬ 
mânând  după  mutarea  reşedinţei  imperiale  la  Constantinopol,  autorita¬ 
tea  cea  mai  înaltă  în  Roma  a  preluat  pentru  conştiinţa  populaţiei  func¬ 
ţiile  imperiale. 

Dumitru  Stăniloae  nu  vede  lipsit  de  semnificaţie  faptul  că  afirma¬ 
rea  cea  mai  masivă  a  setei  de  putere  a  papalităţii  se  face  printr-un  papă 
german  (Leon  al  IX-lea),  prin  secretarul  său  de  stat  (Humbert),  iar  mai 
târziu  prin  papa  Grigorie  al  VH-lea,  amândoi  german:.22 

Este  prezentat  apoi  răspunsul  lui  Humbert,  mult  mai  amănunţit  şi 
mai  dur,  blamând  violent  unele  practici  reale  sau  imaginare  ale  răsări- 
tenilor.  După  o  judecată  comparativă  asupra  scrierilor  polemice  răsăritene 
şi  apusene  care  au  dus  la  schismă  şi  asupra  actelor  care  au  dezbinat  for¬ 
mal  lumea  creştină,  nu  putem  să  nu  constatăm  faptul  că  pe  când  răsă- 
ritenii  s-au  comportat  cu  moderaţie  rămânând  tot  timpul  la  discutarea 
obiectivă  a  unor  diferenţe  principiale  de  caracter  pur  religios,  comportarea 
apusenilor  este  agresivă,  orgolioasă,  lipsită  de  orice  bună  cuviinţă  în  ter¬ 
meni  şi  inventând  pe  seama  răsăritenilor  tot  felul  de  erori  fictive. 

Este  adevărat,  odată  dezbinarea  produsă,  au  început  să  se  înmul¬ 
ţească  şi  în  scrierile  răsăritenilor  reproşuri  făcute  latinilor  pentru  anu¬ 
mite  chestiuni  de  mai  mică  importanţă,  ceea  ce  a  făcut  ca  de  acum  înainte 
cele  două  părţi  să  se  privească  ca  nişte  străine,  cea  din  Apus  uitându-se  la 
cea  din  Răsărit  cu  un  orgoliu  ce  sporea  pe  măsură  ce  creştea  puterea  şi 
influenţa  ei  politică;  în  acelaşi  timp  cea  din  Răsărit  se  uita  cu  o  amără¬ 
ciune  mereu  sporită  la  cea  din  Apus  atât  pentru  depărtarea  ei  neconte¬ 
nită  de  fondul  creştinismului  genuin,  cât  şi  pentru  lipsa  de  frăţietate  cu 

care  în  loc  să  o  ajute  în  situaţia  ei  de  suferinţă  îi  pricinuia  şi  ea  alte  dureri 
aplicându-i  alte  lovituri.23 

Preotul  profesor  Ioan  Rămureanu  s-a  ocupat  şi  el  de  problematica 
schismei  de  la  1054,  împărţind-o  în  două  faze,  prima  petrecându-se  în 
urma  evenimentelor  bisericeşti  din  anii  863-867,  cea  de-a  doua  fază  con- 
semându-se  la  data  de  16  iulie  1054  la  Constantinopol  prin  anatemizarea 
clericilor  şi  credincioşilor  Bisericii  ortodoxe  de  către  cardinalul  Hum- 
bert.24  Studiul  alcătuit  împreună  cu  profesorul  Teodor  Bodogae  şi  cuprins 
în  manualul  de  Istorie  Bisericească  Universală  foloseşte  o  bibliografie 
selectivă  bazându-se  pe  studiile  lui  Martin  Jugie,  Le  schisme  hyzantin ,  V. 
Grumel,  A.  Michel,  Walter  Nordin,  E.  Amann,  J.  Bousquet,  Fr.  Dvornik, 
G.  Ostrogorsky. 

Autorii  insistă  asupra  cauzelor  schismei,  vina  fiind  aruncată  fie 
asupra  „inovaţiilor  latine",  fie  asupra  separatismului  şi  orgoliului  gre¬ 
cesc.  Ei  cred  că  despărţirea  Bisericii  din  secolele  IX-XI  n-a  fost  opera 
patriarhilor  de  Constantinopol  (Fotie,  Mihail  Cerularie),  nici  efectul  urii 
grecilor  faţă  de  latini,  nici  expresia  „cezaro-papismului"  constantinopo- 
litan  care  ar  fi  căutat  sustragerea  Bisericii  Răsăritului  de  sub  autoritatea 
Bisericii  Romei  deoarece  Biserica  Răsăritului  n-a  fost  supusă  niciodată 
jurisdicţiei  Bisericii  Romano-catolice,  ci  cauzele  au  fost  de  ordin  mult 
mai  profund,  cu  o  întindere  mult  mai  mare  mergând  până  în  secolul  al 
IlI-lea.25 

Temelia  schismei  o  constituie  însă  străduinţa  papalităţii  de  a  acapara 
în  mod  abuziv  şi  exclusiv  universalitatea  sau  catolicitatea  Bisericii  în 
dauna  deplinei  ortodoxii  precum  şi  pretenţia  papilor  la  jurisdicţia  uni¬ 
versală  asupra  tuturor  creştinilor  din  Apus  şi  Răsărit. 

Pe  lângă  motivele  dogmatice,  istorice  şi  politice  ale  schismei,  se 
pare  că  şi  unele  motive  liturgice  au  contribuit  la  adâncirea  acesteia, 
în  acest  sens,  preotul  profesor  Ene  Branişte  s-a  ocupat  de  importanţa 
diferenţelor  liturgice  dintre  cele  două  Biserici  şi  dacă  astăzi  ele  mal  re¬ 
prezintă  o  piedică  în  calea  refacerii  unităţii  de  odinioară  a  Bisericii 
creştine. 

începând  cu  secolul  al  IlI-lea  apar  mici  diferenţe  între  diferitele 
laturi  ale  lumii  creştine  în  modul  de  săvârşire  a  cultului  bisericesc.  Aceste 
diferenţe  se  măresc  treptat  până  ce  se  cristalizează  în  adevărate  rituri 
liturgice.  Toate  aceste  diferenţe  n-au  sfâşiat  însă  unitatea  Bisericilor. 

Singurele  cazuri  în  care  pacea  şi  armonia  dintre  cele  două  laturi 
ale  lumii  creştine  au  fost  oarecum  tulburate  sunt  cele  provocate  de  cearta 
pentru  sărbătorirea  datei  paştilor  şi  pentru  disciplina  reprimirii  ereticilor 
în  Biserică.26 

Cu  toate  că  au  apărut  scrieri  în  care  unele  părţi  îşi  apărau  practi¬ 
cile  şi  riturile  respective,  totuşi  şi  unii  şi  alţii  socoteau  pe  bună  drep¬ 
tate  că  nu  trebuiau  să  polemizeze  sau  să  se  certe,  să  se  urască  sau 
să  se  dezbine,  şi  că  puteau  trăi  şi  pe  mai  departe  în  bună  pace  în  ciuda 
acestor  deosebiri  în  practici  şi  rituri,  deosebiri  de  care,  şi  unii  şi  alţii  erau 
conştienţi  dar  care  nu  păgubeau  cu  nimic  nici  raporturile  frăţeşti  dintre 
Biserici,  nici  puritatea  adevărului  evanghelic  mărturisit  de  toţi. 

Ene  Branişte  îşi  alcătuieşte  studiul  pe  baza  istoriei  bisericeşti  a  lui 
Eusebiu  de  Cezareea,  Sosomen,  Socrate,  la  izvoare  întrebuinţează  unele 
studii  ale  lui  V.  Gheorghiu,  C.  Ghiauroff,  F.  Cabrol,  Johanssens,  P.  P. 
Vintilescu,  A.  Fortescue,  P.  Resus,  D.  Lucaciu,  M.  Jugie,  R.  Janin. 

El  socoteşte  că  principala  deosebire  de  ordin  liturgic  dintre  greci 
şi  latini  a  constituit-o  chestiunea  azimelor,  tot  atât  de  mult  discutată  cât 
şi  Filioque  în  ordinea  dogmatică.27  în  sentinţa  de  excomunicare  formu¬ 
lată  de  cardinalul  Humbert  şi  însoţitorii  săi  latini  chestiunea  azimelor 
este  invocată  ca  unul  dintre  motivele  principale  ale  schismei. 

Principala  lucrare  citată  care  prezintă  toate  inovaţiile  latine  este 
„Opusculum  contra  Francos"  combătută  de  mai  mulţi  interpreţi  bizantini 
ai  Liturghiei.  Lucrarea,  scrisă  la  puţină  vreme  după  declararea  schismei 
dar  atribuită  pe  nedrept  lui  Fotie,  cuprinde  învinuirile  aduse  latinilor  de 
Mihail  Cerularie  în  scrisoarea  lui  către  Petru  al  Antiohiei,  majoritatea 
dintre  ele  fiind  liturgice.28 

Chestiunea  epiclezei  a  început  să  fie  şi  ea  pusă  în  discuţie  cu  pri¬ 
vire  la  forma  şi  momentul  sfinţirii  Darurilor  la  Liturghie  care  persistă 
până  azi.  Ruptura  propriu-zisă  nu  s-a  produs  însă  din  cauza  diferenţelor 
liturgice  şi  dogmatice  ci  mai  mult  prin  felul,  tonul  şi  spiritul  în  care  au 
fost  discutate.  Uneori  s-a  exagerat  inutil  importanţa  unor  divergenţe  măr¬ 
ginite  de  natură  rituală  sau  disciplinară  ridicate  pe  nedrept  la  rangul  utnor 
motive  de  discordie  şi  de  ruptură  între  Biserici. 

Atât  grecii  cât  şi  latinii  s-au  acuzat  reciproc  de  inovaţii  sau  înnoiri 
şi  chiar  erezii  când  în  realitate  era  vorba  de  simple  diferenţe  mărunte  de 
practici  rituale  care  nu  căpătaseră  importanţă  decât  atunci  când  au  fost 
aruncate  în  balanţa  intereselor,  a  patimilor  şi  a  ambiţiilor  omeneşti  per¬ 
sonale,  uitându-se  interesele  generale  ale  Bisericii.  S-a  discutat  fără  spi¬ 
rit  irenic,  fără  toleranţă  reciprocă  şi  fără  dragoste  frăţească. 

S-a  pus  patimă,  ambiţie  şi  ură  în  chestiuni  care  trebuiau  discutate 
la  rece,  fără  părtinire,  cu  dragoste  şi  înţelegere  de  o  parte  şi  de  alta.  Se¬ 
paraţia  era  dată  inevitabil  nu  atât  în  aceste  diferenţe  care  constituiau 
mai  multe  pretexte,  cât  şi  in  spirite  şi  inimi.  Violenţa  de  limbaj,  expre¬ 
siile  de-a  dreptul  jignitoare,  orgoliul  şi  vanitatea,  tonul  arogant  şi  irecon¬ 
ciliabil  plin  de  invective  ofensatoare  adoptate  nu  erau  de  natură  să  con¬ 
tribuie  la  atenuarea  încordărilor  ce  duceau  dimpotrivă  în  chip  inevitabil 
la  înăsprirea  raporturilor,  la  răcirea  inimilor,  la  învrăjbire  şi  ură  reci¬ 
procă.  E  regretabil  că  în  acuzaţiile  ce  şi  le-au  adus  reciproc  pe  chestiuni 
liturgice  atât  grecii  cât  şi  latinii  au  dat  uneori  dovadă  de  exagerare,  ig¬ 
noranţă,  necunoaştere  reciprocă  şi  chiar  rea  credinţă. 

Dar  mai  mult  decât  diferenţele  în  formele  cultului,  diferenţele  care 
au  alimentat  polemica  greco-1  aţină,  au  contribuit  la  înveninarea  raportu¬ 
rilor  frăţeşti  dintre  apuseni  şi  răsăriteni  unele  atitudini  şi  măsuri  prac¬ 
tice  luate  şi  de  o  parte  şi  de  alta  manifestând  un  spirit  de  netoleranţă  şi 
exclusivism  recunoscut  între  creştini  înainte  de  secolul  al  IX-lea. 

Pentru  astfel  de  motive  grecii  şi  latinii  au  ajuns  să  se  considere 
„eretici"  sau  chiar  „necredincioşi".  Dintre  efectele  imediate  ale  diferen¬ 
ţelor  rituale  şi  atitudini  de  reciprocă  intoleranţă  dintre  catolici  şi  orto- 

dccşi  dezastruoase  dealtfel  semnalăm  îngreuierea  treptată  a  intercomu- 
niunii  liturgice  a-poi  ruperea  definitivă  a  oricăror  legături  în  dome¬ 
niul  cultului,  interzise  chiar  prin  dispoziţii  oficiale  emanate  de  la  auto¬ 
rităţile  bisericeşti  fie  de  o  parte  sau  de  cealaltă. 

Preotul  Ene  Branişte  este  de  părere  că  aceste  diferenţe  de  cult  nu 
reprezintă  astăzi  piedici  de  ne  trecut  în  refacerea  unităţii  Bisericii,  căci 
unitatea  a  existat  şi  s-a  putut  menţine  atâta  vreme  cât  între  patriarhii 
de  Constamtinopol  şi  cei  de  la  Roma  s-au  păstrat  raporturile  frăţeşti  de 
perfectă  egalitate  şi  frăţietate,  atâta  timp  cât  n-a  apărut  ideea  suprema¬ 
ţiei  papale  peste  întreaga  Biserică.  Diversitatea  formulelor  întrebuinţate 
pentru  exprimarea  aceluiaşi  adevăr  revelat  sau  pentru  a  se  închina  lui 
Dumnezeu  nu  constituie  prin  ea  însăşi  un  obstacol  împotriva  unităţii  Bi¬ 
sericii. 

Deosebiri  de  rituri  au  existat  chiar  în  primele  secole,  dar  n-au  dus 
la  o  ruptură  între  Biserici  atunci  au  fost  constatate,  semnalate  şi  puse  în 
discuţie.  Se  crede  că  deosebirile  de  cult  au  atârnat  chiar  mai  greu  decât 
deosebirile  dogmatice  în  balanţa  discuţiilor  şi  a  controverselor  care  au 
dus  la  schismă  deoarece  au  mai  multă  importanţă  mai  ales  pentru  marea 
masă  a  credincioşilor  simpli  care  nu  puteau  înţelege  subtilităţile  teologice 
ale  problemei  lui  Filioque  şi  pe  care  diferenţele  rituale  şi  disciplinare  îi 
interesau  mai  mult  decât  cele  dogmatice.29 

Unul  din  cei  mai  valoroşi  cercetători  ai  problematicii  schismei  a  fost 
Preotul  profesor  Milan  Şesan,  care  a  dedicat  nenumărate  studii  acestei 
teme.  El  răspunde  unor  nedumeriri  cultivate  mai  ales  în  Apus  faţă  de  Ră¬ 
săritul  ortodox  şi  anume  afirmaţiilor  potrivit  cărora  Biserica  Ortodoxă 
s-ar  fi  născut  abia  în  urma  schismei  de  la  1054  pe  când  Biserica  Romano- 
Catolică  ar  fi  urmaşa  directă  şi  nealterată  a  Bisericii  Catolice  vechi-pa- 
tristice.30 

Printr-o  explicare  etimologică  foarte  amănunţită  dovedeşte  o  altă 
formaţie  istorică  în  care  „Catolicitatea"  însemna  expansiunea  geografică 
iar  „Ortodoxia"  intensiunea  credinţei  şi  a  dreptei  mărări.  Totuşi,  din  în¬ 
treaga  istorie  a  acestei  epoci  deosebit  de  frământate  se  desprinde  totuşi 
conştiinţa  puternică  a  Bisericii  Ortodoxe  că  ea  reprezintă  constant  şi  ca- 
tolicitatea  în  sensul  autentic  al  cuvântului  din  epoca  patristică  a  Bisericii, 
în  privinţa  schismei  din  1054,  aceasta  a  fost  o  ruptură  conştientă  purtată 
de  o  voinţă  calculată,  manifestată  prin  mijloace  vădite. 

Unii  cercetători  au  început  să  trateze  problema  mai  moderat  într-un 
nou  climat  socotind  că  adevăratele  motive  au  fost  condiţiile  variate  poli-  ’ 
tice,  ca  lupta  între  imperiul  german  şi  cel  bizantin,  condiţiile  culturale  deo¬ 
sebite  cu  limba  latină  în  Apus  şi  cea  grecească  în  Răsărit;  condiţii  sociale 
diferite  cu  feudalismul  apusean  şi  sistemul  deosebit  bizantin  dominat  de 
cezaro-papismul  împăraţilor,  condiţii  filosofice  cu  scolastica  bună  în 
Apus  faţă  de  platonismul  greşit  din  Răsărit;  condiţii  economice  diferite 
cu  sistemul  comercial  veneţian  opus  celui  răsăritean. 

Schisma  nu  este  un  produs  organic  de  îndelungată  evoluţie  a  socie¬ 
tăţii  divizată  în  latura  socială,  politică,  culturală  şi  economică  ci  este  pro¬ 
dusul  cauzal  al  unei  acţiuni  omeneşti.  Ea  are  un  autor  omenesc  conştient 

care  a  declanşat-o  fără  poate  ca  să-i  prevadă  toate  consecinţele.  Ea  are 
la  bază  o  tendinţă  precisă,  un  scop  anumit. 

Prof.  Milan  Şesan  vede  adevăratul  motiv  al  schismei:  lupta  pentru 
primatul  universal  papal,  pentru  imperialismul  deplin  al  episcopului 
Romei.31 

înstrăinarea  în  cadrul  schismei  se  leagă  de  împrejurarea  că  papali¬ 
tatea  s-a  încrezut  şi  s-a  alipit  de  lumesc.  Răsăritul  ortodox  nu  a  pierdut 
nimic  prin  schismă  ci  s-a  întărit  faţă  de  inovaţiile  latine,  marea  pierdere 
suferind-o  Biserica  Romei  prin  apariţia  Reformei  din  secolul  al  XVI-lea 
care  a  smuls  aproape  jumătate  din  numărul  credincioşilor  latini  bucuroşi 
să  scape  de  binecuvântările  arhiereului  de  la  Roma. 

Milan  Şesan  face  un  interesant  studiu  asupra  legitimităţii  patriar¬ 
hilor  Ignatie  sau  Fotie  la  Bizanţ,  fiind  necesară  intervenţia  papei  Nicolae 
pentru  aplanarea  neînţelegerii  pe  baza  pretinsului  său  primat  bisericesc. 

Urmărind  această  problematică  în  scrierile  marilor  istorici  biseri¬ 
ceşti  de-a  lungul  timpului  remarcă  că  în  „Analele"  lui  Cezar  Baronius 
e  acceptat  „cazul  lui  Fotie"  văzut  ca  uzurpator,  teză  continuată  de  colec¬ 
ţiile  publicate  de  Hardouin  şi  mai  ales  de  Mansi,  apoi  în  patrologia  lui 
Migne.32 

Istoricul  catolic  Fr.  Dvomik  constată  că  Fotie  nu  s-a  abătut  de  la 
credinţa  ortodoxă,  că  lupta  dintre  Ignatie  şi  Fotie  nu  s-a  dus  pentru 
dogme  ci  pentru  interesul  celor  două  partide  opuse,  că  alegerea  lui  Fotie 
a  fost  canonică,  el  nefiirtd  autorul  schismei  de  la  1054,  ci  victima  ignatie- 
nilor  pătimaşi.33 

V.  Grumel  constată  că  Fotie  nu  a  inaugurat  o  altă  schismă,  aseme¬ 
nea,  şi  E.  Amann  Încercând  să  fie  mai  moderat,  afirmă  că  s-a  exagerat 
schisma  din  secolul  al  IXdea,  deşi  Fotie  rămâne  vinovat  pentru  publicarea 
enciclicii  şi  contrazicerea  papei. 

M.  Jugîe  prezintă  un  tip  de  ultramontanism  exagerat  până  la  dena¬ 
turare  şi  ridicol  afirmând  că  Fotie  s-ar  fi  recunoscut  supus  papei  şi  câ 
Filioque  nu  era  obiect  de  discuţii,  ci  numai  orgoliul  lui  Fotie.34 

Concluzionând,  profesorul  Şesan  crede  că  Enciclica  patriarhului 
Fotie  din  867  a  fost  un  avertisment  dat  la  timp  faţă  de  cei  care  alunecau 
pe  panta  inovaţiilor  doctrinare  şi  că  ciocnirea  s-a  dus  în  primul  rând  între 
forurile  conducătoare  ale  celor  două  patriarhii.35 

Ciocnirea  dintre  Nicolae  I  şi  Fotie  s-a  făcut  exclusiv  pentru  pro¬ 
bleme  teologice  atunci  legate  de  primat  şi  Filioque.  Elementele  politice, 
diplomatice  şi  culturale  au  constituit  doar  decorul  vremii  feudale  dori¬ 
toare  să  profite  de  o  neînţelegere  de  autorităţi  înalte  de  care  simplii 
credincioşi  erau  străini. 

De  fapt  marea  ciocnire  dintre  Roma  şi  Constantinopol  în  veacul  lui 
Fotie  şi  Nicolae  s-a  făcut  pentru  Ortodoxie  şi  Catolicitate.36 

Prin  schismă  nu  s-a  rupt  Biserica  Mântuitorului  în  două  Biserici  ci 
antagonismul  papal  a  provocat  ciocnirea  dintre  catolicitatea  în  concep¬ 
ţie  papală  şi  ortodoxia  hristocentrică.  Unitatea  Bisericii  Mântuitorului  nu 
a  fost  atunci  frântă  ci  ea  s-a  menţinut,  căci  ortodocşii  tindeau  mai  departe 
spre  Catolicitatea  reală  a  Bisericii  Ortodoxe,  iar  latinii  nu  au  eliminat  din 

noţiunile  lor  teologice  pe  cea  de  Ortodoxie.  Marele  canonist  român  Liv'u 
Stan  stabileşte  netemeinicia  premiselor  papale  ale  întâietăţii  argumen¬ 
tând  în  acest  sens  înţelesul  strict  al  canoanelor  formulate  la  cele  şapte 
sinoade  ecumenice  din  cuprinsul  cărora  nu  se  desprinde  vreun  primat  al 
lui  Petru  faţă  de  ceilalţi  apostoli.37  Autorul  folosind  ca  izvoare  lucrări  ale 
lui  V.  Grummel,  Fr.  Dolger  prezintă  primatul  papal  în  cele  trei  aspecte 
ale  sale:  primatul  de  onoare,  jurisdicţie  şi  infailibilitatea,  concluzionând 
că  actul  de  anatematizare  de  la  1054  care  a  provocat  schisma  cea  mare 
a  aparţinut  numai  lui  Humbert,  formal  nefiind  confirmat  de  papa  Leon 
al  IX-lea  sau  urmaşii  lui,  chestiunea  jurisdicţiei  nefiind  nici  ea  dezbă¬ 
tută,  ceea  ce  arată  că  Roma  nu-şi  formulase  revendicările  în  privinţa  aces¬ 
tui  primat.38  în  privinţa  posibilităţilor  de  revenire  la  vechile  stări  de  fapt, 
autorul  crede  că  dificultăţile  ridicate  în  calea  unei  înţelegeri  pentru  refa¬ 
cerea  unităţii  de  odinioară  par  aproape  cu  neputinţă  de  înlăturat.  Calea 
care  trebuie  urmată  este  cea  a  înţelegerii  şi  a  păcii  la  întărirea  dragostei 
dintre  fraţi.  '  i  \  >u*  %  'j  ,  **£  ri  i*;j  tj  y  ... 

Profesorul  Grigorie  Marcu  este  de  părere  că  răspunsurile  biblice  ale 
inovaţiilor  papale  reprezintă  de  fapt  simple  pretexte  de  evadare  doctri¬ 
nară  din  limitele  Revelaţiei  divine  împărtăşită  oamenilor  menite  să  ca¬ 
mufleze  lipsa  de  concordanţă  a  unor  formulări  dogmatice  inovatoare  de 
dată  târzie  cu  învăţătura  lui  Hristos,  atât  cât  este  cuprinsă  în  Sfânta 
Scriptură.39 

Inovaţiile  doctrinare  în  numele  cărora  a  fost  sfâşiată  unitatea  Bise¬ 
ricii  creştine  nu  pleacă  de  la  Biblie,  nu-şi  au  izvorul  în  ea.  Faptul  că  toc¬ 
mai  ramura  apuseană  a  Bisericii  manifestă  ciudata  predilecţie  de  a  făuri 
periodic  dogme  noi  trebuia  să  ducă  la  nedumeriri  cum  s-a  întâmplat, 
trebuia  să  stârnească  luări  de  poziţie  şi  proteste  pe  cât  de  energice  pe 
atât  de  justificate. 

Ortodoxia,  atunci  când  a  fost  pusă  în  situaţia  de  a  alege  între  Hristos 
şi  pretinsul  său  „vicar“  pământesc,  nu  a  şovăit  alegând  definitiv  pe  Cel 
ce  i-a  dat  viaţă  şi  i-o  susţine.  Ea  repudiază  prompt  şi  energic  orice  tenta¬ 
tivă  de  desfacere  a  lui  Hristos  de  prerogativa-i  inalienabilă  de  la  suprem 
al  Bisericii  creştine.  Analizând  amănunţit  premisele  biblice  ale  erorilor 
papalităţii,  părintele  Grigorie  Marcu  înţelege  prin  acestea  primatul  papal, 
Filioque,  purgatoriul,  folosirea  azimei  la  Sfânta  Euharistie.40 

Un  studiu  foarte  interesant  asupra  urmărilor  schismei  la  români  l-a 
alcătuit  profesorul  Gheorghe  Moisescu.  Legături  nemijlocite  între  Scau¬ 
nul  papal  şi  români  nu  se  pot  dovedi  înainte  de  veacul  al  Xl-lea.  Faptul 
că  în  Ardeal  şi  Ungaria  stăpânii  erau  catolici,  iar  supuşii  ortodocşi,  a  dat 
propagandei  catolice  între  românii  aflaţi  sub  stăpânire  maghiară  un  avânt 
şi  un  caracter  cu  totul  diferit  de  al  celei  din  Moldova  şi  Ţara  Românească, 
în  secolul  al  XlII-lea  numărul  mare  al  românilor  ortodocşi  a  atras  luare- 
aminte  a  papilor  care  ţineau  atunci  mai  mult  ca  oricând  să  supună  scau¬ 
nului  roman  pe  toţi  creştinii  şi  să  stăpânească  cu  totul  ortodoxia  răsă¬ 
riteană.41 

Prăpastia  săpată  între  Bisericile  de  Apus  şi  de  Răsărit  prin  schisma 
de  la  1054  nu  s-a  mărginit  doar  la  duşmănia  dintre  papi  şi  patriarhi  sau 

la  dezbinarea  dintre  Roma  şi  Bizanţ,  cuprinzând  în  vâltoarea  ei  numai  pe 
greci  şi  pe  latini,  ci  ea  s-a  întins  cu  vremea  asupra  întregii  creştinătăţi, 
împărţind-o  în  două  tabere  vrăjmaşe:  catolicismul  şi  ortodoxia.42  Urmarea 
a  fost  că  din  pricina  ambiţiilor  papale,  începând  chiar  din  veacul  al  Xl-lea 
catolicismul  s-a  extins  asupra  tuturor  popoarelor  din  ţinuturile  rămase 
sub  ascultarea  patriarhiei  de  la  Constantinopol  încercând  necontenit  să 
le  abată  de  la  dreapta  credinţă  şi  să  le  treacă  sub  stăpânirea  Scaunului 
papal. 

Folosind  drept  izvoare  lucrările  lui  Michel  Lascaris,  G,  Schmidt, 
profesorul  Moisescu  face  incursiuni  în  ceea  ce  priveşte  încercările  de  ca¬ 
tolicizare  făcute  între  români  atât  în  Ţara  Românească  cât  şi  în  Moldova. 

Preotul  profesor  I.  G.  Coman  priveşte  întregul  eveniment  de  la  1054 
în  perspectiva  efectelor  pe  care  le-a  avut  şi  continuă  să  le  aibă  în  istoria 
Bisericii  creştine.  Ruperea  unităţii  Bisericii  a  avut  urmări  grave  nu  numai 
pentru  puterea  şi  coeziunea  misiunii  ei  în  lume  ei  şi  pentru  lucrarea  ei 
în  chiar  sufletele  creştinilor  împărţite  în  două.  Cele  zece  veacuri  de  schis¬ 
mă  între  Biserica  Răsăriteană  şi  cea  Apuseană  sunt  prea  dramatice  pentru 
a  nu  impune  refacerea  unităţii  celor  două  Biserici  dorită  cu  ardoare  de 
părinţii  şi  scriitorii  bisericeşti,  având  o  deosebită  sensibilitate  pentru  uni¬ 
tatea  ei,43  Urmărind  în  ce  constă  unitatea  Bisericii  patristice,  I.  G.  Coman 
redă  principalele  elemente  ale  acestei  unităţi  şi  anume:  Sfânta  Treime, 
Sfânta  împărtăşanie,  Tradiţia,  Ierarhia  şi  credincioşii,  între  elementele 
externe  ale  unităţii  Bisericii  semnalează  uşurinţa  circulaţiei  între  Apus 
şi  Răsărit,  călătoriile  misionare  ale  Sfântului  Apostol  Pavel  fiind  un  exem¬ 
plu  viu  în  acest  sens.  Traducerile  reprezintă  alt  element,  ideile  circulând 
foarte  uşor,  teologia  creştină  a  primelor  veacuri  difuzându-se  sub  predici, 
misiuni,  slujbe,  dar  mai  ales  prin  cărţi,  scrise  în  două  limbi  de  mare  cir¬ 
culaţie:  greaca  şi  latina  folosite  respectiv  în  răsăritul  şi  în  apusul  im¬ 
periului. 

Noua  cultură  creştină  fiind  mai  ales  în  primele  patru  veacuri  expri¬ 
mată  în  literatura  greacă  s-a  simţit  nevoia  de  traduceri  în  limba  latină  şi 
invers,44 

Monahismul,  alt  element  extern,  a  însemnat  o  puternică  legătură  de 
unire  între  cele  două  Biserici.  Literatura  monahală,  tratatele  despre  desă¬ 
vârşire  a  pus  la  unison  mii  de  inimi  din  clase  sociale  diferite  şi  din  zone 
geografice  îndepărtate  topindu-i  în  aceeaşi  flacără  mistuitoare  pentru 
Hristos.  Sinoadele  ecumenice  au  avut  ca  obiect  principal  păstrarea  unităţii 
de  credinţă  prin  apărarea  acesteia  împotriva  erorilor  şi  schismelor.45 

Astăzi  problematica  refacerii  unităţii  Bisericii  este  de  o  importanţă 
excepţională  pentru  creştini.  Pentru  ajungerea  la  acest  deziderat  este  ne¬ 
cesar  să  se  ajungă  la  unitatea  de  credinţă.  Acceptarea  liniilor  de  fond  ale 
teologiei  patristice  implică  discutarea  lor  în  cadrul  unui  sinod  ecumenic. 

Schisma  din  1054  poate  fi  înlăturată  prin  înlocuirea  primatului  papal 
necunoscut  Sfinţilor  Părinţi  cu  un  primat  de  onoare,  sinodul  ecumenic 
fiind  autoritatea  supremă  de  conducere  în  Biserica  sobornicească.  Unirea 
nu  înseamnă  supunerea  faţă- de  episcopul  Romei,  ci  îmbrăţişarea  şi  con¬ 
topirea  în  aceeaşi  dragoste  a  lui  Hristos. 

Ziua  de  7  decembrie  1965  rămâne  o  zi  memorabilă  şi  plină  de  sem¬ 
nificaţii,  zi  în  care  în  deplină  înţelegere  şi  fraternitate  Papa  Paul  al  Vl-lea 
şi  Patriarhul  Athenagoras  au  ridicat  anatemele  pe  care  cele  două  Biserici 
le-au  aruncat  una  împotriva  celeilalte. 

Desigur  mai  sunt  multe  de  făcut  pentru  refacerea  comuniunii  ecle- 
siale,  trebuind  clarificate  problemele  existente  între  ele.  Din  acest  mo¬ 
tiv  la  ora  actuală  aceste  Biserici  se  află  într-un  dialog  teologic  pe  care 
vor  să-l  poarte  în  mod  deschis  şi  sincer.  Pentru  aceasta.  Bisericile  nu  au 
voie  să  se  închidă  în  ele  însele,  ci  trebuie  să  se  îndrepte  una  spre  cea¬ 
laltă,  având  curajul  să  aducă  în  discuţie  chestiunile  considerate  sem¬ 
nificative. 

Pentru  aceasta  este  nevoie  de  încredere  şi  consideraţie  reciprocă. 
Pentru  întărirea  încrederii  şi  respectului  reciproc  dialogul  teologic  tre¬ 
buie  să  înceapă  cu  ceea  ce  a  numit  marele  Patriarh  Athenagoras  I  „dialo¬ 
gul  iubirii*4,  o  străduinţă  evidentă  a  Bisericilor  de  a  detensiona  relaţia  lor 
reciprocă  şi  a  diminua  tensiunile,  pentru  ca  între  ele  să  înflorească  o 
nouă  afecţiune  reciprocă. 

Sutele  de  ani  de  separaţie,  neînţelegerile  în  lucruri  mici  sau  mari 
au  creat  bariere  puternice  între  cele  două  Biserici.46  Aceste  bariere  pot 
fi  ridicate  de  conducătorii  bisericeşti  care  prin  diverse  întâlniri  pot  să 
pregătească  ţinerea  unui  sinod  ecumenic  unde  să  se  proclame  unirea  pen¬ 
tru  totdeauna  a  Bisericilor  lui  Hristos. 

Porunca  Mântuitorului  a  fost  „ca  toţi  să  fie  una“,  ceea  ce  obligă  as¬ 
tăzi  Bisericile  surori  la  consideraţie  şi  iubire  reciprocă,  căci  înainte  de 
toate  suntem  creştini,  deopotrivă  catolici  şi  ortodocşi,  purtători  ai  harului 
dăruit  în  mod  universal  de  către  Dumnezeu* 

PREDICA  LA  DUMINICA  A  III-A  DUPĂ  PAŞTI 

(a  Mironosiţelor) 

VALOAREA  TRUPULUI 


„Nu  ştiţi  că  voi  sunteţi  templul  lui 
Dumnezeu  şi  că  Duhul  lui  Dumnezeu  lo¬ 
cuieşte  în  voi?“  (I  Cor.  3,  16). 

Sf.  Evanghelie  de  astăzi  evocă  figura  femeilor  devotate  Mântuito¬ 
rului,  de  unde  şi  numele  duminicii  de  astăzi,  Duminica  Mironosiţelor, 
precum  şi  figura  lui  Iosif  din  Arimateea,  sfetnic  cu  mare  vază,  care  aş¬ 
tepta  şi  el  împărăţia  lui  Dumnezeu  care  împreună  au  purtat  de  grijă 
trupului  Domnului  de  la  luarea  de  pe  cruce  până  la  înviere. 

Iosif  dă  dovadă  de  mare  îndrăzneală  intrând  la  Pilat  să  ceară  tru¬ 
pul  răstignit  al  lui  Iisus  să-l  îngroape  cu  cheltuială  mare  şi  cu  cinste.  Iosif 
a  cumpărat  giulgi  de  in,  a  pogorât  trupul  mort  de  pe  cruce,  l-a  înfăşurat 
cu  giulgiul,  l-a  pus  într-un  mormânt  săpat  în  stâncă.  La  îngroparea  Dom¬ 
nului  a  venit  şi  Nicodim,  care  a  adus  amestecătură  de  smirnă  şi  ulei  ca 
la  o  sută  de  litri,  a  uns  cu  aromate  şi  a  legat  cu  cearşafuri  trupul  Dom¬ 
nului,  după  obiceiul  iudeilor  la  îngroparea  morţilor,  şi  l-au  îngropat  într-un 
mormânt  nou. 

Iar  după  ce  a  trecut  ziua  sâmbetei,  femeile  mironosiţe  au  cumpă¬ 
rat  miresme  ca,  venind  la  mormânt,  să  ungă  trupul  Domnului.  Aceasta 
din  dragostea  şi  evlavia  ce  o  aveau  pentru  Domnul,  dar  şi  pentru  ca  să 
împlinească  obiceiul  cel  de  atunci  pentru  morţi,  să  ungă  trupul  lui  cu  aro¬ 
mate  şi  cu  miruri,  ca  trupul  să  se  păstreze  nu  numai  bine  mirositor,  ci  şi 
nestricat. 

Aceste  fapte  ne  dau  prilejul  să  medităm  mai  atent  la  valoarea  tra¬ 
pului  omenesc  după  învăţătura  noastră  de  credinţă. 

întâi  de  toate  trebuie  să  ştim  că  în  centrul  creaţiei  stă  omul  „floa¬ 
rea  creaţiunii44,  un  microcosmos,  „chipul  şi  slava  lui  Dumnezeu44  (I  Cor. 
11,  7).  El  a  fost  creat  de  Dumnezeu  „după  chipul  Său44  (Fac.  1,  26),  cu 
puţin  mai  mic  decât  îngerii,  încununat  cu  slavă  şi  cu  cinste  (Ps.  8,  5), 
chemat  spre  un  urcuş  din  slavă  în  slavă  (II  Cor.  3,  8)  să  ajungă  la  asemă¬ 
nare  cu  Dumnezeu.  Dumnezeu  l-a  pus  stăpân  „peste  lucrul  mâinilor 
Sale"  (Evrei  2,  7). 

Conform  învăţăturii  creştine,  alcătuirea  fiinţei  umane  este  diho¬ 
tomică,  adică  din  două  elemente:  trup  şi  suflet,  amândouă  create  de  Dum¬ 
nezeu  -  cu  rosturi  bine  definite  în  buna  desfăşurare  a  vieţii  şi  sensului  ei 

major.  In  componenţa  fiinţei  umane  sufletul  este  chemat  să  deţină  cârma, 
primatul.  Sufletul  este  mărgăritarul  cel  mai  preţios  al  vieţii  noastre,  este 
chipul  lui  Dumnezeu  în  om;  este  scânteia  care  aprinde  dorurile  către 
adevăr,  bine  şi  frumos.  De  aceea  Mântuitorul  ne  atrage  atenţia  zicând; 
„Ce-i  va  folosi  omului  dacă  va  câştiga  lumea  întreagă,  iar  sufletul  său  îl 
va  pierde.  Sau  ce  va  da  omul  în  schimb  pentru  sufletul  săiu?“  (Matei  16,  26). 
Este  foarte  adevărat  că  omul  trăieşte  prin  sufletul  său,  prin  scânteia  di¬ 
vină  care-i  străbate  şi  stăpâneşte  trupul,  aşa  încât  legea  firii  omului 
este  ea  „trupul  să  asculte  de  suflet,  iar  sufletul  să  asculte  de  Dumnezeu'* 
(T.  Chiricuţă),  dar  antropologia  creştină  ortodoxă  acordă  şi  trupului  o 
mare  valoare  şi  un  rost  bine  determinat  în  ieonomia  mântuirii. 

1.  După  învăţătura  Bisericii,  valoarea  trupului  vine  mai  întâi  de 
la  faptul  că  este  creat  de  Dumnezeu  care  a  creat  şi  sufletul.  Prin  felul  cum 
l-a  creat,  arată,  de  asemenea,  că  i-a  acordat  o  atenţie  deosebită,  căci  pe 
când  pe  celelalte  fiiinţe  le-a  creat  numai  prin  cuvânt,  omul  însă,  a  fost 
creat  printr-o  intervenţie  specială  şi  directă;  Dumnezeu  însuşi  a  mode¬ 
lat  trupul  omului  din  ţărână  {Geneză  2,  7). 

2.  Valoarea  trupullud  se  întemeiază  în  al  doilea  rând,  pe  rostul 
foarte  important  pe  care-1  are  de  a  fi  organul  firesc  de  manifestare  a 
vieţii  sufleteşti  în  lumea  prezentă,  sufletul  fiind  principiul  animator  şi 
conducător  al  trupului.  Trupul  este  tot  aşa  de  necesar  sufletului  ca  şi 
vioara  pentru  exprimarea  cântecului  sau  ca  şi  „pana  pentru  transcrierea 
gândului"  (I.  Savin).  Sufletul  gândeşte,  vorbeşte  şi  munceşte  prin  trup. 
El  se  foloseşte  de  trup  ca  de  o  unealtă,  menită  a-i  sluji  până  la  moarte; 
Dar  precum  artistul  nu-i  tot  una  cu  vioara  şi  gândul  cu  pana,  tot  aşa  şi 
sufletul  nu-i  tot  una  cu  trupul.  Sufletul  are  rolul  artistului  şi  al  gându^ 
lui  creator  şi  conducător,  pe  când  trupul  are  rolul  de  a  sluji  sufletului  de 
a  fi  locaş  vremelnic,  curat  şi  devotat. 

Sfânta  Scriptură  rosteşte  cuvinte  frumoase  şi  de  apreciere  despre 
trup.  în  Vechiul  Testament,  proorocul  Isaia  spune:  „tot  trupul  va  vedea 
mântuirea  lui  Dumnezeu",  (40,  5)  iar  Ioil  spune:  „vărsa- Voi  Duhul  Meu 
peste  tot  trupul". 

însuşi  Mântuitorul  venit  pe  pământ  poartă  grijă  de  trupurile  oa¬ 
menilor  şi  zice:  „nu  cei  sănătoşi  au  nevoie  de  doctor,  ci  cei  bolnavi"  şi 
şi  însuşi  îngrijeşte  cu  mâinile  Sale  trupurile.  Nu  s-a  atins  el  de  ochii 
orbilor?  Nu  s-a  înduioşat,  nu  a  vindecat  El  pe  leproşi,  ciungi,  paralitici  şi 
pe  cei  care  s-au  apropiat  de  El  cu  credinţă?  Dar  mai  mult  decât  atât, 
oare  nu  El  a  readus  din  moarte  la  viaţă  trupul  fiicei  lui  Iair,  trupul  fiu  7 
lui  văduvei  din  Nain  şi  trupul  lui  Lazăr  cel  mort  de  patru  zile?  Sf.  Ap, 
Pavel  ne  interzice  să  ne  întinăm  pentru  că  el  este  templul  lui  Dumne¬ 
zeu"  (I  Cor.  3,  16),  sfătuindu-ne  „să  ne  curăţim  de  toată  întinăchmea 
trupului  şi  a  duhului,  desăvârşind  sfinţenia  întru  frica  lui  Dumnezeu"  (II 
Cor.  7,  1),  iar  în  altă  parte  zice:  „Dumnezeul  păcii  să  vă  sfinţească  pe  voi 
desăvârşit  şi  duhul  vostru  şi  sufletul  vostru  şi  trupul  păzească-se  în  întrer 
gime,  fără  prihană,  întru  venirea  Domnului  nostru  Iisus  Hristos"  —  ară¬ 
tând  prin  aceasta  că  trupul  prin  natura  sa  e  capabil  să  primească  desă¬ 
vârşirea,  şi  să  se  ferească  de  întinăciunile  ce  se  adaugă  prin  păcat.  Se  în- 

tâmplă  uneori  că  trupul  nu  ascultă  de  suflet.  Atunci  ajung  la  cârma  vie¬ 
ţii  omului  instinctele  animalice,  pornirile  inferioare,  care  întunecă  chi¬ 
pul  lui  Dumnezeu  în  om.  Când  sufletul  nu  mai  stăpâneşte  trupul  sau 
când  deviază  de  la  menirea  lui  divină,  atunci  viaţa  lui  se  degradează;  îşi 
pierde  din  puterea  şi  strălucirea  ei  originară.  In  acest  caz  în  loc  de-a  ajunge 
un  erou  moral,  un  sfânt,  omul  ajunge  un  rob,  un  înger  căzut,  poate  chiar 
un  demon. 

Prin  urmare  între  trup  şi  suflet  trebuie  să  existe  un  raport  de  pace 
Şi  armonie,  un  raport  de  prietenie  şi  solidaritate  sfântă.  Sf.  Ambrozie 
spune  că  „sufletul  păcătos  atrage  şi  trupul  celui  în  mocirla  păcatului41,  iar 
Sfântul  Chirii  al  Ierusalimului  arată  că  „trupul  dacă  este  în  comuniune 
cu  un  suflet  sfânt,  trupul  devine  templu  al  Duhului  Sfânt44. 

3.  Valoarea  trupului  rezultă  limpede  şi  din  misiunea  ce  o  are  de 
îndeplinit  în  lumea  aceasta  de  a  fi  creator  de  cultură  şi  civilizaţie.  Misiu¬ 
nea  aceasta  de  fiinţă  creatoare  şi  în  acelaşi  timp,  de  cuceritoare  şi  stăpâ- 
nitoare  a  forţelor  naturii  —  misiune  ce  i  s-a  dat  dintru  început  —  este  evi¬ 
dent  că  nu  şi-o  poate  realiza  fără  participarea  efectivă  şi  permanentă  a 
trupului.  „Nu  există  nici  o  participare  la  lume  în  viaţa  aceasta  -  scrie 
Tertulian  -  care  să  nu  se  săvârşească  în  trup.  Artele  se  împlinesc  cu  aju¬ 
torul  trupului,  studiile  şi  talentele,  cu  ajutorul  trupului.  Şi  aşa  întreaga 
activitate  a  sufletului  se  reazămă  pe  trup.  Iar  Sf .  Vasile  cel  Mare  ne  atrage 
atenţia  că  „între  celelalte  vieţuitoare  numai  omul  are  ţinută  dreaptă.  In 
timp  ce  patrupedele  privesc  spre  pământ  şi  se  pleacă  spre  pântece,  omul 
îşi  îndreaptă  privirea  spre  înalt  (cer),  fiind  arătat  prin  aceasta  că  el  nu 
este  menit  să  fie  rob  stomacului  şi  patimilor  legate  de  cele  de  sub  pân¬ 
tece,  ci  pentru  a  realiza  lucruri  măreţe44. 

4.  Valoarea  extraordinară  a  trupului  reiese  în  chip  lămurit  din  fap¬ 
tul  că  s-a  învrednicit  de  marea  cinste  de  a  fi  locaş  al  Mântuitorului  Hris- 
tos,  prin  întruparea  Sa  în  chip  de  om.  Proorocii  au  prezis  cu  mult  înainte 
întruparea  -  lucrarea  prin  care  s-a  realizat  comuniunea  dintre  Dumnezeu 
şi  om.  Sf.  Evanghelist  loan  spune  clar:  „Cuvântul  trup  s-a  făcut44,  s-a  să¬ 
lăşluit  între  noi44.  Prin  acceptarea  întrupării,  Domnul  şi-a  dat  o  dată  mai 
mult  aprobarea  Sa  pentru  trupul  omenesc.  Mai  mult,  prin  înălţarea  cu 
trupul  la  cer,  Iisus  Hristos  arată  credincioşilor  la  ce  neobişnuită  slavă  şi 
cinste  poate  fi  ridicat  trupul  omenesc. 

5.  Valoarea  trupului  reiese  din  rostul  lui  ca  factor  important  pen¬ 
tru  dobândirea  mântuirii.  Creştinii  ştiu  că  mântuirea  nu  se  poate  agonisi 
decât  în  răstimpul  cât  vieţuiesc  în  trup  şi  că  împreună  vor  fi  chemaţi 
cândva  la  judecata  de  pe  urmă,  să  dea  socoteală  de  tot  ce  au  făcut  în  lumea 
aceasta,  fie  bune,  fie  rele,  că  spune  clar  Sf.  Ev.  Ioan:  „Se  vor  scula  cei  ce 
au  făcut  cele  bune  spre  învierea  vieţii  şi  cei  ce  au  făcut  cele  rele  spre 
învierea  osândei44  (Ioan  10).  Se  poate  spune  că  nici  un  suflet  omenesc  nu 
se  mântuieşte  decât  prin  mijlocirea  trupului.  „Trupul,  -  scrie  Tertulian 
este  baza  mântuirii  sufletului.  Trupul  este  acela  care  ajută  sufletul  să  fie 
proprietatea  lui  Dumnezeu.  Căci  trupul  este  spălat  la  botez,  ca  sufletul  să 
se  purifice  de  petele  sale;  trupul  e  uns,  pentru  ca  sufletul  să  se  sfinţească. 
Trupul  e  umbrit  în  punerea  mâinilor  pentru  ca  spiritul  să  fie  luminat  prin 

Duhul.  Trupul  gustă  trupul  şi  sângele  lui  Hristos  pentru  ca  şi  sufletul  să 
se  hrănească  din  Dumnezeu".  Deci,  ceea  ce  este  asociat  la  muncă,  nu 
poate  fi  înlăturat  la  răsplată. 

6.  Şi  iată-ne  în  faţa  altui  adevăr  incontestabil  care  dă  valoare 
trupului:  trupurile  vor  învia  la  învierea  cea  de  obşte,  la  învierea  univer¬ 
sală,  de  la  sfârşitul  lumii,  aşa  cum  o  arată  elegiacul  profet  Iezechil  (cap. 
37).  învierea  Domnului  este  temelia  absolută  a  învierii  tuturor  celor  ce 
cred  în  El.  „Dacă  Hristos  n-a  înviat  -  zice  Sf.  Apostol  Pavel  -  zadarnică 
este  propovăduirea  noastră,  zadarnică  este  credinţa  voastră . . .  Dacă 
morţii  nu  înviază,  nici  Hristos  n-a  înviat.  Iar  dacă  Hristos  n-a  înviat, 
zadarnică  este  credinţa  voastră,  sunteţi  încă  în  păcatele  voastre  . . .  Dar 
acum  Hristos  a  înviat  din  morţi»  fiind  începătură  (a  învierii)  celor  ador¬ 
miţi  că  de  vreme  ce  printr-un  om  a  venit  moartea,  tot  printr-un  Om  şi 
învierea.  Căci  precum  în  Adam  toţi  mor  aşa  şi  în  Hristos  toţi  vor  învia" 
(I  Cor.  13,  14,  15-17,  20-22). 

Sf.  Apostol  Pavel  descrie  lapidar  „epilogul  cosmosului  uman"  în 
epistola  a  Il-a  către  Tesaloniceni:  Domnul  va  porunci  arhanghelului  să 
se  pogoare  din  cer  şi  să  sune  din  trâmbiţa  lui  Dumnezeu,  pentru  ziua 
judecăţii.  Acum  „cei  morţi  întru  Hristos  vor  învia  întâi.  După  aceea,  noi 
cei  vii,  care  vom  fi  rămas,  vom  fi  răpiţi,  împreună  cu  ei,  în  nori,  ca  să 
întâmpinăm  pe  Domnul  în  văzduh,  şi  aşa  pururea  cu  Domnul  vom  fi" 
(6,  16). 

Tot  Sf.  Apostol  Pavel  ne  arată  şi  fizionomia  trupurilor  înviate  care 
vor  fi  îmbrăcate  întru  nestricăciune  şi  nemurire.  Moartea  şi  păcatul 
atunci  vor  fi  biruite  (I  Cor.  15,  53-54). 

Este  foarte  adevărat  că  trupul  în  urma  păcatului  a  fost  supus  stri¬ 
căciunii  şi  morţii  fizice  şi  în  viaţa  aceasta  pământească  este  doar  un  cort, 
o  îmbrăcăminte,  un  templu  în  care  temporar  locuieşte  sufletul,  dar  prin 
harul  Mântuitorului  Hristos  trupul  se  va  bucura  de  înviere,  devenind  ne¬ 
muritor,  va  învia  ca  Domnul  Hristos  -  şi  unit  cu  sufletul,  va  trăi  în  veci, 
bineînţeles,  intr-un  chip  spiritualizat. 

O  dovadă  şi  o  rază  de  nădejde  o  avem  în  cinstirea  moaştelor. 

Respectul  faţă  de  trupurile  celor  adormiţi  este  încă  o  dovadă  că 
trupul  are  o  valoare,  despre  care  ne  vorbeşte  dintotdeauna  învăţătura  şi 
practica  Bisericii  noastre. 


învăţătura  noastră  creştină  scoate  in  evidenţă  că  trupul  este  un  com¬ 
ponent  indispensabil  şi  esenţial  al  vieţii  umane.  El  devine  împreună  cu 
sufletul,  obiect  de  respect  şi  iubire,  colaborator  şi  părtaş  la  bine  şi  la  rău, 
la  întreaga  viaţă  a  omului. 

Prin  mijlocirea  trupului  auzim  învăţăturile  de  credinţă,  primim 
elementele  materiale  ale  harului,  ne  hrănim  cu  pâinea  şi  vinul  Euharis¬ 
tiei  şi  prin  acestea  trupul  nostru  devine  locaş  al  Duhului  Sfânt,  iar  mem¬ 
brele  noastre  se  fac  mădulare  ale  lui  Hristos,  potrivit  cuvintelor:  „Nu 

ştiţi  că  voi  sunteţi  templul  Iui  Dumnezeu  şi  că  Duhul  lui  Dumnezeu  lo¬ 
cuieşte  în  voi?“  (I  Cor.  3, 16). 

Drept  aceea  să  luăm  aminte  la  îndemnurile  Sf.  Ap.  Pavel:  „Deci 
păcatul  să  nu  mai  domnească  în  trupul  vostru  muritor  şi  să  nu  mai  as¬ 
cultaţi  de  poftele  lui.  Să  nu  mai  daţi  în  stăpânirea  păcatului  mădularele 
voastre,  ca  nişte  unelte  ale  nelegiuirii,  ci  daţi-vă  pe  voi  înşivă  lui  Dum¬ 
nezeu,  ca  vii,  din  morţi  cum  eraţi  şi  daţi  lui  Dumnezeu  mădularele  voas¬ 
tre  ca  pe  nişte  unelte  ale  neprihănirii"  (Romani  6,  12). 

Pentru  că  Duhul  din  noi  este  arvuna  învierii  trupului,  cum  spune 
acelaşi  Apostol:  Şi  dacă  Duhul  celui  ce  a  înviat  pe  Iisus  din  morţi  locu¬ 
ieşte  în  voi,  cel  ce  a  înviat  pe  Iisus  Hristos  din  morţi  va  învia  şi  trupurile 
voastre  muritoare  prin  Duhul  Său,  care  locuieşte  în  voi  (Rom.  8,  11). 

Să  punem  la  inimă  îndemnul  de  la  ectenie:  „Pe  noi  înşine  şi  unul  pe 
altul  şi  toată  viaţa  noastră  lui  Hristos  să  o  dăm"  şi  atunci  vom  putea  cânta 
cântarea  de  biruinţă:  „Hristos  a  înviat  din  morţi,  cu  moartea  pe  moarte 
călcând  şi  celor  din  morminte  viaţă  dăruindu-le;  şi  nouă  ne-a  dăruit  viaţă 
veşnică.  închinămu-ne  învierii  Lui  celei  de  a  treia  zi".  AMIN. 


> 


Pr.  Gh.  STREZA 


PREDICA  LA  DUMINICA  RUSALIILOR 
—  Biserica  şi  însuşirile  ei  — 


„(Cred)  şi  întru  una ,  sfântă ,  sobornicească  şi 
apostolească  Biserică “  (Articolul  9  din  Sim¬ 
bolul  credinţei). 


Iubiţi  credincioşi, 

Prăznuim  astăzi  Pogorârea  Sfântului  Duh  -  în  chip  de  limbi  ca  de 
foc  -  peste  Sfinţii  Apostoli,  sau  Rusaliile,  eveniment  unic  în  istoria  mân¬ 
tuirii,  petrecut  în  Ierusalim,  la  cincizeci  de  zile  de  la  învierea  Mântuito¬ 
rului  şi  la  zece  zile  de  la  slăvită  Sa  înălţare  la  cer.  Se  împlinea  astfel 
făgăduinţa  pe  care  le-o  făcuse  Mântuitorul  Sfinţilor  Apostoli  înainte  de 
înălţare,  că  „vor  fi  botezaţi  întru  Duhul  Sfânt",  care  le  va  da  puterea  sâ-I 
fie  martori  din  Ierusalim  „până  la  marginile  pământului"  (F.  Ap.  1,  4-5 
şi  8).  Faptul  în  sine  este  relatat  în  pericopa  „apostolică"  citită  azi  la  Sfânta 
Liturghie,  din  cartea  „Faptele  Apostolilor",  scrisă  de  Sfântul  Evanghe¬ 
list  Luca.  Din  cele  relatate  de  el  aflăm  că,  după  pogorârea  Duhului  Sfânt 
şi  după  cuvântarea  Sfântului  Apostol  Petru,  s-au  botezat  „ca  la  trei  mii 
de  suflete"  (cf.  F.  Ap,  2,  1-41).  In  felul  acesta  a  luat  naştere,  în  chip  vă¬ 
zut,  Biserica  lui  Iisus  Hristos,  în  Ierusalim,  în  urmă  cu  aproape  două  mii 
de  ani.  Din  aceste  motive  socotim  că  e  bine  ca  în  cuvântul  de  învăţătură 
de  astăzi  să  vorbim  despre  Biserică  şi  mai  cu  seamă  despre  însuşirile  ei, 
potrivit  celor  scrise  în  Sfânta  Scriptură  şi  celor  ce  ne  învaţă  Sfânta  Tra¬ 
diţie. 

Prin  Biserică  înţelegem  aşezământul  sfânt  întemeiat  de  Domnul 
nostru  Iisus  Hristos  pentru  mântuirea  credincioşilor.  Mântuitorul  a  înte¬ 
meiat  Biserica  Sa  pe  cruce  (F.  Ap.  20,  28),  iar  în  chip  văzut  în  ziua  Cinci- 
zecimii,  când  a  trimis  pe  Duhul  Sfânt  în  chipul  limbilor  ca  de  foc  asupra 
Sfinţilor  Apostoli.  Aceştia  au  întemeiat  atunci,  prin  cuvântul  lor,  prima 
obşte  de  credincioşi,  botezându-se  „ca  la  trei  mii  de  suflete"  (F.  Aposto¬ 
lilor  2,  41). 

Sfânta  Scriptură  ne  învaţă  că  Mântuitorul  este  capul  Bisericii,  iar 
Biserica  este  Trupul  Lui.  Sfântul  Apostol  Pavel  scria  efesenilor:  „Şi  L-a 
dat  (pe  Hristos)  cap  Bisericii  care  este  trupul  Lui"  (Efes.  2,  22-23).  Noi, 
credincioşii,  suntem  mădulare  ale  trupului  lui  Hristos,  adică  ale  Bise¬ 
ricii  (Rom.  12,  5;  I  Cor.  12,  27). 

Biserica  este  aceea  care  continuă  lucrarea  Mântuitorului  pe  pă¬ 
mânt,  căci  El  i-a  dat  întreita  putere:  de  a  învăţa  adevărul  dumnezeiesc 
(Mt.  28,  19),  de  a  săvârşi  Sfintele  Taine  şi  slujbe  bisericeşti  (In.  20,  22- 
23;  Lc,  22-19;  I  Cor.  11,  24-25)  şi  de  a  conduce  pe  credincioşi  pe  calea  ade- 

ştiţi  că  voi  sunteţi  templul  lui  Dumnezeu  şi  că  Duhul  lui  Dumnezeu  lo¬ 
cuieşte  în  voi?“  (I  Cor.  3,  16). 

Drept  aceea  să  luăm  aminte  la  îndemnurile  Sf.  Ap.  Pavel:  „Deci 
păcatul  să  nu  mai  domnească  în  trupul  vostru  muritor  şi  să  nu  mai  as¬ 
cultaţi  de  poftele  lui.  Să  nu  mai  daţi  în  stăpânirea  păcatului  mădularele 
voastre,  ca  nişte  unelte  ale  nelegiuirii,  ci  daţi-vă  pe  voi  înşivă  lui  Dum¬ 
nezeu,  ca  vii,  din  morţi  cum  eraţi  şi  daţi  lui  Dumnezeu  mădularele  voas¬ 
tre  ca  pe  nişte  unelte  ale  neprihănirii44  (Romani  6,  12). 

Pentru  că  Duhul  din  noi  este  arvuna  învierii  trupului,  cum  spune 
acelaşi  Apostol:  Şi  dacă  Duhul  celui  ce  a  înviat  pe  Iisus  din  morţi  locu¬ 
ieşte  în  voi,  cel  ce  a  înviat  pe  Iisus  Hristos  din  morţi  va  învia  şi  trupurile 
voastre  muritoare  prin  Duhul  Său,  care  locuieşte  în  voi  (Rom.  8,  11). 

Să  punem  la  inimă  îndemnul  de  la  ectenie:  „Pe  noi  înşine  şi  unul  pe 
altul  şi  toată  viaţa  noastră  lui  Hristos  să  o  dăm44  şi  atunci  vom  putea  cânta 
cântarea  de  biruinţă:  „Hristos  a  înviat  din  morţi,  cu  moartea  pe  moarte 
călcând  şi  celor  din  morminte  viaţă  dăruindu-le;  şi  nouă  ne-a  dăruit  viaţă 
veşnică.  Inchinămu-ne  învierii  Lui  celei  de  a  treia  zi44.  AMIN. 

•  ■  .  Pr.  Gh.  STREZ A 


t  • 


PREDICĂ  LA  DUMINICA  RUSALIILOR 
—  Biserica  şi  însuşirile  ei  — 


„(Cred)  şi  întru  una ,  sfântă ,  sobornicească  şi 
apostoleascâ  Biserică''  (Articolul  9  din  Sim¬ 
bolul  credinţei). 


Iubiţi  credincioşi, 

Prăznuim  astăzi  Pogorârea  Sfântului  Duh  -  în  chip  de  limbi  ca  de 
foc  -  peste  Sfinţii  Apostoli,  sau  Rusaliile,  eveniment  unic  în  istoria  mân¬ 
tuirii,  petrecut  In  Ierusalim,  la  cincizeci  de  zile  de  la  învierea  Mântuito¬ 
rului  şi  la  zece  zile  de  la  slăvită  Sa  înălţare  la  cer.  Se  împlinea  astfel 
făgăduinţa  pe  care  le-o  făcuse  Mântuitorul  Sfinţilor  Apostoli  înainte  de 
înălţare,  că  „vor  fi  botezaţi  întru  Duhul  Sfânt",  care  le  va  da  puterea  sâ-I 
fie  martori  din  Ierusalim  „până  la  marginile  pământului"  (F.  Ap.  1,  4-5 
şi  8).  Faptul  în  sine  este  relatat  în  pericopa  „apostolică"  citită  azi  la  Sfânta 
Liturghie,  din  cartea  „Faptele  Apostolilor",  scrisă  de  Sfântul  Evanghe¬ 
list  Luca.  Din  cele  relatate  de  el  aflăm  că,  după  pogorârea  Duhului  Sfânt 
şi  după  cuvântarea  Sfântului  Apostol  Petru,  s-au  botezat  „ca  la  trei  mii 
de  suflete"  (cf.  F.  Ap.  2,  1-41).  în  felul  acesta  a  luat  naştere,  în  chip  vă¬ 
zut,  Biserica  lui  Iisus  Hristos,  în  Ierusalim,  în  urmă  cu  aproape  două  mii 
de  ani.  Din  aceste  motive  socotim  că  e  bine  ca  în  cuvântul  de  învăţătură 
de  astăzi  să  vorbim  despre  Biserică  şi  mai  cu  seamă  despre  însuşirile  ei, 
potrivit  celor  scrise  în  Sfânta  Scriptură  şi  celor  ce  ne  învaţă  Sfânta  Tra¬ 
diţie. 

Prin  Biserică  înţelegem  aşezământul  sfânt  întemeiat  de  Domnul 
nostru  Iisus  Hristos  pentru  mântuirea  credincioşilor.  Mântuitorul  a  înte¬ 
meiat  Biserica  Sa  pe  cruce  (F.  Ap.  20,  28),  iar  în  chip  văzut  în  ziua  Cinci- 
zecimii,  când  a  trimis  pe  Duhul  Sfânt  în  chipul  limbilor  ca  de  foc  asupra 
Sfinţilor  Apostoli.  Aceştia  au  întemeiat  atunci,  prin  cuvântul  lor,  prima 
obşte  de  credincioşi,  botezându-se  „ca  la  trei  mii  de  suflete"  (F.  Aposto¬ 
lilor  2,  41). 

Sfânta  Scriptură  ne  învaţă  că  Mântuitorul  este  capul  Bisericii,  iar 
Biserica  este  Trupul  Lui.  Sfântul  Apostol  Pavel  scria  efesenilor:  „Şi  L-a 
dat  (pe  Hristos)  cap  Bisericii  care  este  trupul  Lui"  (Efes.  2,  22-23).  Noi, 
credincioşii,  suntem  mădulare  ale  trupului  lui  Hristos,  adică  ale  Bise¬ 
ricii  (Rom.  12,  5;  I  Cor.  12, 27). 

Biserica  este  aceea  care  continuă  lucrarea  Mântuitorului  pe  pă¬ 
mânt,  căci  El  i-a  dat  întreita  putere:  de  a  învăţa  adevărul  dumnezeiesc 
(Mt.  28,  19),  de  a  săvârşi  Sfintele  Taine  şi  slujbe  bisericeşti  (In.  20,  22- 
23;  Lc.  22-19;  I  Cor.  11,  24-25)  şi  de  a  conduce  pe  credincioşi  pe  calea  ade- 

vârâtei  trăiri  creştineşti  (Lc.  10,  16;  In.  20,  21).  Cu  alte  cuvinte,  Mântui¬ 
torul  a  lăsat  ca  Biserica  să-I  continue  lucrarea  de  mântuire  prin  cele  trei 
puteri  sau  slujiri  pe  care  le-a  avut  El  pe  pământ:  învăţătorească,  arhie¬ 
rească  sau  sfinţitoare  şi  împărătească  sau  de  conducere. 

In  Biserică,  Mântuitorul  împărtăşeşte  harul  Său  mântuitor  prin  Du¬ 
hul  Sfânt,  în  Sfintele  Taine.  De  aceea,  numai  în  Biserică  există  mântuire 
şi  nimeni  nu  poate  să  se  mântuiască  dacă  nu  este  mădular  al  trupului  lui 
Hristos,  adică  al  Bisericii.  Un  credincios  care  se  desprinde  de  Biserică, 
adică  de  Trupul  tainic  al  lui  Hristos,  este  mort  duhovniceşte,  pierzându-şi 
mântuirea.  Sfântul  Ciprian  scria  că  nu  poate  nimeni  să  aibă  pe  Dumne¬ 
zeu  ca  tată,  dacă  nu  are  Biserica  de  mamă. 

Biserica  nu  greşeşte  niciodată,  tocmai  pentru  faptul  că  este  trupul 
lui  Hristos,  iar  El  capul  ei,  şi  pentru  că  în  ea  lucrează  neîncetat  Duhul 
Sfânt,  prin  Harul  Său.  Din  această  pricină,  Sfântul  Apostol  Pavel  numeşte 
Biserica  „stâlp  şi  temelie  adevărului"  (I  Tim.  3,  15).  Ea  este  nebiruită  în 
adevărul  ei  dumnezeiesc. 

Biserica,  asemenea  Mântuitorului,  are  două  înfăţişări:  una  văzută  şi 
alta  nevăzută.  Are  o  înfăţişare  văzută  pentru  că  este  pe  pământ,  având 
membrii  văzuţi,  cu  o  conducere  bisericească  văzută,  cu  slujbe  şi  rân¬ 
duieli  văzute.  Dar  are  şi  o  înfăţişare  nevăzută,  căci  nevăzut  este  înte¬ 
meietorul  şi  Capul  ei,  nevăzuţi  simt  membrii  ei  care  au  trecut  din  această 
viaţă,  nevăzută  este  lucrarea  Sfântului  Duh  din  ea  şi  nevăzută  este  legă¬ 
tura  duhovnicească  ce  uneşte  toate  mădularele  Bisericii  între  ele,  dar  şi 
cu  Iisus  Hristos,  formând  un  singur  trup. 

Ca  membri  ai  Bisericii  sunt  socotiţi  toţi  credincioşii  botezaţi  cu  bo¬ 
tezul  creştin,  adică  în  numele  Sfintei  Treimi,  care  mărturisesc  aceeaşi  cre¬ 
dinţă,  care  se  împărtăşesc  cu  aceleaşi  Sfinte  Taine  şi  care  stau  sub  ocâr- 
muirea  văzută  a  aceleiaşi  ierarhii  bisericeşti.  Din  Biserică  fac  parte  atât 
cei  drepţi,  cât  şi  cei  păcătoşi  căci,  după  cum  spunea  Sfântul  Apostol  Pa¬ 
vel:  „într-o  casă  mare  nu  sunt  doar  vase  de  aur  şi  de  argint,  ci  şi  de  lemn 
şi  de  lut  şi  unele  sunt  spre  cinste,  iar  altele  spre  necinste"  (II  Tim.  2,  20). 
însuşi  Mântuitorul  a  arătat,  prin  mai  multe  pilde,  că  şi  păcătoşii  fac 
parte  din  Biserică:  pilda  neghinelor  (Mt.  13,  24-30),  a  năvodului  (Mt.  13, 
47-48),  a  celor  zece  fecoare  (Mţ.  25,  1-13),  cu  oaia  cea  rătăcită  (Mt.  18, 
12-13)  şi  altele.  Cei  păcătoşi  sau  cei  rătăciţi  sunt  socotiţi  ca  membre  sau 
mădulare  bolnave  ale  Bisericii,  de  care  trebuie  să  avem  grijă  deosebită, 
spre  a-i  aduce  la  calea  mântuirii. 

Dar  nu  numai  credincioşii  vii,  ci  şi  cei  adormiţi  întru  dreapta  cre¬ 
dinţă  şi  nădejdea  învierii  sunt  socotiţi  membri  ai  Bisericii.  Aceşt  a  alcă¬ 
tuiesc  Biserica  „biru'toare"  sau  „triumfătoare",  pentru  că  ei  au  trecut 
pragul  acestei  vieţi  de  luptă,  primind  drept  răsplată  „cununa  neveştejită  a 
măririi"  (I  Petru  5,  4).  Spre  deosebire  de  Biserica  luptătoare,  din  cea 
triumfătoare  fac  parte  numai  cei  drepţi,  la  care  se  adaugă  şi  îngeriL 
Amândouă  aceste  Biserici  alcătuiesc  acelaşi  trup  al  lui  Hristos,  fiind 
legate  întreolaltă  prin  virtutea  iubirii,  care  se  arată,  pe  de  o  parte,  prin 
rugăciunile  celor  vii  pentru  cei  morţi,  iar  pe  de  altă  parte,  prin  mijlo¬ 
cirea  celor  adormiţi  pentru  cei  care  mai  sunt  încă  în  această  viaţă. 


îndrumări  omiletice 

Mântuitorul  Iisus  Hristos,  întemeind  Biserica,  a  aşezat  în  ea  o  anu¬ 
mită  ordine  şi  rânduială.  în  chip  nevăzut,  Biserica  este  condusă  de  El  în¬ 
suşi,  iar  în  chip  văzut  conducerea  Bisericii  o  asigură  ierarhia  biseri¬ 
cească.  Această  ierarhie  îşi  are  obârşia  de  la  însuşi  Mântuitorul  care  i-a 
ales  pe  cei  12  Apostoli  (Mt.  10,  1-3;  Lc.  9,  1-6),  apoi  pe  cei  70  de  ucenici 
(Lc.  10,  1-11),  primii  fiind  întăriţi  pe  deplin  în  slujba  lor  după  pogorârea 
Duhului  Sfânt,  la  Cincizecime.  La  rândul  lor,  Sfinţii  Apostoli  au  aşezat 
în  Biserică  episcopi,  preoţi  şi  diaconi,  ca  să  propovăduiască  cuvântul  ade¬ 
vărului,  să  păstorească  obştea  creştinilor  şi  să  sfinţească  pe  credincioşi 
prin  Sfintele  Taine  şi  slujbe  bisericeşti.  Credincioşii  de  rând  sunt  numiţi 
şi  „laici44  sau  „mireni44.  Sfântul  Apostol  Pavel  vorbeşte  de  ierarhia  bise¬ 
ricească  prin  cuvintele:  „Iar  fiecăruia  dintre  noi  i  s-a  dat  harul  după  mă¬ 
sura  darului  lui  Hristos  ...  El  i-a  dat  pe  unii  ca  să  fie  apostoli,  pe  alţii 
profeţi,  pe  alţii  binevestitori,  pe  alţii  păstori  sau  învăţători,  ca  să-i  pregă¬ 
tească  pe  sfinţi  pentru  lucrarea  slujirii  spre  zidirea  trupului  lui  Hristos44 
(Efes.  4,  7,  11-12;  vezi  şi  I  Cor.  12,  27-28).  Iar  în  altă  parte,  tot  Sfântul 
Pavel  scria  despre  ierarhie:  „Noi  suntem  împreună  lucrători  cu  Dum¬ 
nezeu'1,  iar  despre  credincioşi:  „Voi  sunteţi  ogorul  lui  Dumnezeu,  zidirea 
lui  Dumnezeu44  (I  Cor.  3,9). 

Din  articolul  9  din  Simbolul  credinţei  am  putut  constata  că  Biserica 
este  „una,  sfântă,  sobornicească  şi  apostolească44.  De  aici  reiese  că  Bise¬ 
rica  are  patru  însuşiri  sau  atribute.  Să  vedem  ce  înţeles  are  fiecare  din¬ 
tre  ele. 

Zicem  că  Biserica  este  „una“,  pentru  că  Unul  este  şi  Întemeietorul 
şi  Capul  ei,  Domnul  nostru  Iisus  Hristos.  El  vorbeşte  despre  o  singură 
turmă  şi  un  singur  păstor  (In.  10,  16),  arătându-şi  dorinţa  ca  „toţi  să  fie 
una44  (In.  17,  21).  Unul  este  şi  Duhul  Sfânt  care  însufleţeşte  Biserica  cu 
harul  dumnezeiesc,  una  este  credinţa  şi  învăţătura  Bisericii,  precum  una 
este  şi  adevărata  cale  care  duce  la  mântuire.  Sfinţii  Părinţi  au  arătat  în 
repetate  rânduri  că  Biserica  este  una.  De  pildă,  Sfântul  Ciprian  d;n  Car- 
tagina  (secolul  III)  zicea:  „Biserica  este  una,  cu  toate  că,  răspândindu-se 
credinţa,  membrii  ei  sunt  mulţi  la  număr.  Astfel  şi  soarele  are  mai  multe 
raze,  dar  este  unul  singur.  Asemenea  un  arbore  are  multe  ramuri,  dar 
este  un  singur  arbore,  sau  cu  toate  că  dintr-un  izvor  curg  mai  multe 
râuleţe  şi  apele  curg  cu  îmbelşugare,  totuşi  se  păstrează  unitatea  cu  iz¬ 
vorul44. 

Biserica  este  „sfântă",  pentru  că  sfânt  este  şi  Capul  ei,  sfânt  este 
Duhul  care  sălăşluieşte  în  ea,  sfântă  este  învăţătura  pe  care  o  propovă- 
duieşte,  sfinte  sunt  mijloacele  pe  care  le  foloseşte  pentru  a  aduce  pe  oa¬ 
meni  la  mântuire.  Sfântul  Apostol  Pavel  scria  efesenilor:  „Hristos  a  iubit 
Biserica  şi  S-a  dat  pe  Sine  pentru  ea,  ca  s-o  sfinţească  prin  cuvânt,  după 

ce  a  curăţit-o  prin  baie  de  apă  şi  ca  s-o  înfăţişeze  Sieşi  Biserică  slăvită, 
fără  să  aibă  întinăciune  sau  prihană,  sau  altceva  de  acest  fel,  ci  să  fie 
sfântă  şi  fără  prihană44  (Efes.  5,  25-27).  Membrii  păcătoşi  ai  Bisericii  nu 
pătează  cu  nimic  sfinţenia  ei,  căci  nu  membrii  Bisericii  o  sfinţesc,  ci  Bise¬ 
rica  îi  sfinţeşte  pe  membrii  ei. 

Mântuitorul,  trimiţând  pe  Sfinţii  Apostoli  la  propovăduire,  le-a  po¬ 
runcit:  „Mergeţi  şi  învăţaţi  toate  neamurile,  botezându-le  în  numele  Ta¬ 
tălui  şi  al  Fiului  şi  al  Sfântului  Duh44  (Mt.  28,  19).  Sfântul  Pavel  ne  învaţă 
că  în  Biserica  lui  Hristos  nu  se  face  nici  o  deosebire  de  neam:  „Nu  este 
elin  şi  iudeu,  tăiere  împrejur  şi  netăicre,  barbar,  scit,  rob  şi  liberi,  ci  toate 
şi  întru  toţi  Hristos44  (Colos.  3,  11).  Sfântul  Chirii  al  Ierusalimului,  vor¬ 
bind  despre  aceste  lucruri,  scria:  „Biserica  se  numeşte  sobornicească  pen¬ 
tru  că  ea  este  în  toată  lumea,  de  la  o  margine  a  pământului  la  alta;  pen¬ 
tru  că  ea  învaţă  soborniceşte  şi  fără  greşeală  toate  dogmele  care  trebuiesc 
să  ajungă  la  cunoştinţa  oamenilor  despre  lucrările  văzute  şi  nevăzute,  ce¬ 
reşti  şi  pământeşti;  pentru  că  ea  tratează  soborniceşte  şi  vindecă  tot  felul 
de  păcate  săvârşite  de  suflet  şi  de  trup44. 

Biserica  este  „aposiolească" ,  pentru  că  a  fost  întemeiată  de  Mân¬ 
tuitorul  „pe  temelia  apostolilor  şi  a  proorocilor,  piatra  cea  din  capul  un¬ 
ghiului  fiind  însuşi  Iisus  Hristos44  (Efes.  2,  20).  Sfinţii  Apostoli  au  fost  a- 
ceia  care  au  întemeiat  şi  au  organizat  cele  dintâi  comunităţi  creştine.  Bi¬ 
serica  păstrează  neschimbată  învăţătura  dată  de  Mântuitorul  prin  Sfinţii 
Apostoli,  precum  şi  darurile  Sfântului  Duh  primite  de  Sfinţii  Apostoli  în 
chip  neîntrerupt  până  azi. 

Iubiţi  credincioşi , 

Astăzi  Biserica  creştină  este  împărţită  în  mai  multe  ramuri.  Dar 
Biserica  adevărată  este  cea  Ortodoxă,  pentru  că  ea  a  păstrat  fără  schim¬ 
bare  întreaga  învăţătură  şi  toate  rânduielile  date  de  Mântuitorul  Iisus 
Hristos,  aşa  cum  le-a  predat  Sfinţilor  Apostoli  şi  cum  le-au  statornicit 
Sfinţii  Părinţi  şi  cele  şapte  Sinoade  ecumenice  sau  a  toată  lumea.  Datoria 
sfântă  a  oricărui  bun  creştin,  care  este  un  mădular  al  Bisericii,  este  aceea 
de  a-şi  iubi  Biserica,  de  a  ţine  cu  sfinţenie  învăţăturile  ei  şi  de  a  se  uni 
cu  Trupul  Mântuitorului,  care  este  veşnic  prezent  în  Biserică,  prin  Sfânta 
împărtăşanie.  Să  plecăm  la  casele  noastre  luminaţi  de  razele  binefăcă¬ 
toare  ale  Duhului  Sfânt,  care  S-a  pogorât  peste  Sfinţii  Apostoli  şi  să-L 
rugăm  să  ne  învrednicească  de  darurile  Sale  cele  bogate  acum  şi  în  veci. 
Amin. 


Pr.  Prof.  Dr.  MIRCEA  PĂCURARIU 


Recenzii 


Antonie  Plămădeală,  CUVINTE  DUHOVNICEŞTI,  Sibiu,  2000, 
390  p. 


Pentru  cei  ce  cunosc  scrisul  Mitropolitului  ANTONIE,  li  s-ar  părea 
de  prisos  să  le  mai  explic  de  ce  insist  spre  o  filocalie  a  cuvintelor  când  îi 
recompun,  imaginar,  întreaga  operă  cărturărească.  Aş  putea  spune,  fără 
să  mi  se  pară  nepotrivit,  că  este  un  filocalie  al  cuvintelor  ce  caută  necon¬ 
tenit  expresia  şi  expresivitatea.  Aşa  am  regăsit  şi  cartea  de  faţă:  Cuvinte 
duhovniceşti ,  ca  pe  o  lecţie  de  duhovnicie  şi  de  cunoaştere  întru  con¬ 
ştiinţă. 

Autorul  ne  invită  la  o  lectură  „bună,  liniştită,  fiindcă  această  carte 
e  o  carte  de  învăţătură44.  Şi  abia  după  ce  am  citit-o  am  înţeles  de  ce 
cairtea  aceasta  e  mai  mult  decât  o  carte44. 

Ea  reuneşte,  în  parte,  articole  publicate  în  „Telegraful  Român14, 
conferinţe  ţinute  în  ţară  şi  străinătate,  dar  şi  multe  gânduri  adunate  în 
crugul  anilor.  E  o  „prelungire14  a  cărţii  „Tradiţie  şi  libertate  în  spiritua¬ 
litatea  ortodoxă44,  tratată  în  acelaşi  cuceritor  stil  colocvial,  ce  te  face  să 
re-parcurgi  „Tâlcuiri  noi  la  texte  vechi41  printr-o  „Biserică  slujitoare44  ca¬ 
pabilă  să  redea  dimensiunea  „preotului  în  Biserică,  în  lume  şi  acasă44. 

Autorul  ne  propune  o  multitudine  de  teme  „despre  care  fiecare 
crede  că  ştie  totul,  dar  citindu-le  descoperă  că  în  legătură  cu  fiecare  îi 
mai  trebuia  ceva,  şi  anume  ceva  esenţial44  (p.  5). 

Mitropolitul  Antonie  aduce  în  atenţia  noastră  două  teme  importante 
şi  delicate:  ascultarea  şi  libertatea  în  viaţa  monahală  şi  în  cea  Ia  că,  pre¬ 
cizând  că  ascultarea  în  mănăstiri  are  regulile  ei,  dar  dincolo  de  reguli  are 
o  semnificaţie  de  mare  adâncime,  ea  făcând  parte  din  asceza  pe  care  şi-o 
impun  cei  care  vor  să  se  desăvârşească.  Ea  este  unul  din  instrumentele 
desăvârşirii,  cu  o  veche  tradiţie  în  viaţa  duhovnicească,  tradiţie  verifi¬ 
cată  de  multe  zeci  de  secole  şi  dovedită  sănătoasă  şi  eficace.  Dacă  asculta¬ 
rea  nu  e  bine  înţeleasă,  atât  de  către  cel  care  porunceşte,  cât  şi  de  cel 
care  ascultă,  ea  îşi  pierde  caracterul  de  asceză,  şi  pe  acela  de  virtute. 
Ea  îşi  găseşte  valoarea  prin  faptul  că  e  liber  asumată  de  ucenicul  care 

ştie  ce  vrea  şi  liber  consimţită  de  duhovnicul  care  ştie  să  dea.  Marele 
duhovnic  de  azi  -  spune  autorul  -  e  smeritul  ascultător  de  ieri,  rămas  în 
ascultare  şi  acum,  rămas  în  duhul  ascultării  de  părintele  lui,  ca  să  nu 
cadă  în  orgoliu.  Cel  dintâi  lucru  pe  care  îl  învaţă  şi  îl  predă  este  disci¬ 
plina  duhovnicească  de  care  avem  atât  de  mare  nevoie  astăzi  precum 
avem  nevoie  de  duhovnic. 

O  altă  temă  majoră  desprinsă  din  cartea  neobositului  cărturar  re¬ 
pune  în  valoare  dimensiunea  duhovnicească  a  doi  mari  părinţi  ai  Pustiei: 
Awa  Antonie  şi  Awa  Moise,  prezentându-i  ca  modele  de  regăsire  a  du¬ 
hovnicescului  prin  duhovnic.  Filocalia  cuvintelor  este  redată  prin  stilul 
inconfundabil  al  autorului,  prin  fineţea  analitică  ce  te  face  să  regândeşti 
relaţia  duhovnic  -  ucenic  pornind  de  la  o  nevoie  ontologică  de  căutare 
întru  asemănare.  Sunt  pagini  care  ne  limpezesc  dificila  înţelegere  a  „şco¬ 
lii  Pustiei",  un  adevărat  catehism  atât  pentru  duhovnicul  zilelor  noastre 
cât  şi  pentru  creştinul  doritor  de  mântuire  căci  „împărăţia  lui  Dumnezeu 
se  ia  cu  sila,  iar  cei  ce  îşi  fac  silă,  aceia  o  capătă"  (Mat.  XI,  12).  Autorul 
tâlcuieşte  acest  verset  în  maniera  Părinţilor  Pustiei:  împotriva  a  tot  ceea 
ce  te-ar  îndemna  să  te  superi,  să  te  răzbuni,  să  suferi,  împotriva  dreptăţii 
care  ar  fi  de  partea  ta,  rabdă  şi  iartă.  Vede  Dumnezeu  şi  îţi  va  scurta  su¬ 
ferinţa.  Concluzia  autorului  e  cât  se  poate  de  simplă:  Cei  tari  iartă.  Cei 
slabi  în  credinţă  se  lasă  prinşi  de  gândul  răzbunării.  Autorul  aminteşte 
un  alt  cuvânt  filocalic:  „Calea  cunoştinţei  lui  Dumnezeu  este  bunătatea", 
semnul  omului  iubitor  de  Dumnezeu  prin  aproapele  la  care  se  gândeşte 
cu  o  măsură  dumnezeiască:  Să  faceţi  oamenilor  chiar  mai  mult  bine  de¬ 
cât  sunt  ei  în  stare  să  vă  facă  vouă! 

Nu  se  putea  într-o  astfel  de  carte,  să  lipsească  trăsătura  de  căpetenie 
în  viaţa  duhovnicească  -  smerenia,  o  particularitate  ortodoxă  cu  ajutorul 
căreia  putem  purta  lupta  cu  gândurile  până  la  nepătimirea  de  gând  a  în¬ 
vierii  noastre.  întrecerea  în  smerenie,  spune  Mitropolitul  Antonie,  e  o 
întrecere  între  orgolii.  Smeritul  adevărat  e  cel  care  nu  ştie  că  e  smerit, 
şi  care  nu  ştie  că  alţii  ştiau  că  e  smerit.  Smeritul  adevărat  e  anonim,  e 
trecut  cu  vederea,  şi  nici  măcar  nu  ştie  că  e  trecut  cu  vederea,  şi  nu-1 
preocupă  vederea  de  către  alţii.  Povaţa  Părinţilor  Pustiei  este  cât  se 
poate  de  dură  dar  şi  eficientă:  „Dacă  vrei  să  te  mântuieşti,  să  fii  ca  un 
mort!  Precum  morţii  nu  mai  iau  în  seamă  nici  dispreţul  oamenilor,  nici 
laudele  lor,  aşa  să  faci,  şi  vei  putea  să  te  mântuieşti".  Autorul  ne  cuce¬ 
reşte,  ca  de  fiecare  dată,  prin  concluziile  sale,  în  duhul  apoftegmelor  pă¬ 
rinţilor:  E  greu  înţeleptului  să  se  păstreze  în  smerenie,  precum  îi  e  greu 
prostului  să-şi  înfrângă  orgoliul. 

Smerenia  e  men'tă  să  rezolve  problema  „căderii  în  sus",  a  slavei 
deşarte  şi  a  mândriei,  care  vine  de  pe  urma  virtuţilor  cu  care  ne  lăudăm 
sau  aşteptăm  să  fim  lăudaţi  de  alţii. 

Dar  pentru  a  lucra  cu  smerenia  trebuie  să  ne  rugăm  lui  Dumnezeu 
să  dobândim  dreapta  socoteală,  virtutea  virtuţilor  şi  virtutea  virtuoşilor. 
Aceasta  e  întotdeauna  însoţită  de  darul  deosebirii  duhurilor,  adică  al  dis¬ 
cernământului.  Darul  de  a  d  ©cerne  cu  exactitate  care  erau  de  la  Dum¬ 
nezeu  şi  care  erau  de  la  Potrivnicul. 

Discernământul  lucrării  spre  mântuire  trebuie  să  ţină  seama  de 
trei  lucruri  in  viziunea  Sfântului  Antonie,  patronul  spiritual  al  înalt 
Prea  Sfinţitului:  întâi,  oriunde  te  vei  duce  să-l  ai  pe  Dumnezeu  în  faţă  - 
adică  să-l  ai  drept  criteriu  de  orientare;  în  al  doilea  rând:  pentru  orice 
vei  face  şi  vei  zice  să  ai  mărturie  din  Scripturi.  Şi  al  treilea:  oriunde  te 

vei  aşeza  să  nu  pleci  prea  curând.  Această  întreită  ascultare  a  reprezentat 
în  viaţa  autorului  o  normă  de  a  fi. 

Nu  se  putea  ca  smereniei  să  nu  i  se  alăture  rugăciunea  ca  dialog 
firesc  cu  Dumnezeu.  Cel  care  se  roagă  crede.  Cel  care  nu  ştie  de  crede 
ori  nu,  dar  se  surprinde  adresând  în  gând  un  crâmpei  de  rugăciune,  la 
bucurie  sau  la  necaz,  crede.  Cei  care  păstrează  neîncetat  contactul  cu 
Dumnezeu,  spune  autorul,  au  şansa  unei  asistenţe  permanente. 

In  viaţa  duhovnicească  şi  în  strădaniile  pentru  mântuire  Dumnezeu 
nu  aşteaptă  de  la  noi  decât  îndreptarea  inimii  şi  a  minţii  spre  tot  lucrul 
bun  şi  de  folos,  nouă  şi  aproapelui,  care  se  realizează  şi  prin  rugăciune. 

Dar  la  rugăciunea  neîncetată  nu  se  ajunge  oricum  ci  mai  ales  cu  aju¬ 
torul  duhovnicului.  El  trebuie  să  fie  pe  măsura  penitentului.  Dacă  nu  cu 
ştiinţa  şi  cu  cultura,  în  orice  caz  cu  acea  ştiinţă  şi  cultură  duhovnicească 
dobândită  prin  har,  care  să-l  facă  să  poată  pătrunde  prin  pojghiţa  celui 
din  faţa  lui  ca  printr-o  pânză  transparentă.  E  omul  în  faţa  căruia  poţi 
plânge  fără  să  te  simţi  umilit. 

Autorul  face  distincţie  intre  duhovnicul  obişnuit,  ia  care  merg  cei 
mai  mulţi  dintre  oameni  şi  părintele  duhovnicesc  care  nu  tratează  proble¬ 
mele  simplu,  după  carte,  ci  după  om.  Acesta  din  urmă,  este  tipul  de 
duhovnic  care  nu  are  răspunsuri  gata  făcute  ci  ele  diferă  de  la  ucenic 
la  ucenic.  Accentul  cade  nu  doar  pe  capacitatea  duhovnicului  ci  şi  pe  pu¬ 
terea  ucenicului  de  a  împlini  sfatul  şi  de  a  rămâne  în  ascultarea  părintelui 
duhovnic.  Cine  îşi  caută  duhovnicul,  spune  autorul,  îl  va  găsi.  Şi  va  des¬ 
coperi  că  e  aşteptat  cu  iubire.  Acestei  căutări  îi  răspunde  Dumnezeu  cu 
rânduiala  ascultării,  a  unei  discipline  duhovniceşti  la  care  ucenicul  ajunge 
prin  stăruinţă  şi  răbdare.  Este  un  lucru  esenţial  de  care  omul  contempo¬ 
ran  duce  lipsă.  Ucenicul  se  sfinţeşte  prin  virtutea  ascultării  acceptată  ca 
rânriudală  de  viaţă  şi  de  mântuire. 

La  rândul  său,  duhovnicul  bun,  spune  autorul,  nu  e  nici  cel  aspru, 
nici  cel  mai  puţin  aspru,  ci  cel  echilibrat,  cel  înţelept,  cel  care  cunoaşte 
oamenii  şi  mecanismul  naşterii  şi  lucrării  gândurilor,  cel  care  ştie  cât 
trebuie  întins  arcul  şi,  mai  ales,  cel  care,  cu  frică  de  Dumnezeu,  îşi  ia  în 
bună  şi  desăvârşită  cunoştinţă  de  cauză,  răspunderea  să  povăţuiască  pe 
alţii  ca  din  partea  lui  Dumnezeu. 

Frumoase  sunt  şi  paginile  care  mărturisesc  despre  chipurile  filo- 
calice  a  doi  duhovnici  români:  părintele  Paisie  Olaru  de  la  Mănăstirea 
Sihăstria  şi  părintele  Dometie  Manolache  de  la  Mănăstirea  Râmeţ,  prin 
care  am  rememorat  pasaje  autobiografice  ale  autorului. 

De  fapt  însăşi  cartea  de  faţă  se  înscrie  într-o  posibilă  autobiografie 
bibliografică  a  autorului,  de  care  avem  nevoie  şi  pe  care  o  aşteptăm.  De¬ 
mersul  înalt  Prea  Sfinţiei  Sale  se  împlineşte  în  omul  contemporan  pe 
măsura  răbdării  sale  de  înţelegere  şi  de  asumare  a  urcuşului  spre  în- 
dumnezeire. 

„Filocalia  cuvintelor"  Mitropolitului  Antonie  este  un  exerciţiu  nu 
doar  de  lectură,  ci  şi  de  înţelegere  a  importanţei  „şcolii  pustiului"  într-un 
discurs  teologic  modem,  ce  adaptează  mesajul  Părinţilor. 

Pentru  acest  demers  îi  mulţumim  cu  bucuria  cititorului  doritor  de 
cuvinte  filocalice.  Cartea  înalt  Prea  Sfinţiei  Sale,  ca  multe  dintre  cele 
scrise  până  acum,  nu  se  va  limita  la  rafturile  unei  biblioteci  ci  va  rămâne 
pe  masa  de  lucru  a  tuturor  celor  ce  se  vor  simţi  responsabili  în  a  da  un 

răspuns  filocalic  post-modernismului  secularizant. 

♦ 

Pr.  CRISTIAN  MUNTEAN 

Ioan  Mihălţan,  Episcopul  Oradiei,  IDEI  DIN  SFINTELE  EVAN¬ 
GHELII  PENTRU  PREDICILE  DUMINICILOR  ŞI  SĂRBĂTORI¬ 
LOR  DE  PESTE  AN,  Oradea,  1999,  314  p. 


Esenţa  misiunii  creştine  constă  în  propovăduirea  Evangheliei  împă¬ 
răţiei  La  toate  neamurile.  După  slăvită  Sa  înviere  din  morţi.  Mântuitorul 
lisus  Hristos  a  poruncit  Sfinţilor  Apostoli  să  propovăduiască  Evanghelia, 
zicându-Ie:  „ Mergând ,  învăţaţi  toate  neamurile , .  (Matei  28,  19).  In  de¬ 
cursul  istoriei  Biserica  Ortodoxă  şi-a  adus  neîncetat  mărturia  ei  aposto¬ 
lică  faţă  de  Hristos  cel  răstignit  şi  înviat.  Această  mărturie  este  continuată 
şi  astăzi  de  Biserică  prin  slujitorii  ei  în  condiţii  atât  de  provocatoare  cum 
sunt  secularizarea,  anticlericalismul,  pluralismul,  indiferentismul,  etc.  Mi¬ 
siunea  de  propovăduire  a  Evangheliei  este  una  dintre  cele  mai  actuale 
preocupări  ale  Bisericii  în  zilele  noastre.  Acest  fapt  este  dovedit  şi  de 
recenta  carte  a  P.  S.  Dr.  Ioan  Mihălţan ,  Episcopul  Oradiei,  carte  intitulată: 
„ Idei  din  Sfintele  Evanghelii  pentru  predicile  duminicilor  şi  sărbătorilor 
de  peste  an“  (Oradea,  1999,  314  pag.).  Cartea  cuprinde  -  aşa  cum  arată  şi 
titlul  -  „idei"  pentru  predici  la  duminicile  de  peste  an,  la  sărbătorile  Mai¬ 
cii  Domnului  şi  ale  Sfinţilor,  precum  şi  la  Praznicile  împărăteşti.  Aşa 
cum  mărturisea  P.  S.  Ioan  în  „Prefaţă",  cartea  este  rezultatul  mai  multor 
îndemnuri  ale  unor  preoţi,  profesori  şi  credincioşi,  care  l-au  îndemnat  să 
fixeze  în  scris  predicile  ţinute  cu  diferite  ocazii  sau  evenimente.  Prea  Sfin¬ 
ţitul  Ioan  a  urmat  aceste  îndemnuri  şi  ne-a  oferit  cartea  de  faţă.  Trebuie 
să  subliniem  faptul  că  Prea  Sfinţia  Sa  nu  a  realizat  o  carte  de  predici  aşa 
cum  am  fost  obişnuiţi  până  acum.  Astfel,  la  o  pericopă  evanghelică  sunt 
redate  mai  multe  „idei“  pe  care  preoţii  le  pot  dezvolta  şi  alcătui  mai  multe 
predici  la  acelaşi  text  evanghelic.  Aceste  „idei"  se  constituie  adesea  în 
cuvinte  de  adânci  şi  profunde  exegeze  biblice  şi  meditaţii  duhovniceşti, 
bazate  în  special  pe  scrierile  Sfinţilor  Părinţi.  Putem  aminti  în  acest  sen s 
„ideile"  exprimate  la  pericopă  evanghelică  din  Duminica  Sfintelor  Paşti 
(Ioan  1,  1-17).  Amintim  de  asemenea  dâncile  meditaţii  duhovniceşti  cu 
privire  la  Rugăciunea  Arhierească  a  Mântuitorului  (Duminica  a  şaptea  după 
Paşti),  cele  despre  importanţa  şi  valoarea  smereniei  în  viaţa  creştinească 
(Duminica  a  patra  după  Rusalii),  despre  necesitatea  transpiraţiei  duhov¬ 
niceşti  în  lupta  cu  diavolul  (Duminica  a  douăzeci  şi  treia  după  Rusalii), 
despre  dreapta  socoteală  (Duminica  a  douăzeci  şi  şasea  după  Rusalii)  etc. 

Prea  Sfinţitul  Ioan  subliniază  faptul  că  în  Ortodoxie  misiunea  de 
propovăduire  a  Evangheliei  este  strâns  legată  de  asceză.  Prea  Sfinţia  Sa 
are  convingerea  că  o  predică  bine  concepută  trebuie  meditată  în  genunchi, 
rugându-1  pe  Dumnezeu  pentru  ajutor  şi  întărire  sufletească  în  vederea 
propovăduirii  Evangheliei.  Reţinem  de  asemenea  şi  remarca  pe  care  P.  S. 
Ioan  o  face  în  legătură  cu  cărţile  de  cult,  pe  care  le  consideră  de  un  real 

folos  în  pregătirea  predicilor,  întrucât  acestea  cuprind  un  bogat  tezaur 
de  teologie.  Alcătuind  această  carte  cu  „idei"  pentru  predici  P.S.  Ioan  îşi 
exprimă  şi  marea  admiraţie  şi  preţuire  pe  care  o  poartă  memoriei  Părin¬ 
telui  Profesor  Dumitru  Belu  unul  din  Dascălii  cei  mai  iubiţi  ai  P.S.  Sale. 

Astăzi  când  Biserica  este  chemată  să  găsească  mijloacele  şi  căile  cele 
mai  potrivite  în  misiunea  de  propovăduire  a  Evangheliei,  ne  exprimăm 
convingerea  că  preoţii  Bisericii  noastre  vor  putea  aprofunda  şi  dezvolta 
aceste  „idei"  ale  P.S.  Ioan  în  lumina  Sfintei  Scripturi  şi  a  Sfinţilor  Pă¬ 
rinţi,  pentru  călăuzirea  vieţii  credincioşilor  spre  tot  lucrul  cel  bun  şi  bine- 
plăcut  înaintea  lui  Dumnezeu  şi  spre  dobândirea  împărăţiei  Cerurilor. 

Pr.  lect.  ION  ALEXANDRU  MIZGAN 


Helga  Kohler-Spiegel,  Adrian  Loretan  (Hrsg.),  RELIGIONSUN- 
TERRICHT  AN  DER  OFFENTLICHEN  SCHULE.  Orientierungen 
und  Entscheidungshilfen  zum  Religionsunterricht»  Zlirich:  NZN- 
Buchverlag,  2000?  263  p. 


„ Statul  garantează  prin  educaţia  religioasă  nu  privilegii  ale 
Bisericii,  ci  drepturi  fundamentale  ale  omului.  Statul  ca  susţi¬ 
nător  al  şcolii  arată  interes  faţă  de  educaţia  religioasă  ca  obiect 
de  învăţământ  obligatoriu  prin  care  libertatea  fundamental-le- 
gislativ  garantată  şi  dovedită ,  în  mod  special  libertatea  credinţei 
şi  conştiinţei  ca  şi  a  mărturisirii  religioase  (Art.  4,  alin.  1,  Con¬ 
stituţie  /GG)  . . .  sd  poată  fi  înfăptuită  în  perimetrul  şcolii 

(Adrian  Loretan,  Pledoarie  pentru  un  viitor  al  educaţiei  reli¬ 
gioase  în  şcolile  de  stat ,  pagina  250). 

Viitorul  educaţiei  îi  preocupă  pe  adulţi  dacă  aceştia  au  responsabi¬ 
lităţi  explicite  şi  directe  sub  acest  aspect,  dar  şi  atunci  când  asemenea 
responsabilităţi  lipsesc.  In  amândouă  cazurile  pot  fi  identificate  sau  chiar 
prevăzute  problemele  specifice  acestui  domeniu  de  viaţă,  însă  educaţia  şi 
învăţământul  reprezintă  cu  adevărat  „prioritate  naţională"  numai  în  acel 
moment  în  care  se  constată  că  echipe  întregi  de  specialişti  se  preocupă  şi 
muncesc  asiduu  pentru  rezolvarea  problemelor  reale  şi  caută  să  gân¬ 
dească  soluţii  de  preîntâmpinare  a  acelor  situaţii  care  pot  fi  prevăzute  ca 
posibile  într-un  viitor  apropiat. 

Cei  doi  autori,  Helga  Kohler-Spiegel  şi  Adrian  Loretan,  în  lucrarea 
„ Educaţie  religioasă  în  şcolile  de  stat.  Orientări  şi  ajutor  în  a  lua  hotărâri 
referitoare  la  educaţia  religioasă “  deschid  trei  perspective  din  care  ei  îm¬ 
preună  cu  echipa  de  colaboratori,  în  total  24  de  cercetători,  prezintă  şi 
dezbat  tema  acestei  cărţi:  educaţia  religioasă  în  şcolile  de  stat  fundamen¬ 
tată  pe  legislaţie  bisericească  şi  legislaţie  a  statului,  pedagogie  şi  pedago¬ 
gie  religioasă  şi  pe  argumente  din  punctul  de  vedere  al  Bisericii  şi  pun 
la  dispoziţie  cititorilor  răspunsuri  complexe  la  întrebări  de  actualitate  în 
ceea  ce  priveşte  educaţia  religioasă  în  toată  complexitatea  ei  (printre  al¬ 
tele:  Care  este  poziţia  Statului  faţă  de  educaţia  religioasă?  p.  12;  Ce  poate 
însemna  conlucrarea  dintre  personalul  didactic  laic  şi  personalul  implicat 
în  educaţia  religioasă?  p.  25;  Educaţie  religioasă  confesională  sau  ecume¬ 
nică?  p.  J23;  Educaţie  religioasă  şcolară  -  un  Proprium  al  Bisericii  sau 
al  şcolii?  p.  168). 

In  acest  context  se  înlănţuiesc  întrebări  fundamentale,  esenţiale.  Pe 
de  o  parte,  cartea  prezintă  probleme  privind  aspecte  ale  dreptului  Bise¬ 
ricii  statului  în  ceea  ce  priveşte  educaţia  religioasă,  pe  de  altă  parte  pro- 

bleme  din  sfera  pedagogiei  religioase.  Spre  exemplu:  Cum  poate  fi  fun¬ 
damentată  educaţia  religioasă  confesională  într-un  stat  secularizat?  Răs¬ 
punsurile  convingătoare  scot  în  evidenţă  legitimitatea,  locul  şi  valoarea 
educaţiei  religioase  confesionale  în  diferite  variante  (educaţie  religioasă 
confesional-cooperantă,  educaţie  religioasă  confesional-neutrală,  educaţie 
religioasă  ca  parte  a  altor  obiecte  de  învăţământ  obligatorii  în  şcolile  din 
spaţiul  german  al  Elveţiei:  «Om/ Societate / Religie / Morală»,  «Configura¬ 
ţia  vieţii,  Morală ,  Educaţie  religioasă »,  «Om  şi  mediu  înconjurător »,  forme 
de  amestec  sau  Cunoştinţe  despre  viaţă).  In  acelaşi  timp  sunt  gândite  şi 
prezentate  şi  căi  de  rezolvare  din  perspective  legislativă  şi  bisericească, 
permanent  întregite  şi  extinse  prin  consideraţii  şi  contribuţii  argumen¬ 
tate  pe  baza  pedagogiei  religioase. 

Prezentarea  opiniilor,  punctelor  de  vedere,  argumentelor,  concluzii¬ 
lor,  soluţiilor,  tezelor  şi  principiilor  formulate  este  personalizată  şi  dife¬ 
renţiată  ca  stil,  însă  aceasta  nu  rupe  unitatea  lucrării,  ci  face  plăcută  lec¬ 
tura,  dă  culoare  compoziţiei  şi  permite  să  se  manifeste  şi  să  se  exprime 
individualizarea  şi  multiconfesionalitatea  societăţii  elveţiene. 

Cele  220  de  articole  sunt  grupate  în  patru  părţi  neegale  între  ele  ca 
extindere  şi  sunt  prezentate  sintetic  prin  introduceri  ce  pregătesc  lectura 
şi  incită  curiozitatea  cititorului. 

Şase  dintre  articole  (LI;  II;,  112;  113;  IIl.l;  şi  IV 3)  aduc  în  atenţie  şi 
explică  cititorului  cadrul  legislativ  prin  care  este  reglementat  statutul 
educaţiei  religioase  într-un  stat  de  drept  astfel  încât  libertatea  de  credinţă 
şi  conştiinţă  este  respectată:  (Convenţia  europeană  a  drepturilor  omului 
Art.  9),  Pactul  II.  Al  O.N.U.  Art.  18,  Drepturile  fundamentale  ale  omului, 
Constituţia  Elveţiei,  Constituţia  cantoanelor  Elveţiei,  Drept  bisericesc, 
Dreptul  Bisericii  oficiale  a  Statului,  Dreptul  Bisericii  oficiale  a  cantonu¬ 
lui,  Dreptul  şcolii  elveţiene). 

Lucrarea  oferă  o  imagine  actuală  a  stării  de  drept  a  educaţiei  reli¬ 
gioase  în  Elveţia  şi  a  formelor  concrete  de  realizare  în  decursul  unei  lungi 
perioade  de  timp,  cercetează  evoluţia  prevederilor  legislative  formulate 
sub  diferite  influenţe  politice  şi  sociologice,  evoluţie  integrată  în  istoria 
şcolii,  începând  cu  secolul  al  16-lea,  ca  instituţie  născută  în  Biserică  şi  care 
a  fost  treptat  transferată  în  răspunderea  statului  /  societăţii.  (Condiţiile 
generale  ale  educaţiei  religioase  în  Elveţia,  p.  55-81). 

Pentru  cititoarea  şi  cititorul  din  afara  spaţiului  societăţii  vestice,  în 
special  din  afara  spaţiului  germanic  al  Elveţiei,  valoarea  lucrării  consta, 
între  altele,  în  aceea  că  reprezintă  un  model  de  profundă,  amplă  şi  com¬ 
plexă  cercetare  care  deschide  accesul  la  decoperirea  societăţii  vestice, 
democratice,  multiconfesionale  şi  secularizate  ca  societate  în  care  indivi¬ 
dualizarea  şi  pluralismul,  multiculturalitatea,  multireligiozitatea  şi  continuu 
ascendenta  areligiozitate  (note  bibliografice  16/p.  184  şi  21 /p.  257)  cau¬ 
zează  schimbări  profunde  de  mental  tate,  schimbări  ce  conduc  la  discuţii, 

dezbateri  şi  compromisuri  care  pendulează  de  la  forme  ecumenice  la  cele 
alternative  în  ceea  ce  priveşte  educaţia  religioasă  în  şcolile  de  stat.  Pentru 
amintitul  cerc  de  cititori  această  realitate  îndeamnă  la  reflecţii  asupra 

viitorului  educaţiei  religioase  intr-o  societate  post-comunistă,  de  tran¬ 
ziţie ,  în  care  sistemul  de  valori  este  haotic . 

Pe  de  o  parte,  cele  două  societăţi  pot  fi  comparativ  evaluate,  ca 
asemănări  (spre  exemplu:  analfabetism  religios)  şi  ca  deosebiri  (spre 
exemplu:  poziţia  societăţii  faţă  de  educaţia  religioasă  ca  obiect  de  învă¬ 
ţământ,  valoarea  rolului  evlaviei).  Pe  de  altă  parte,  posibilele  modificări 
cauzate  de  globalizare  pot  fi  realist  prevăzute  şi  apreciate  astfel  încât,  cu 
ajutorul  unor  măsuri  specifice,  ar  putea  fi  preîntâmpinat  pericolul  unei 
posibile  crize  în  ceea  ce  înseamnă  educaţia  religioasă  în  viitor.  în  acest 
scop  răspunsurile  şi  argumentele  privind  situaţia  educaţiei  religioase  în 
ţările  est-europene  simt  necesare  şi  tocmai  în  această  perspectivă  gându¬ 
rile  referitoare  la  poziţia  şi  dreptul  Bisericii  oficiale  a  statului  sunt  de 
mare  însemnătate. 

Bogatul  conţinut  al  cărţii  poate  fi  uşor  citit  şi  înţeles,  dar  aceasta 
nu  se  datorează  faptului  că  tema  în  sine  ar  fi  uşoară,  ci  datorită  unei  pre¬ 
zentări  clar  structurată  şi  sistematizată  a  contribuţiilor  care  alcătuiesc 
părţile  tematice  ale  lucrării,  explicarea  pas  cu  pas  a  noţiunilor  şi  con¬ 
ceptelor,  cercetarea  diacronică  şi  sincronică  a  factorilor  relevanţi  (stat, 
Biserică,  societate,  drept  bisericesc,  legislaţia  specifică). 

Cele  341  de  note  şi  repere  bibliografice  cuprind  o  vastă  literatură  de 
specialitate  şi  întăresc  impresia  unei  cercetări  de  înaltă  ţinută  ştiinţifică. 

Elemente  de  natură  grafic-optică,  cum  ar  fi  scrisul  organizat  în  două 
coloane  pe  pagină,  diferitele  culori  de  fond  ale  paginilor  (portocaliu  pen¬ 
tru  cele  patru  introduceri  şi  Pledoarie . . .;  gri  deschis  pentru  chestionar 
p.  85,  tabele,  p.  86-97,  răspunsuri,  p.  135,  principii,  p.  218-219)  şi  diferitele 
tipuri  de  scris  facilitează  lectura  şi  organizează  conţinutul. 

Această  carte  invită  la  meditaţie. 

Această  carte  oferă  răspunsuri  şi  nouă,  profesorilor  de  religie  or¬ 
todoxă  şi  Bisericii  Ortodoxe,  preocupaţi  de  împlinirea  pe  timp  îndelungat 
a  misiunii  de  răspândire  a  învăţăturii  lui  Hristos. 

Această  carte  atrage  atenţia  asupra  esenţei  ca  dascăl: 

„A  învăţa  pe  alţii  înseamnă  a  arăta  că  iubeşti  acel  ceva;  cel  puţin 
înseamnă  a  arăta  că  pe  acel  ceva  îl  apreciezi  ca  fiind  frumos  şi  valoros 
pentru  om.  Deci,  a  fi  dascăl  înseamnă  a  te  face  cunoscut  pe  tine  tinerilor 
şi  presupune  mândria/bucuria  propriei  preocupări  (n.  23).  Pentru  un  ase¬ 
menea  tip  de  educaţie  religioasă  teologii,  profesorii  de  religie  ca  şi  cate- 
heţii  trebuie  nu  doar  să  transmită  teologie ,  ci  să  trăiască  teologia  trans - 
misă",  (subliniere  V.M.;  p.  194). 


VIORICA  MARCU 
Profesor  Gradul  I  Religie 

